text:
ናብ ተስፋንኪኤል ገራህቱ፣ ኳደረ ህግደፍ ኣብ ዓዲ እንግሊዝ
ናብ ተስፋንኪኤል ገራህቱ፣ እንታይ ኢለ ቅጽል ከም ዝህበካ እኳ ኣይፈለጥኩን። ኣቶ ከይብለካ ናይ ኣቶታት ስራሕ ኣይትሰርሕን ዘለኻ። ኣብ ክንዲ ንደቀባት ኣኪብካ ብዛዕባ ሃገርን ህዝቢት ትመያየጥ፣ ንጽባሕ ንጉሆ ዘጣዕሰካ ሰብኣዊ ሕልናኻ ዘይቅበሎን ብታሪኽ ዘሕትተካን ተግባር ትገብር ከም ዘለኻ ፍለጥ። ጎረቤትካ ኮይነ መዚነካ’ሞ ከም ሓሰር ንፋይ ፈዃስካ ረኺበከ።ኣብዛ ኮሪዕና ዝተወለድናላ ኤርትራ መዕለቢ ንዘይብሎም: ብናይ መንነት ቅልውላውን ንዝሕመሱ ከም በዓል ሓድሽ ለገሰ ዝተባህሉ እኽብካብ በጋሚንዶታት ብምእካብካ፤ ከምኡ’ውን ኣምባሳደር ከይብለካ ብዘይካ 2% ገንዘብ ምውጻእ ምንም ናይ ዲፕሎማሲ ስራሕ ዘይትሰርሕ ብምዃንካ እየ። ስለዚ (ዓው ኢልካ ኣይትዛረብ እዝኒ ኣለዎ ገረብ) ከም ዝበሉዎ እቶም ለባማትን ለዋሃትን ኣቦታትና፣ እቲ ንዓይ ንምጽራፍ ኢልካ ንበዓል ሓድሽ ለገሰ ጸዊዕካ ዝገበርካዮ ናይ ጸርፊ ዕድመን ውራይን ሰሚዐዮ እየ። ምስ ሓድሽ ለገሰ ዝኣከብካዮምን ዝኣከብካየንን እንታይ ከም ዝበሉን ዝበላን ብዕለቱ በጺኡኒ ኢዩ። ሎሚ ኣብ ዓቕሊ ጽበት ህግደፍ ኣብ ዘለናሉ ግዜ ናይ ገለ ወይጦታት ብዙሕ ውረድ ደይብን ተኣንጎት ተሸብሸብን ክንርኢ ኢና።
ሓደ ካብቶም ዕምሪ ሓለቕኡ ኢሰያስ ንከናውሕ ኣብ ዓዲ እንግሊዝ /ለንደን/ ከም ኳደረ ተላኢኹ ንሰባት ዘደናግር ዘሎ ነፋሒቶ ተስፋንኪኤል ገራህቱ ኢዩ። እዚ እሙን ወኪል ናይ ጥፍኣት ሓዋርያ ኢሳያስ ዝኾነ ኳደረ ብዕለት 19 ሰነ 2011 ንተኸተልቱ ጸዊዑ ኣኼባ ገይሩ ነበረ። ብዛዕባ እቲ ኣኼባን ዝነበረ ዝርርብን፣ ተራን ርእይቶን ናይቶም ተኻፈልቲ ከይተረፈ ኣብ መርበባት ኢንተርነት ተጻሒፉስ ንንባብ በቒዑ ኢዩ። ኣብዚ እቲ ክውስኸሉ ዝደለኹ ግን ብፍላይ ንዓይ ንሃብተማርያም ኣብርሃ ዝምልከት ብባዓል ሓድሽ ወዲ ኣይተ ለገሰ ዘረባ ስለዝነበረስ፣ ነቶም ተዛረብቲን ኣካቢኦምን ገለ ወስ ከብል ብዝብል እየ እዛ ንእሽቶ ጽሕፍቲ ናብ ደቀባት ኤርትራ ክዝርግሓ መሪጸ። ኣብቲ ናይ ዱሮ መዓልቲ ሰማእታት መአከቢ ዝተባህለ ኣጀንዳ ብዛዕባ ጉዳይ እገዳ ባይቶ ጸጥታን ምእካብ 2% ዝምልከት ምንባሩ ኣቐዲምና ሰሚዕና ኔርና ኢና።
እንተኾነ ንዓይ ንምጽራፍ ካብ ዝነበረካ ድጉል ባህጊ ተበጊስካ ብኣፈኛኻ ሓድሽ ለገሰ ክትብሎ ዝደለኻ ኢልካዮ ኢኻ። ወዮ ደኣ ብግዳም ግዳምካ ኮይንካ፣ ኣይ ካብ ታሪኽ ኣይ ካብ እምነት ናይታ ዝተወለድካላ ዓድኻ ሕምብርቲ ሓዲግ መዲግ ኮንካ’ምበር፤ ቀደም ዘበን ሓደ ካብቶም ለባማትን ጭዋታትን ደቂ ሕምብርቲ ኣቶ ኣባይ ተስፈ ዝተባህለ ወደባት ሕምብርቲ; ሓንጣል ዝተባህለ ወዱ ብሰብ ተቐቲሉ ከም ዝነበረ ከዘንትወልካ። እቲ ቀታሊ ተላኢኹ ደኣ እምበር ምንም ጽልኢን ቅርሕንትን ኣይነበሮን። ሓደ ከምዚ ከማኻ መታለሊ ኳደረ ግን ነቲ መስኪን ሰብ ንክቐትል ሰሓሒሉ ለኣኾ። ሰብኣይ በዓል ሕምብርቲ ሓንጣል ወዱ ምስ ተቐትሎ ኣብ ቀብሪ ከምዚ ክብል ኣልቂሱ ነይሩ ኢዩ’ሞ እስከ ጽን በል።
“ሓንጣል ወደይ መን ኢዩ ዝቐተሎ፣
ሓደ ለጒሙ ኣቐበሎ
እቲ መስኪናይ ተኲሱ ቀተሎ
ነቲ ርጉም ግን ኣራግሙኒ ቀባሮ፣ ኢሉ ኣልቀሰ።
እቲ ስርሑ ዘይገድፍ ሰማያዊ ሓይሊ ኣምላኽ ድማ ነቲ ገርሀኛ ልቕሶ ተገንዘበ። ወያ ተንኮለኛ ጥይት ለጒሙ ዘቐበለ ከኣ ኣብ መረብ ኣረና ዝተባህለ ቦታ ጭማራ ኣብ ሑጻ ተኺሉ ክዘልል ክብል ብልሒ ጭማር ናብ ከብዱ ኣትያ ቀተለቶ። በዚ ድማ ኣቶ ኣባይ ተስፈ በቲ ኣምላኽ ዘርኣዮ ተኣምር ንማርያም ሕምብርቲ ብዕራይ ወፈየላ። ስለዚ ነዊሕ ኣብ ዘይኮነ ግዜ ንስኻ ኣንታ ንሰባት እናሰሓልካ ንዑ ደኣ “ደገፍቲ ወያነ፣ ሰዓብቲ ወያነ” እንበልኩም ጽረፉ እናበልካን ንሰባት ናብ ጽልኢ ትሸሞም ዘለኻ ኳደረ ከምቲ በዓል ሕምብርቲ ዓድኻ ጭማራ ህዝቢ ኤርትር ናብ ከብድኻ ከም ትሽመም ካብ ሎሚ ተገንዘብ።
ኣብቲ ናይ ዕለት 19 ሰነ ዝነበረ ትያትሮ ብዘይካ እቲ ሓደ ግዜ ዓደይ ሓሊቦ፣ ጸኒሑ ከኣ ተኺሎ እናበለ ብቅልውላው መንነት ክሕመስ ዝነብር፤ ሎሚ እውን ካልእ ዓዲ ኣብ ዑና ዓንዶም ኣጸግዑኒ ዝብል ዘሎ ኣፈኛኻ ሓድሽ፣ ካብ ዓዲ እንግሊዝ ብሓሶት ናይ ዓይኒ ስንክልና ኣመኽንዩ ገንዘብ ሓራም ዝበልዕ ዘሎ ኢዩ። ሓድሽ ናይ ዓይኒ ስንክልና ኣለኒ እናበለ ቀትሪ ናብ ሓኪም ብምርኩስን ኣስተርጓሚን ኢዩ ዝኸይድ። ለይቲ ናብ ጓይላ ህግደፍ ክኸይድ ከሎ ክኣ ብከበሮ ኢዩ። እዚ ናይ ኣእምሮ ስንክልና ዘለዎ፣ መበቆል ትውልዱ ትግራዋይ ክነሱ ንሓቀኛ መንነቱ ሓቢኡ ንኣሕዋቱን ወገኑን ትግራዎት ክጸርፍ ይነብር ኣሎ። ከምታ ኣብ ክሳዳ ናይ ህግደፍ ቃጭል ኣሲርካላ ዝነበርካ ኣብ ክንዲ በስመ ኣብ ንግሆን ምሸትን ‘ወያነ…ወያነ’ ትብል ዝነበርት ጅሮም ዝተባህለት መሳርሒትካ ዝነበረት’ሞ ቅድሚ ሰለስተ ወርሒ ካብዛ ዓለም ብሞት ዝተፈልት፡ እነሆ ሓድሽ ለገሰ እውን ክሳብ ኣሰራ ዝስዕብ ናታ ወራስ ዓራት ኮይኑ ብስም “ወያነ” እናበለ ይጸርፍ ኣሎ።
እዚ ንቤት ጽሕፈትካ መኸወሊ ገይሩ ዝጸርፍ ዘሎ ውርደትኛ ሰብ ምዃኑ ኣብ ከተማ ለንደን ዝነብር ኩሉ ኤርትራዊ ዝፈልጦ ሓቂ ኢዩ። ኣብቲ ኣኼባኻ ንዓይ ንምጽላም “ሃብተምርያም ኣብርሃ ዝተባህለ 40 ሽሕ ዶላር ከውህበካ ንዓ ምሳና ኩን ኢሉኒ” ክብል ከም ዝተዛረበ ሰሚዐዮ። ኣቤት ጻዕዳ ሓሶት፣ ኣይኮነንዶ ብ40 ሽሕሲ ሓድሽ ወዲ ለገሰ ኣርባዕተ ዶላር እውን ዘይተውጽእ ምዃንካስ ኣብ ሙሉእ ዓዲ እንግሊዝ ዘሎ ሰብ ይፈልጠካ ኢዩ። እቲ ሃብተማርያምን ወያነን እናበለ ደጋጊሙ ዘቕረቦ ዘረባ ድማ ንዓይ የኹርዓኒ እምበር ኣየሕፍረንን ኢዩ፣ እቲ ምንታይ ኣጻርካን ኣንጻር እቲ ጉሒላ መራሒኻ ብክሬም ምልካይ መልክዑ ዝኾሓሕል ዘሎ ኢሰያስን ንክቃለስ ጀጋኑ ደቂ ትግራይ ብምርካበይ ኣዝዩ ኢዩ ዘሐብነኒ።
ነተን ምንም ንቕሓት ዘይብለን በዓል ሂወትን ዕንሹ (ሓብታ ንኣመሓዳሪት ከተማ ባጽዕ ፋና ተስፋማርያም) ዝተባህለትን ደቀንስትዮ መጫፍርቲ ምግባርካ ንዓይ ንሃገራዊ ሰብ ኣይገርመንን። እቲ ልቢን ወረጃነትን ዝጎደሎ ኣበሃህልአን ከኣ ንሰማዒ ዝግደፍ እምበር ኣነ ዝገልጾ ኣይኮነን። እዘን ኣተዓባብያ ዝበደለን ወይዘራዝር ህግደፍ ወዮ ደኣ ባህሊን ወረጀነትን ቀዳሞት ኣዴታተን ንየው ኢለንኦ’ምበር፣ እተን ለወሃት ኣዴታትሲ ንዝሓመመ ይበጽሓ፣ ንዝሓዘነ የጸናንዓ፣ ንዝጠመየ ይዕንግላ ወ.ዘ.ተ… ኢየን ዝነበራ። “ኣብ ዝኾነ ናይ ተቓወምቲ ጉዳያት ከይንካፈል፣ ኣብ መርዓታቶም ጸጉርና ኣይንቆነን፣ ኣንይትሓነን ከምኡ ድማ ኣብ ሓዘኖም ኣይንካፈል ኣይንብከ” ዝብል ዓሻ ዘረባ ዘሕፍር ኢዩ። እዚ ኣበሃህላ እዚ ኣብ ስነ ምግባር ኤርትራውያን ኣይነበረን ሎሚ እውን የለን። ከምዚ ዝኣመሰለ ኣብ ሓምሳታት ብልኡኻት ማሕበር ኣንድነት ተፈጺሙ ኢዩ። ሎሚ ከኣ ዝገደደ ብናይ ልቕብቃብ ፈትሊ ዝባኖም ክልግቡ ህርድግ ዝብሉ ከም በዓል ሓድሽ ለገሰ ይድገም ኣሎ። ቅድሜና ዝነበሩ ጀጋኑ ኤርትራውያን ብጸርፊን ሽምጠጣን ተዋሪዶም ነይሮም ኢዮም። እንተኾነ ህዝቢ ይስዕር እምበር ተሰኒፉ ስለዘይፈልጥ ኣብቲ ተባዕ ህዝቢ ኤርትራ ዘካየዶ ሃገራዊ ቃልሲ ክምስከር ይከኣል ኢዩ። ኣብ ልዕሊ በዓል ራእሲ ተሰማ፣ ሸኽ ኢብራሂም ሱልጣን ዓሊ፣ ወልደኣብ ወልደማርያም፣ ዓብደል ቃድር ከቢረ ወ.ዘ.ተ… ዝወርድ ዝነበረ ዘለፋታት ንዝክሮ ኢና።
ራእሲ ተሰማ በዓል ማዕረባ
ምስ ኣስላም ሳሆ ገይሩ ዘረባ
ምስ ኢትዮጵያ ግን ኣብዩ ዘረባ
ቆጽሊ ሓበነ ቆጽሊ ሓበነ
ሓሳባት ተሰማ እንቋዕ ተበተነ
ቅራፍ ሽጉርቲ ቅራፍ ናይ ሽጉርቲ
ንተሰማ ዝወለደት ጓል ሕድርትና ሓንቲ
ይበሃል ከም ዝነበረ ከዘንትወልካ እደሊ። ከምኡ ድማ ንሃገራዊ ሸኽ ኢብራሂም ሱልጣን ዓሊ እቶም መናሸውቲን ከም በዓል ሓድሽ ለገሰ በጋሙንዶታትን ልኡኻት ማሕበር ኣንድነት ከምዚ ቢሎም ገጠሙሎም፦
ኢብራሂም ሱልጣን ወዲ ዓረብ
ብጉዳይ ኤርትራ ኣይትዛረብ
ኢብራሂም ሱልጣን መን ኢኻ
ዘይ ሱዳን ኢዩ ዓድኻ … ወ.ዘ.ተ
እናበሉ ኣብ ዘዕገርግርሉ ዝነበሩሉ እዋን፣ እቶም ሓርበኛታት ብፈኸራን ገዓሮን በጋሚንዶታት ክምህ ከይበሉ ኢዮም ተቓሊሶም እሞ፣ ሎሚ እውን ኣነ ሃብተማርያም ወደባት ኤርትራ በዚ ዝገበርካዮ ናይ በጋሚንዶታትን ብቅልውላው መንነት ዝተሓመሱ ሰባትን ቅጭጭ ኣይብለንን ኢዩ። ሃገራዊ ሰብ ንነብሱ ሓደ ግዜ እንተደኣ ወፍዩዋ ካልኣይ ምርጫ የብሉን’ሞ ኣነ’ውን ንህዝበይን ሃገረይን ቀደም እየ ተወፍየ። ቀዳሞት ሓርበኛታት ስለ ፍትሒ ቢሎም ኣብ ዝቃለስሉ ዝነበሩሉ እዋን፣ ጸርፊን ባጫን ጥራይ ዘይኮነስ ብጥይትን ቦምባን፣ ብበትሪን ስሚን ከይተረፈ ተፈቲኖምን ተሳሒቶምን ኢዮም። ታሪኽ ሓርበኛ ወልደኣብ ወልደማርያምን ዓብደልቃድር ከቢረን ህያው ምስክር ኢዩ። እቶም ቀዳሞት ወይጦታት፦
ወልደኣብ ወልደማርያም ዓዲ ግደፍ
ከም ዓብደልቃር ብጥይት ከይትቕዘፍ
ከም ወዲ ከቢረ ብምንሽር ከትቕዘፍ
እናበሉ ብልሒን ኣንፈትን ተቓለስቲ ንምጥፋእ ዘይፈተኑ ኣይኮነን።
ኣብ መዕጸዊ ናይ ሎሚ ጽሑፈይ ነቶም መጻኢ ዕድል ህዝቢ ኤርትራ ንምጽልማት ናይ ሓይሊ ኣቡኦም ዝስርሑ ዘለዉ መራሕቲ ህግደፍን መራሒኦም ኢሰያስን ብምድጋፍ መከራ ህዝቢ ተኻዕብቱ ዘለኹም ደቀባት መንገድኹም ንክትቅይሩ ሃገራዊ ምኽረይ ክልግሰልኩም እደሊ። ኣነን ከማይ ዝበሉ ተቓለስቲን ሎሚ እውን ሃገራዊ ግቡእና ንገብር ኣብ ዘለናሉ ግዜ፣ ኣዕናዊ ተራኹም ናብ ወለዶታት ንምምሕልላፍ መዛግብትና መመሊሱ ይመልእ ከም ዘሎ ከዘኻኽረኩም እመርጽ።
ዓወት ንተቓላሳይ ህዝቢ ኤርትራ
ውድቀት ንስርዓት ህግደፍ


c: text/html

text:
ነዛ ዓንቀጽ እዚኣ ብ%% ከተንብባ ትደሊዶ፧
መጽሓፍ ቅዱስ ኢንተርነት
መጽሓፍ ቅዱስ—ትርጉም ሓዳስ ዓለም
ነዛ ዓንቀጽ እዚኣ ብ%% ከተንብባ ትደሊዶ፧
-
ንጉስ ፋርስን ንጉስ ግሪኽን (1-4)
-
ንጉስ ደቡብን ንጉስ ሰሜንን (5-45)
-
ኣገዳዲ ኺትንስእ እዩ (20)
-
መራሒ እቲ ኺዳን ኪስበር እዩ (22)
-
ንኣምላኽ ዕርድታት፡ ክብሪ ኺውሃቦ እዩ (38)
-
ኣብ መንጎ ንጉስ ደቡብን ንጉስ ሰሜንን ዘሎ ምድፋእ (40)
-
ካብ ምብራቕን ካብ ሰሜንን ዚመጽእ ዚርብሽ ወረ (44)
11 “ኣነ ኸኣ ኣብ ቀዳመይቲ ዓመት ዳርዮስ+ እቲ ሜዶናዊ፡ ከበርትዖን ከጽንዖን ደው ኢለ።
2 እዚ ሕጂ ዝነግረካ፡ ሓቂ እዩ፦
“እንሆ፡ ኣብ ፋርስ ገና ሰለስተ ነገስታት ኪትንስኡ እዮም፣ እቲ ራብዓይ ድማ ካብ ኵላቶም ዝበዝሐ ሃብቲ ኺድልብ እዩ። ብሃብቱ ምስ በርትዐ ኸኣ፡ ንዅሉ ኣንጻር መንግስቲ ግሪኽ ከተንስእ እዩ።+
3 “ሓያል ንጉስ ድማ ኪትንስእን ሰፊሕ ግዝኣት ኪገዝእን+ ከም ባህ ዝበሎ ኺገብርን እዩ።
4 ምስ ተንስአ ግና፡ መንግስቱ ኽትስበር፡ ናብ ኣርባዕተ ንፋሳት ሰማያት ከኣ ክትምቀል እያ።+ ግናኸ፡ ንዘርኡ ኣይክትከውንን፡ ከምቲ ንሱ ዝገዝኦ ግዝኣት እውን ኣይክትከውንን እያ፣ ከመይሲ፡ መንግስቱ ኽትምሖን ካብዚኣቶም ናብ ካልኦት ክትሓልፍን እያ።
5 “እቲ ንጉስ ደቡብ፡ ማለት ሓደ ኻብ መሳፍንቱ ድማ ኪብርትዕ እዩ። ሓደ ግና ንዕኡ ኺስዕሮ፡ ካብቲ ናይቲ ሓደ ግዝኣት ዝዓበየ ሰፊሕ ግዝኣት እውን ኪገዝእ እዩ።
6 “ድሕሪ ገለ ዓመታት፡ ሕብረት ኪገብሩ እዮም፣ ጓል እቲ ንጉስ ደቡብ ከኣ ከተሰማምዕ ኢላ ናብቲ ንጉስ ሰሜን ክትመጽእ እያ። ሓይሊ ቕልጽማ ግና ኣይኪጸንዓላን እዩ፣ ንሱን ቅልጽሙን ድማ ኣይኪቐውምን እዩ፣ ንሳን እቶም ዜምጽእዋን እቲ ዝወለዳን እቲ በቲ ግዜያት ዘበርትዓን ኣሕሊፍካ ኺውሃቡ እዮም።
7 ሓደ ኻብ ሱራ ዝወጸ ጠጥዒ ኣብ ቦታኡ ደው ኪብል፡ ናብ ሰራዊት ከኣ ኪመጽእ፡ ኣንጻር ዕርዲ እቲ ንጉስ ሰሜን ድማ ኪመጽእ፡ ኣንጻሮም ከኣ ስጕምቲ ኺወስድን ኪስዕሮምን እዩ።
8 ምስ ኣማልኽቶምን ምስቲ ፍሱስ ምስልታቶምን ምስቲ ተባሃጊ ኣቕሑ ብሩርን ወርቅን ምስ ምሩኻትን ከኣ ናብ ግብጺ ኺመጽእ እዩ። ንገለ ዓመታት ካብቲ ንጉስ ሰሜን ርሒቑ ደው ኪብል እዩ፣
9 ንሱ ድማ ኣንጻር መንግስቲ እቲ ንጉስ ደቡብ ኪመጽእ፡ ግናኸ ናብ ምድሩ ኺምለስ እዩ።
10 “ደቁ ኸኣ ንውግእ ኪዳለዉ፡ ብዙሕን ዓብይን ሰራዊት ድማ ኪእክቡ እዮም። ንሱ ኸኣ ብርግጽ ኪግስግስ፡ ከም ውሒዝ እውን ኪድምስስ እዩ። ግናኸ፡ ኪምለስ፡ ክሳዕ ዕርዱ እውን ኪዋጋእ እዩ።
11 “እቲ ንጉስ ደቡብ ከኣ ኪምረር፡ ወጺኡ እውን ምስኡ፡ ማለት ምስቲ ንጉስ ሰሜን ኪዋጋእ እዩ፣ ንሱ ድማ ብዙሕ ህዝቢ ኬኽትት፡ እቶም ህዝቢ ግና ኣብ ኢድ እቲ ሓደ ኣሕሊፍካ ኺውሃቡ እዮም።
12 እቶም ህዝቢ ኸኣ ኪውሰዱ እዮም። ልቡ ድማ ልዕል ኪብል፡ ኣእላፋት እውን ኬውድቕ እዩ፣ ግናኸ፡ ነዚ ብርታዐኡ ኣይኪጥቀመሉን እዩ።
13 “እቲ ንጉስ ሰሜን ከኣ ኪምለስ፡ ካብቲ ቐዳማይ ዚበዝሑ ህዝቢ እውን ኬኽትት እዩ፣ ኣብ መወዳእታ ግዜያት፡ ድሕሪ ገለ ዓመታት፡ ምስ ዓብዪ ሰራዊትን ምስ ብዙሕ ጥሪትን ብርግጽ ኪመጽእ እዩ።
14 በቲ ግዜያት እቲ፡ ብዙሓት ኣንጻር እቲ ንጉስ ደቡብ ኪቘሙ እዮም።
“ካብ መንጎ ህዝብኻ ድማ ዓመጸኛታት ነቲ ራእይ ኪፍጽሙ ኺብሉ ኺውሰዱ እዮም፣ ግናኸ፡ ኪዕንቀፉ እዮም።
15 “እቲ ንጉስ ሰሜን ከኣ ኪመጽእ፡ ዕርዲ ኸበባ ኪዅምር፡ ዕርድቲ ኸተማ እውን ኪሕዝ እዩ። ቀላጽም ደቡብ ድማ ኣይኪቐውምን እዩ፣ ሕሩያቱ እውን ኣይኪቘሙን እዮም፣ ንምቛም እውን ሓይሊ ኣይኪህልዎምን እዩ።
16 እቲ ኣንጻሩ ዚመጽእ ከኣ ባህ ዝበሎ ኺገብር እዩ፣ ኣብ ቅድሚኡ ዚቐውም እውን ሓደ እኳ ኣይኪህሉን እዩ። ኣብታ ምድሪ ጌጽ+ ደው ኪብል እዩ፣ ናይ ምጽናት ክእለት እውን ኣብ ኢዱ ኪኸውን እዩ።
17 ምስ ምሉእ ሓይሊ መንግስቱ ንምምጻእ ገጹ ኬቕንዕ፡ ምስኡ ድማ ስምምዕ ኪኸውን እዩ፣ ኪገብር እውን እዩ። ብዛዕባ እታ ጓል ኣንስተይቲ ኸኣ፡ ኬጥፍኣ ኪውሃቦ እዩ። ንሳ ኸኣ ኣይክትቀውምን፡ ድሕርዚ እውን ናቱ ኣይክትከውንን እያ።
18 ንሱ ገጹ ናብ ገማግም ባሕሪ ኺመልስ፡ ብዙሓት ድማ ኪሕዝ እዩ። ጸርፉ ምእንቲ ኺተርፍ ከኣ፡ ሓደ ኣዛዚ ጸርፉ ኼትርፎ እዩ። ናብኡ እውን ኪመልሶ እዩ።
19 ሽዑ፡ ገጹ ናብ ዕርድታት ሃገሩ ኺመልስ፡ ኪዕንቀፍን ኪወድቕን፡ ኣይኪርከብን እውን እዩ።
20 “ኣብ ቦታኡ፡ ሓደ በታ ግርምቲ መንግስቲ ኣገዳዲ ዜሕልፍ ኪትንስእ እዩ፣ ኣብ ሒደት መዓልትታት ከኣ ኪስበር እዩ፣ ግናኸ፡ ብቝጥዓን ብውግእን ኣይኰነን።
21 “ኣብ ቦታኡ ድማ ሓደ ንዑቕ ኪትንስእ እዩ፣ ግርማ እታ መንግስቲ እውን ኣይኪህብዎን እዮም። ብግዜ ደሓን ከኣ ኪመጽእ፡ ነታ መንግስቲ እውን ብልዝበት ኪሕዛ እዩ።
22 ብሰሩ ድማ ቀላጽም ውሒዝ ኪድምሰሱ እዮም፣ ኪስበሩ እውን እዮም፣ መራሒ+ እቲ ኺዳን+ እውን ከምኡ።
23 ብሰንኪ እቲ ምስኡ ዝነበሮም ሕብረት ከኣ፡ ምትላሉ ኪቕጽልን ኪትንስእን ብንእሽቶ ህዝቢ ኺብርትዕን እዩ።
24 ብግዜ ደሓን፡ ናብቲ ሃብታም ክፋል እቲ ኣውራጃ ኺመጽእ፡ ኣቦታቱን ኣቦታቶምን ዘይገበርዎ ድማ ኪገብር እዩ። ዘመተን ምርኮን ጥሪትን ኣብ መንጎኦም ፋሕ ኬብል እዩ፣ ነተን ዕርድታት ተንኰል ኪሓስብ እዩ፣ እዚ ግና ንግዜኡ እዩ።
25 “ኣንጻር እቲ ንጉስ ደቡብ ከኣ ምስ ዓብዪ ሰራዊት ሓይሉን ልቡን ኬኽትት እዩ፣ እቲ ንጉስ ደቡብ ድማ ምስ ኣዝዩ ዓብይን ብርቱዕን ሰራዊት ንውግእ ኪዳሎ እዩ። ተንኰል ስለ ዚሓስቡሉ ግና፡ ኣይኪቐውምን እዩ።
26 እቶም ጥዑም ብልዑ ዚበልዑ ኸኣ ኬውድቕዎ እዮም።
“ሰራዊቱ ድማ፡ ኪድምሰስ እዩ፣ ብዙሓት እውን ተቐቲሎም ኪወድቁ እዮም።
27 “እዞም ክልተ ነገስታት እዚኦም፡ ልቦም ክፉእ ናብ ምግባር ዘንቀደ ኪኸውን እዩ፣ ኣብ ሓደ መኣዲ ተቐሚጦም ንሓድሕዶም ሓሶት ኪዛራረቡ እዮም። እቲ መወዳእታ ንምዱብ ግዜ ስለ ዝዀነ ግና፡ ገለ እኳ ኣይኪሰልጥን እዩ።+
28 “ምስ ብዙሕ ጥሪት ከኣ ናብ ምድሩ ኺምለስ፡ ልቡ እውን ኣንጻር እቲ ቕዱስ ኪዳን ኪኸውን እዩ። ኪገብርን ናብ ምድሩ ኺምለስን እዩ።
29 “በቲ ምዱብ ግዜ፡ ኪምለስ፡ ኣንጻር እቲ ንጉስ ደቡብ ድማ ኪመጽእ እዩ። በቲ ግዜ እቲ ግና፡ ከም ቅድሚኡ ኣይኪኸውንን እዩ፣
30 ከመይሲ፡ መራኽብ ኪቲም+ ኣንጻሩ ኺመጻ፡ ንሱ እውን ኪዋረድ እዩ።
“ኪምለስን ነቲ ቕዱስ ኪዳን ኪዅንኖን+ ኪገብርን እዩ፣ ኪምለስን ነቶም ነቲ ቕዱስ ኪዳን ዚሓድግዎ ቘላሕታ ኺገብረሎምን እዩ።
31 ካብኡ ዝወጹ ቐላጽም ከኣ ኪቘሙ እዮም፣ ነታ መቕደስን+ ነቲ ዕርድን ኬርክሱ፡ ነቲ ወትሩ ዚቐርብ ድማ ኬወግዱ እዮም።+
“ነቲ ዜጥፍእ ጽያፍ ከኣ ኬቝምዎ እዮም።+
32 “ነቶም ኣብቲ ኺዳን እከይ ዚገብሩ፡ ብልዙብ ቃላት ናብ ክሕደት ኪመርሖም እዩ። እቲ ኣምላኹ ዚፈልጥ ህዝቢ ግና፡ ኪስዕርን ኪገብርን እዩ።
33 እቶም ካብቲ ህዝቢ ልቦና ዘለዎም+ ከኣ ንብዙሓት ኬረድኡ እዮም። ንገለ መዓልትታት ድማ ብሰይፍን ብሃልሃልታን ብምርኮን ብዘመተን ኪዕንቀፉ እዮም።
34 ምስ ተዓንቀፉ ግና፡ ቍሩብ ረድኤት ኪውሃቦም እዩ፣ ብልዙብ ዘረባ ኸኣ ብዙሓት ኪሓብርዎም እዮም።
35 እዝስ ገና ንምዱብ ግዜ እዩ እሞ፡ ክሳዕ እቲ ግዜ መወዳእታ ብሰንኮም ዕዮ ምዅላዕ ምእንቲ ኺገብር፡ ምጽራይን ምጽዕዳውን+ እውን ምእንቲ ኺግበር፡ ገለ ኻብቶም ልቦና ዘለዎም ኪዕንቀፉ እዮም።
36 “እቲ ንጉስ ከኣ ከም ባህ ዝበሎ ኺገብር፡ ኣብ ልዕሊ ዅሉ ኣምላኽ ከኣ ርእሱ ልዕል ኬብልን ኬዕብን እዩ፣ ኣንጻር እቲ ኣምላኽ ኣማልኽቲ+ ድማ ዜስደምም ነገር ኪዛረብ እዩ። እቲ እተመደበ ኺፍጸም ስለ ዘለዎ፡ እቲ ዅነኔ ኽሳዕ ዚፍጸም፡ ኪሰልጦ እዩ።
37 ንኣምላኽ ኣቦታቱ ግዲ ኣይኪገብርን እዩ፣ ርእሱ ኣብ ልዕሊ ዅሉ ኼዕቢ እዩ እምበር፡ ንትምኒት ኣንስቲ ወይ ንዝዀነ ኻልእ ኣምላኽ እውን ግዲ ኣይኪገብርን እዩ።
38 ኣብ ክንዳኡስ፡ ንኣምላኽ ዕርድታት፡ ክብሪ ኺህብ እዩ፣ ኣቦታቱ ንዘይፈለጥዎ ኣምላኽ ብወርቅን ብብሩርን ብኽቡራት ኣእማንን ብተባሃጊ ነገራትን ክብሪ ኺህብ እዩ።
39 ኣንጻር እቲ ኣዝዩ እተዓርደ ዕርድታት ከኣ፡ ምስ ጓና ኣምላኽ ኰይኑ ኺገብር እዩ። ነቶም ዚቕበልዎ ዓብዪ ኽብሪ ኺህቦም እዩ፣ ኣብ መንጎ ብዙሓት ድማ ከግዝኦም እዩ፣ ነታ ምድሪ ኸኣ ብዋጋ ኺመቓቕላ እዩ።
40 “ብግዜ መወዳእታ፡ እቲ ንጉስ ደቡብ ምስኡ ኺዳፋእ እዩ፣ እቲ ንጉስ ሰሜን ድማ ምስ ሰረገላታትን ፈረሰኛታትን ብዙሕ መራኽብን ኣንጻሩ ኸም ህቦብላ ኺመጽእ እዩ፣ ናብተን ሃገራት ከኣ ኪኣቱ፡ ከም ውሒዝ እውን ኪድምስስ እዩ።
41 ናብታ ምድሪ ጌጽ+ ኪኣቱ፡ ብዙሓት ሃገራት እውን ኪዕንቀፋ እየን። ግናኸ፡ እተን ካብ ኢዱ ዜምልጣ እዚኣተን እየን፦ ኤዶምን ሞኣብን ቀንዲ ኽፋል ዓሞናውያንን።
42 ኣንጻር እዘን ሃገራት ከኣ መመሊሱ ኢዱ ኺዝርግሕ እዩ፣ ምድሪ ግብጺ እውን ኣይከተምልጥን እያ።
43 ኣብ ልዕሊ ሕቡእ መዛግብቲ ወርቅን ብሩርን ኣብ ልዕሊ ዅሉ ተባሃጊ ነገራት ግብጽን ድማ ኪገዝእ እዩ። ሊብያውያንን ኢትዮጵያውያንን ከኣ ኣሰሩ ኺስዕቡ እዮም።
44 “ግናኸ፡ ካብ ምብራቕን ካብ ሰሜንን ዚመጽእ ወረ ኺርብሾ እዩ፣ ኬጽንትን ንብዙሓት ኬጥፍእን ድማ ብዓብዪ ነድሪ ኺወጽእ እዩ።
45 ንጉሳዊ ድንኳናቱ ኸኣ ኣብ መንጎ እቲ ዓብዪ ባሕርን እቲ ቕዱስ ከረን ጌጽን+ ኪተክል እዩ፣ ናብ መወዳእታኡ ኺመጽእ፡ ዚረድኦ እውን ኣይኪህሉን እዩ።
ልኣኽ
ልኣኽ
ዳንኤል 11
መጽሓፍ ቅዱስ—ትርጉም ሓዳስ ዓለም
https://www.jw.org/finder?docid=1001061103&Book=27&Chapter=11&wtlocale=TI&srcid=share
ትግርኛ
mailto:?body=መጽሓፍ ቅዱስ ኣብ ኢንተርነት ኣንብብ%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D27%26Chapter%3D11%26wtlocale%3DTI%26srcid=share&subject=መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text:
1ኣኅዋተይ! እቲ ናባኻትኩም ምምጻእና ንኸንቱ ኸም ዘይኮነ ንስኻትኩም ትፈልጡ ኢኹም። 2ከም እትፈልጥዎ ቕድም ኣብ ፊልጵስዩስ መከራ ተቐበልናን ተዋረድናን። ይኹን እምበር እንተ ቲወሙናኳ ብረድኤት እግዚኣብሔር ወንጌል ብትብዓት ሰቢኽናልኩም ኢና። 3እቲ ምዕዶና ኻብ ጌጋ ወይ ካብ ርኽሰት ወይ ከዓ ኽንጥብረኩም ኢልና ዝገበርናዮ ኣይኮነን። 4እኳ ደኣ ነቲ ኅድሪ ዝተውሃበና ወንጌል ብእግዚኣብሔር ከም ዝተመስከረሎም ሰባት ንዛረብ ኣለና። ዕላማና ንሰብ ዘይኮነስ ነቲ ልቢ ዝምርምር እግዚኣብሔር ምሕጓስ እዩ። 5ብቓል ቅብጥር ወይ እናመኽነና ብስስዐ ተደፋፊእና ኸም ዘይተዛረብናኩም ትፈልጡ ኢኹም፤ እግዚኣብሔር ከዓ ምስክርና እዩ። 6ካባኻትኩም ኮነ ኻብ ካልኦት ሰባት ክብሪ ኣይደለናን። ሓዋርያት ክርስቶስ ከም ምዃንና ክነኽብደልኩም ምኸኣልና ኔርና። 7እንተኾነ ኸምታ ነናእሽተይ ደቃ እትከናኸን እኖ ኣብ ማእኸልኩም ርህሩሃት ነበርና። 8ከምኡ ንሕናውን ስለ እንናፍቐኩም የመናውን እነፍቅረኩም ስለ ዝኾንና ሕይወትናውን እምበር ወንጌል እግዚኣብሔር ጥራሕ ኣይኮንናን ከነካፍለኩም እንምነ ዝነበርና። 9ኣኅዋተይ! ንሓደኳ ኸይነኽብደሉ ኢልና ለይትን መዓልትን እናሠራሕና ወንጌል ከም ዝሰበኽናልኩም ድኻምናን ፃዕርናን ትዝክርዎ ኢኹም። 10ኣባኻትኩም ኣብ ማእኸል እትኣምኑ ብቕድስናን ብጽድቅን ብዘይ ነቐፋን ከም ዝነበርና ንስኻትኩምን እግዚኣብሔርን ምስክር ኢኹም። 11- 12ነቲ ንመንግሥቱን ክብሩን ዝጸውዐኩም እግዚኣብሔር ብቑዓት ኴንኩም ምእንቲ ኽትነብሩ ንነፍስ ወከፍኩም ከም ኣቦ ንውሉዱ ከመይ ገይርና ንምዕደኩምን ነጸናንዐኩምን ነተባብዐኩምን ከም ዝነበርና ትፈልጡ ኢኹም። 13ነቲ ኻባና ዝሰማዕኹምዎ ቓል እግዚኣብሔር ምስ ተቐበልኩምዎ ከምቲ ኣባኻትኩም ኣብ ኣመንቲ ዝሠርሖ ዘሎ ከምቲ ሓቁ ከም ቃል እግዚኣብሔር እምበር ከም ቃል ሰብ ስለ ዘይተቐበልኩምዎ ንሕና እንተየቋረጽና ንእግዚኣብሔር ነመስግኖ ኣለና። 14ኣኅዋተይ! ንስኻትኩም ነተን ኣብ ክርስቶስ ኢየሱስ ዝነብራ ኣብ ይሁዳ ዘለዋ ኣብያተ ክርስቲያን እግዚኣብሔር መሲልኩምወን ኢኹም። ከምቲ ንሳተን ብኣይሁድ መከራ ዝተቐበላ ንስኻትኩምውን ከምኡ ብደቂ ዓድኹም መከራ ተቐቢልኩም ኢኹም እሞ። 15ኣይሁድ ንጐይታና ኢየሱስን ንነቢያትን ቀተልዎም፤ ንኣና ኸዓ ኣሳጐጕና፤ ንእግዚኣብሔርውን የኅዝኑን ምስ ኲሉ ሰብ ከዓ ይጻልኡን ኣለዉ። 16ኣሕዛብ ምእንቲ ኽድኅኑ ንሕና ወንጌል ከይንሰብከሎም ብምኽልካሎም በዙይ ከዓ ኸም ቀደሞም መስፈር ኃጢኣቶም ይመልኡ ኣለዉ። ግና ቝጥዓ እግዚኣብሔር ኣብ ልዕሊኦም ድሮ ወሪዱ ኣሎ። 17እንተኾነ ኣኅዋተይ! ንሕና ግና ብልብና ምሳኻትኩም እኳ እንተሃለና ብኣካል ንሓፂር ጊዜ ካባኻትኩም ተፈሊና ስለ ዝነበርና ገጽኩም ክንርኢ ብዙኅ ናፍቖትን ሃረርታን ነይሩና። 18ስለዙይ ናባኻትኩም ክንመጽእ ደሊና ኔርና፤ ኣነ ጳውሎስ እኳ ደጋጊመ ኽመጽእ ፈቲነ ነይረ፤ ግና ሰይጣን ዓዐንቀፈና። 19ተስፋና ወይ ሓጐስና ወይ ከዓ ኣብ ካልኣይ ምጽኣቱ ኣብ ቅድሚ ጐይታና ኢየሱስ እንምክሐሉ ኣኽሊልና መን ድዩ? ንስኻትኩምዶ ኣይኮንኩምን? 20ብርግጽ ክብርናን ሓጐስናን ንስኻትኩም ኢኹም።
Copyright
Learn More


text:
ግምቢ ዘብዐኛ ሕዳር 2014
ሰይጣን ኣሎ ድዩ፧
ሰይጣን ብሓቂ እንተ ዘየልዩ፡ እቶም ዚፈርህዎ ሰባት ተታሊሎም እዮም ማለት እዩ። ይኹን እምበር፡ ሰይጣን መታለልን ንኻልኦት ከም ድላዩ ኺቈጻጸሮም ዚኽእልን እንተ ዀይኑ፡ ካብቲ ሰባት ዚሓስብዎ ንላዕሊ ኣዝዩ ሓደገኛ እዩ ማለት እዩ።
ሰይጣን ኣሎ ድዩ፧
ሰይጣን ንእኩይ ባህርይ ድዩ ዜመልክት ወይስ ንሓደ ብርእሱ ሓሲቡ ዚHS-.3ዓዪ መንፈሳዊ ኣካል፧
ሰይጣን ንእኩይ ባህርይ ድዩ ዜመልክት፧
ነዛ ሕቶ እዚኣ ብዘየማትእ መገዲ ዚምልሳ ኽልተ ጸብጻባት ኣሎ።
ንሰይጣን ክንፈርሆ ኣሎና ድዩ፧
ኣምላኽ፡ ካብ መጥቃዕቲ ሰይጣን ኬዕቍበካ ዚኽእል ኣርባዕተ መሰናድዎታት ገይሩ ኣሎ።
መንግስቲ ኣምላኽ መዓስ እያ ኽትገዝእ ጀሚራ፧ (2ይ ክፋል)
ትንቢት መጽሓፍ ቅዱስን ኣምላኽ ንንጉስ ባቢሎን ዘርኣዮ ሕልምን፡ ብዛዕባ እቲ መንግስቲ ኣምላኽ ክትገዝእ ዝጀመረትሉ ዓመት ብልክዕ ይሕብረና።
‘ከመይ ገይረኸ እዚ ዓብዪ ኽፍኣት ክገብር እኽእል፧’
ዮሴፍ ነቲ ሰበይቲ ጶጢፋር ንኸተስድዖ ኢላ ብዘይምቍራጽ ዝገበረቶ ጻዕሪ ኺቃወሞ ዝኸኣለ ብኸመይ እዩ፧
መልሲ ሕቶታት መጽሓፍ ቅዱስ
እቲ የሱስ ዝፈጸሞ ትንሳኤ፡ ብዛዕባ እቲ ንመጻኢ እተመባጽዖ መብጽዓ እንታይ እዩ ዜረጋግጸልና፧


text:
1ኢየሱስ ንደቀ መዛሙርቱ ኸምዙይ በሎም፦ መጋቢ ዝነበሮ ሓደ ሃብታም ሰብኣይ ነበረ። ንእኡ ኸዓ ገንዘብካ ይብትነልካ ኣሎ፤ እናበሉ ነገርዎ። 2እቲ ጐይትኡ ጸዊዑ ድማ እዝ ብዛዕባኻ ዝሰምዖ ዘለኹ እንታይ እዩ? ደጊም መጋቢ ኽትኮነኒ ኣይትኽእልን ኢኻ እሞ ጸብጻብ መጋብነትካ ሃበኒ!› በሎ። 3እቲ መጋቢ ድማ ብልቡጐይታይ ካብዛ ሽመተይ ክስዕረኒ እዩ፤ ከይባሩ ኣይኽእልን፤ ከይልምን ድማ ኣኃፍር፤ እንታይ ደኣ ኽገብር እየ? 4ካብ መጋብነተይ ምስ ተስዓርኩ ኣብ ገዛውቶም ምእንቲ ኽቕበሉኒዝገብሮ ሕዚ ፈሊጠ ኣለኹ› በለ። 5ነቶም ሰብ ዕዳ ጐይትኡ በብሓደ ጸዊዑ ነቲ ቐዳማይ ንጐይታይ እትፈድዮ ዕዳ ኽንደይ ኣለካ?› በሎ። 6ንሱ ኸዓ ሚእቲ ዕትሮ ዘይቲ› በሎ። ሽዑ ንሱ እንካ ጽሕፈት ዕዳኻ ተቐበል ቀልጢፍካ ተቐመጥ እሞ ኃምሳ ኢልካ ጸሓፍ› በሎ። 7ነቲ ኻልኣይ ድማ ንስኻኸ ዕዳኻ ኽንደይ እዩ?› በሎ፤ ንሱውን ሚእቲ ፅዕነት ስርናይ› በሎ። ሽዑ ንሱ እንካ ጽሕፈት ዕዳኻ ተቐበል እሞ ሰማንያ ኢልካ ጸሓፍ› በሎ። 8ነቲ ዓመፀኛ መጋቢ ብጥበብ ስለ ዝገበረ ጐይትኡ ነኣዶ፤ ካብ ደቂ ብርሃንስ ደቂ እዛ ዓለም እዚኣ ኣብ ናብራ ዓለም ይበላሓቱ ኢዮምሞ። 9 ኣነ ኸዓ ገንዘብ ምስ ተወድአኩም ኣብ ናይ ዘለዓለም ገዛውቶም ምእንቲ ኽቕበሉኹምስ ብምድራዊ ሃብቲ ንርእስኹም ኣዕርኽቲ ግበሩ እብለኩም ኣለኹ። 10ብውሑድ እሙን ዝኾነ ብብዙኅውን እሙን እዩ፤ እቲ ብውሑድ ዝዕምፅ ድማ ብብዙኅውን ዓማፂ እዩ። 11እምበኣርከስ ብኃላፊ ገንዘብ እሙናት እንድኅር ዘይኮይንኩም በቲ ዘይኃልፍ ሃብቲ መን የኣምነኩም? 12ብናይ እማትኩም ሃብቲ እሙናት እንድኅር ዘይኮንኩምከ ናይ ባዕልኻትኹም ዝኾነ መን ይህበኩም? 13 ሓደ ሓሽከር ንኽልተ ጐይቶት ከገልግል አይኽእልን፤ ነቲ ሓደ ይፈቱ ነቲ ሓደ ይጸልእ፤ ወይ ነቲ ሓደ የኽብር፤ ነቲ ሓደ ድማ ይንዕቕ። እምበኣር ንእግዚኣብሔርን ንገንዘብን ክትግዝኡ ኣይትኽእሉን ኢኹም። 14እቶም ፈሪሳውያን ድማ ፍቕሪ ገንዘብ ስለ ዝነበሮም ነዝ ዂሉ ሰሚዖም ሓጨጩሉ። 15ንሱ ድማ በሎም፦ ንስኻትኩም ርእስኹም ኣብ ቅድሚ ሰብ ተመጻድቑ ኣለኹም፤ ንልብኹም ግና እግዚኣብሔር ይፈልጦ እዩ፤ እቲ ኣብ ቅድሚ ሰብ ክቡር ዝኾነ ኣብ ቅድሚ እግዚኣብሔር ሕሱር እዩሞ። 16 ሕጊ ሙሴን መጻሕፍቲ ነቢያትን ክሳዕ ዮሓንስ ነበሩ፤ ካብ ሽዑ ናብዙይ ግና መንግሥቲ እግዚኣብሔር ትብሠር ኣላ፤ ዂሉ ድማ ይዳፍአላ ኣሎ። 17ካብ ሕጊ ሓንቲ ሕንጻጽ ካብ እትወድቕስ ሰማይን ምድርን ክኃልፍ ይቐልል። 18እቲ ንሰበይቱ ፈቲሑ ኻልአይቲ ዘእቱ ዂሉ ይዝሙ፤ እቲ ኻብ ሰብኣያ ንዝተፈትሐት ሰበይቲ ዘእቱውን ይዝሙ። 19 ቀይሕ ቀሚስን ቀጭን ክቡር ፃዕዳ ሃርን ዝኽደን ኲሉ መዓልቲውን እናጋየጸ ዝሕጐስ ሃብታም ሰብኣይ ነበረ። 20ኲሉ ሰብነቱ ብቝስሊ ዝተወረረ ኣብ ኣፍ ደገ እቲ ሃብታም ተደርብዩ ዝነብር ኣልኣዛር ዝስሙ ሓደ ድኻ ሰብኣይውን ነበረ። 21ካብቲ ማእዲ እቲ ሃብታም ዝወድቕ ርፍራፍ ክጸግብ ድማ ሃረር ይብል ነበረ፤ ኣኽላባት እናመጹ ድማ ቝስሉ ይልሕሱ ነበሩ። 22ብድኅርዙይ እቲ ድኻ ሞተ፤ መላእኽቲ ናብ ሕቝፊ ኣብርሃም ወሰድዎ። እቲ ሃብታምውን ሞተ፤ ተቐበረውን። 23ኣብ ሲኦል ኣብ ሥቓይ ኮይኑ ዓይኑ ቖላሕ እንተበለ ካብ ርኁቕ ንኣብርሃም ንኣልኣዛርውን ኣብ ሕቝፉ ረአዮ። 24ጸዊዑ ኸዓ ኦ ኣቦይ ኣብርሃም! በዝ ነበልባል እዙይ እሣቐ ኣለኹ እሞ ራህርሀለይ፤ ጫፍ ኣፃብዕቱ ኣብ ማይ ጠሚዑ መልሓሰይ ከዝሕለለይ ንኣልኣዛር ስደደለይ!› በሎ። 25ኣብርሃም ድማ ወደይ ንስኻስ ብሕይወትካ እንተለኻ ኣብ ምቾት ከም ዝነበርካ ኣልኣዛር ግና ኣብ ሥቓይ ከም ዝነበረ ዘክር። ሕዚ ንሱ ኣብዙይ ይሕጐስ ኣሎ፤ ንስኻ ግና ትሣቐ ኣለኻ። 26ምስ እዝ ዂሉ ድማ ካብዙይ ናባኻትኩም ከይኃልፉ ኣብኡ ዘለዉውን ናባና ኸይሳገሩስ ኣብ መንጎናን መንጎኹምን ዓብዪ ጸድፊ ኣሎ› በሎ። 27- 28ንሱ ድማ ኦ ኣቦይ! እምበኣርስ ኃሙሽተ ኣኅዋት ኣለዉኒ እሞ ንሳቶምውን ናብዛ ሥፍራ ሥቓይ እዚኣ ኸይመጹ ኸጠንቅቖም ንኣልኣዛር ናብ እንዳ ኣቦይ ክትሰዶ እልምነካ ኣለኹ› በሎ። 29ኣብርሃም ድማ ሕጊ ሙሴን ነቢያትን ኣለውዎም፤ ንኣኣቶም ይስምዑ › በሎ። 30ንሱ ኸዓ ኣይፋሉን፤ ኣቦይ ኣብርሃም ካብ ምዉታን ተሢኡ ሓደ ናብኣቶም ከይዱ እንተነጊርዎም ክንስሑ እዮም› በሎ። 31ንሱ ድማ ንሙሴን ንነቢያትን ዘይሰምዑ እንተኾይኖም ካብ ምዉታን ሓደ እንተተሥአውን ከቶ ኣየኣምኑን እዮም› በሎ።
Copyright
Learn More


text:
ክርስትያናዊ ሓድነትና ንምድልዳል፡ እጃምካ ኸተበርክት ትኽእል ኢኻ—ብኸመይ፧
“ካብኡ ድማ ኵሉ እቲ ሰብነት ብደገፍ መላግቦ ዘበለ ይገጣጠምን ይዋደድን እዩ።”—ኤፌ. 4:16።
መዝሙር፦ 53, 16
1. ካብ መጀመርታ ኣትሒዙ፡ ኣብ ግብርታት ኣምላኽ እንታይ እዩ ዚርአ ነይሩ፧
ካብ መጀመርታ ፍጥረት ኣትሒዙ፡ ሓደ ዕላማ ንምውቃዕ ሓድነት ኣድላዪ እዩ ነይሩ። እቲ ናይ መጀመርታ ፍጥረት ኣምላኽ ከም ጥበብ ኰይኑ ኺዛረብ ከሎ፡ “ሽዑ ሰራሕተኛ ዀይነ ምስኡ [ምስ የሆዋ] ነበርኩ፡ ብየዕለቱ ኤሐጕሶ . . . ነበርኩ” ኢሉ እዩ። (ምሳ. 8:30) ኣቦን ወድን ተሓባቢሮም ከኣ፡ ነዚ ሎሚ እንርእዮ ዘለና በብዓይነቱ ህይወት ገይሮምዎ እዮም። እዚ ምትሕብባር እዚ ኣብ ግብርታት ኣምላኽ ቀጺሉ እዩ። ብዘመን ኖህ ዝነበረት መርከብ ክትስራሕ ከላ፡ ህዝቢ ኣምላኽ ኣብ በረኻ ነቲ ማሕደር ኪተኽልዎን ኪበታትንዎን ኬግዕዝዎን ከለዉ፡ ከምኡ ድማ ኣብታ ቤተ መቕደስ ንውዳሰ የሆዋ ተባሂሉ ብሓባር ሙዚቃን መዝሙርን ኪቐርብ ከሎ፡ ምትሕብባር ኣድልዩ እዩ። ኣብ ኵሉ እዚ ጻዕርታት እዚ ኣሳልጦ ንምርካብ፡ ምትሕብባር ኣገዳስነት ኣለዎ።—ዘፍ. 6:14-16, 22፣ ዘሁ. 4:4-32፣ 1 ዜና 25:1-8።
2. (ሀ) ኣብታ ቐዳመይቲ ክርስትያናዊት ጉባኤ እንታይ ፍልይ ዝበለ ነገር እዩ ነይሩ፧ (ለ) እንታይ ሕቶታት ኢና ኽንምርምር፧
2 እታ ቐዳመይቲ ክርስትያናዊት ጉባኤ እውን ኣብ ትሕቲ እቲ ርእሳ ዝዀነ የሱስ ክርስቶስ ኰይና፡ ብሓባር እያ እትዓዪ ነይራ። ቅቡኣት ክርስትያናት ዝዀኑ ውልቀ ሰባት፡ “በበይኑ ውህበት” እኳ እንተ ነበሮም፡ ኣብ “በበይኑ ኣገልግሎት” ዚሳተፉን “በበይኑ ተግባራት” ዚገብሩን እውን እንተ ዀኑ፡ ኵላቶም ክፍሊ “ሓደ ሰብነት” ምዃኖም፡ ሃዋርያ ጳውሎስ ገሊጹ ኣሎ። (1 ቈረንቶስ 12:4-6, 12 ኣንብብ።) ሎሚኸ ኸመይ ኢና፧ ብስራት መንግስቲ ኣምላኽ ንምስባኽ ከመይ ጌርና ክንገጣጠም ወይ ክንተሓባበር ንኽእል፧ ኣብ ጉባኤ ዀነ ኣብ ስድራ ቤትከ ኸመይ ጌርና ኽንተሓባበር ንኽእል፧
ኣብ ስብከት ንተሓባበር
3. ሃዋርያ ዮሃንስ እንታይ ራእይ እዩ ዝረኣየ፧
3 ኣብ ኣጋ መወዳእታ ቐዳማይ ዘመን ድ.ክ.፡ ሃዋርያ ዮሃንስ፡ ነፍሲ ወከፎም መለኸት ብዛዕባ ዚነፍሑ ሸውዓተ መላእኽቲ ራእይ ረኣየ። እቲ ሓምሻይ መልኣኽ መለኸቱ ምስ ነፍሐ ኸኣ፡ “ኰዀብ” ካብ ሰማይ ናብ ምድሪ ኺወድቕ ረኣየ። እቲ “ኰዀብ” ድማ ኣብ ኢዱ መፍትሕ ነበሮ፣ ብእኡ ኣቢሉ እውን ጕድጓድ መዓሙቝ ከፈተ። ብርቱዕ ትኪ ኸኣ ወጸ፣ ካብቲ ትኪ እውን ዕስለ ኣንበጣ ወጸ። እዚ ምሳልያዊ ዕስለ ኣንበጣ እዚ ኣትክልቲ ኣብ ክንዲ ዚበልዕ፡ “ነቶም ኣብ ግምባሮም ማሕተም ኣምላኽ ዘይብሎም ሰባት” ጥራይ ጐድአ። (ራእ. 9:1-4) ኣንበጣ ኽሳዕ ክንደይ መዕነዊ ኪኸውን ከም ዚኽእል፡ ዮሃንስ ይፈልጥ ነይሩ ኪኸውን ኣለዎ። ብዘመን ሙሴ ንጥንታዊት ግብጺ ዘዕነዋ እውን ኣንበጣ እዩ ነይሩ። (ዘጸ. 10:12-15) እቲ ዮሃንስ ዝረኣዮ ምሳልያዊ ዕስለ ኣንበጣ፡ ነቶም ሓያል መልእኽቲ ፍርዲ የሆዋ ዚእውጁ ቕቡኣት ክርስትያናት ዚበቅዕ ምሳሌ እዩ። ሕጂ ድማ፡ ምድራዊ ተስፋ ዘለዎም ሚልዮናት ብጾቶም ሓቢሮምዎም ኣለዉ። እምበኣር፡ እቲ ብሓድነት እንገብሮ ዕዮ ስብከትና፡ ነቲ ሰይጣን ኣብ ልዕሊ ሰባት ዘለዎ ቝጽጽር ኣዳኺሙ፡ ካብ ናይ ሓሶት ሃይማኖታት ሓራ ኺወጹ የኽእሎም ኣሎ።
4. ህዝቢ ኣምላኽ እንታይ ዕዮ እዮም ኪዓይዩ ዘለዎም፧ ከምኡ ኺገብሩሉ ዚኽእሉ ሓደ በይኑ መገዲኸ እንታይ እዩ፧
4 ህዝቢ የሆዋ ቕድሚ መወዳእታ እዚ ስርዓት እዚ፡ ነቲ “ብስራት” ኣብ ብዘላ ዓለም ናይ ምስባኽ ዓብዪ ዕዮ ኣለዎም። (ማቴ. 24:14፣ 28:19, 20) እዚ ድማ ን“ዝጸምአ” ዘበለ “ማይ ህይወት ብናጻ” ኺሰቲ ጻውዒት ምቕራብ የጠቓልል። (ራእ. 22:17) ኣባላት ክርስትያናዊት ጉባኤ ኸም ምዃንና መጠን፡ ከምኡ ኣብ ምግባር ብኸመይ ኣሳልጦ ኽንረክብ ንኽእል፧ ‘ከም ሓደ ሰብነት ንገጣጠምን ንዋደድን፡’ ማለት ንተሓባበር እንተ ዄንና ጥራይ ኢና ኣስልጦ ኽንረክብ እንኽእል።—ኤፌ. 4:16።
5, 6. ኣብ ስብከት እቲ ብስራት ብኸመይ እዩ ሓድነት ዘሎና፧
5 ብስራት መንግስቲ ኣምላኽ ብእተኻእለ መጠን ንብዙሓት ሰባት ንምንጋር፡ ዕዮ ስብከትና ብእተወደበ መገዲ ኽንፍጽሞ ኣሎና። ስለዚ ድማ መምርሒታት ይውሃበና እዩ። እቲ ኣብ ብዘላ ዓለም ብዚርከባ ጉባኤታት ኣቢሉ ዚውሃበና መምርሒታት፡ ንጻዕርታትና ሓድነት ምእንቲ ኺህልዎ የዳልወና እዩ። ንኣገልግሎት ወፍሪ ድሕሪ ምእካብና፡ መልእኽቲ መንግስቲ ኣምላኽ ንሰባት ንምንጋር ንኸይድ ኢና። ነቲ መልእኽቲ ኸኣ ብቓልን በቲ ብሚልዮናት ዚቝጸር ቅዳሓት መጽሓፍ ቅዱሳዊ ጽሑፋትን ኣቢልና ንዝርግሖ ኢና። እሞኸ ኣብ ፍሉይ ወፈራታት ስብከት ንምስታፍ ንዚውሃብ መምርሒ ኣብ ግብሪ ተውዕሎ ዲኻ፧ ከምኡ ምስ እትገብር፡ ምስ ሚልዮናት ካልኦት ብሓደ ዄንካ መልእኽቲ እቲ ኣብ ራእይ 14:6 ተጠቒሱ ዘሎ ‘ኣብ ማእከል ሰማይ ዚዝምቢ መልኣኽ’ ኢኻ እተቃልሕ ዘለኻ።
6 ኣብ መጽሓፍ ዓመት ብዛዕባ እቲ ድምር ንጥፈታትና ዜፍርዮ ፍረ ኸነንብብ ከለናስ፡ ክሳዕ ክንደይ ኰን ኢና እንሕጐስ! ኣብ ኣኼባ ዞባን ኣብ ፍሉይ ኣኼባን ኣብ ኣህጉራዊ ኣኼባን መዐደሚ ኽንዕድል ከለና፡ ክሳዕ ክንደይ ሓድነት ከም ዘሎና እሞ ንሕሰብ። ኣብቲ ኣኼባታት እቲ ድማ፡ ዜነቓቕሕ ቅዱስ ጽሑፋዊ መደረታትን ድራማታትን መርኣያታትን ይቐርበልና እዩ። መብዛሕትኡ ግዜ ኣብዚ ኽፍልታት እዚ ንኣምላኽና ብምሉእ ነፍስና ኸነገልግሎ ፍቕራዊ ምሕጽንታ ንሰምዕ ኢና። በዓል ዝኽሪ ሞት የሱስ እውን ሓድነት ከም ዚህልወና ይገብር እዩ። ንጸጋ ኣምላኽ ሞሳ ስለ ዘሎናን ነቲ የሱስ ዝሃበና መምርሒ ኽንእዘዝ ስለ እንደልን፡ ዓመት ዓመት ብ14 ኒሳን ጸሓይ ምስ ዓረበት ንእከብ ኢና። (1 ቈረ. 11:23-26) እቶም ኣብኡ ዚእከቡ ድማ እተጠምቁ ናይ የሆዋ መሰኻኽር ጥራይ ኣይኰኑን። ቅድሚ በዓል ዝኽሪ ኣብ ዚህሉ ሰሙናት፡ ንሰባት ኣብቲ ኣገዳሲ ኣጋጣሚ ኺሓብሩና ንምዕዳም ብእተኻለና መጠን ኣብ ጉባኤና ዘሎ ኽሊ ንሽፍን ኢና።
7. ብሓባር ክንዓዪ ኸለና፡ እንታይ ኢና ኽንገብር እንኽእል፧
7 ሓደ በይኑ ኣንበጣ ብዙሕ ጽልዋ የብሉን። ምስዚ ብዚተሓሓዝ፡ በብውልቅና እንገብሮ ጻዕሪ ዋጋ ዘይብሉ ይመስለና ይኸውን። እንተዀነ ግና፡ ብሓባር ስለ እንዓዪ፡ ኣቓልቦ ሚልዮናት ሰባት ናብቲ ዅሉ ውዳሰን ክብርን ዚግብኦ የሆዋ ኸም ዚኸውን ንገብር ኢና። ንሓድነትና ኣበርክቶ ዚግበር ግና፡ እዚ ኣብ ስብከት እንገብሮ ምትሕብባር ጥራይ ኣይኰነን።
ኣብ ጉባኤ ንተሓባበር
8, 9. (ሀ) ጳውሎስ ንክርስትያናት ብሓድነት ኪነብሩ ኸም ዘለዎም ንምምሃር፡ እንታይ ምሳሌ እዩ ተጠቒሙ፧ (ለ) ኣብ ጉባኤ ብኸመይ ክንተሓባበር ንኽእል፧
8 ጳውሎስ ኣብታ ናብ ሰብ ኤፌሶን ዝጸሓፋ መልእኽቱ፡ እታ ጉባኤ ብኸመይ ክትውደብ ከም ዘለዋን ‘ብዅሉ ኽንዓቢ’ ኸም ዜድልየናን ገሊጹ ኣሎ። (ኤፌሶን 4:15, 16 ኣንብብ።) ናብቲ ሸቶ እቲ ምእንቲ ኽንበጽሕ፡ በብውልቂ እንታይ ኪሕግዘና ይኽእል፧ ጳውሎስ ንሰብነት ከም ኣብነት ብምጥቃም፡ ኣብ ትሕቲ እቲ ርእሲ እታ ጉባኤ ዝዀነ የሱስ ክርስቶስ ብሓድነት ክንሓብር ከም ዜድሊ ኣጕሊሑ ኣሎ። እቲ ሰብነት “ብደገፍ መላግቦ” ኸም ዚዋደድ እውን ገሊጹ ኣሎ። ንኣሽቱ ንኹን ዓበይቲ፡ ብርቱዓት ንኹን ድኹማት፡ ኰታስ ነፍሲ ወከፍና ኸመይ ጌርና ንሓድነትን መንፈሳውነትን ጉባኤና ኣበርክቶ ኽንገብር ንኽእል፧
9 ነቶም የሱስ ኣብ ጉባኤ መምርሒ ንምሃብ ዚጥቀመሎም ሽማግለታት ክንግዝኦምን ከነኽብሮምን ኣሎና። (እብ. 13:7, 17) እዚ ወትሩ ቐሊል ከይኸውን ይኽእል እዩ። ግናኸ፡ ካብ ኣምላኽ ሓገዝ ክንሓትት ንኽእል ኢና። እቲ ንጡፍ ሓይሉ ኸኣ ነቲ ኣብ ጉባኤ ዘሎ ስርዓት ብምሉእ ልብና ምእንቲ ኽንድግፎ ኺሕግዘና ይኽእል እዩ። ስለዚ፡ ሓድሓደ ግዜ ንዚውሃበና መምርሒ ምስዓቡ እንተ ኸቢዱና፡ ብትሕትና ምትሕብባርና ንሓድነት እታ ጉባኤ ብኸመይ ኣበርክቶ ኸም ዚገብር ከነስተንትን ኣሎና። ብዘይካዚ፡ ኣብ ከምዚ ምትሕብባርና፡ ንዅላትና ብፍቕሪ ኽንዓቢ ይሕግዘና እዩ።
10. ኣገልገልቲ ጉባኤ ንሓድነት ጉባኤ ኣበርክቶ ዚገብሩ ብኸመይ እዮም፧ (ኣብ መእተዊ ዘላ ስእሊ ርአ።)
10 ኣገልገልቲ ጉባኤ ንሓድነት ጉባኤ ብዙሕ ኣበርክቶ ይገብሩ እዮም። እዞም ኣሕዋት እዚኦም ዕድሚኦም ብዘየገድስ፡ ጥቕሚ ርእሶም ሰዊኦም ንዅሉ ዚጠቅም ኣገልግሎት ይህቡ እዮም። ንኣብነት፡ ንኣገልግሎት ዜድልየና ጽሑፋት ብግዜኡ ኸም እንረክብ ብምግባር፡ ንሽማግለታት ይሕግዝዎም እዮም። ብተወሳኺ፡ ንኣዳራሽ መንግስቲ ኣምላኽ ብስሩዕ የጽርዩን ይከናኸኑን፡ ኣብ ኣኼባታትና ንዚመጹ ኣጋይሽ እውን ይቕበሉ እዮም። ምስዞም ኣሕዋት እዚኦም ምስ እንተሓባበር፡ እታ ጉባኤ ብስሉጥ ንጥፈታታ ምእንቲ ኽትገብር እጃምና ነበርክት ኢና።—ምስ ግብሪ ሃዋርያት 6:3-6 ኣረኣኢ።
11. ብዕድመ ዝነኣሱ ኣሕዋት ንሓድነት ጉባኤ እጃሞም ንምብርካት እንታይ ኪገብሩ ይኽእሉ፧
11 ሓያሎ ብሱላት ኣሕዋት፡ ንብዙሕ ዓመታት ሓላፍነታት ተሰኪሞም እዮም። ግናኸ፡ ብሰንኪ ዕድሚኦም ንጥፈታቶም ይድረት ብምህላዉ፡ ምትዕርራያት ኬድሊ ይኽእል እዩ። መንእሰያት ኣሕዋት ብዙሕ ኪሕግዙ ይኽእሉ እዮም። ገና ተመክሮ ኺድልቡ ዜድልዮም እኳ እንተ ዀነ፡ ዝያዳ ሓላፍነት ምእንቲ ኺስከሙ ግና ስልጠና ኺውሃቦም ይኽእል እዩ። ኣገልገልቲ ጉባኤ፡ ሽማግለታት ኪዀኑ ምስ ዚመጣጠሩስ ክንደይ ሰናይ ኰን እዩ! (1 ጢሞ. 3:1, 10) ገሊኦም ብዕድመ ዝነኣሱ ሽማግለታት ኣብ ዕዮ ወረዳ ንምግልጋል ብቕዓታት ኬማልኡ ኽኢሎም ኣለዉ፣ በዚ ኸምዚ ድማ ኣብ ሓያሎ ጉባኤታት ንዚርከቡ ኣሕዋትን ኣሓትን ኬገልግሉ ኺኢሎም እዮም። ነቲ እቶም ብዕድመ ዝነኣሱ ኣሕዋት ብፍታው ዚገብርዎ ደገፍሲ ኣይነመስግነሉንዶ፧—መዝሙር 110:3፣ መክብብ 12:1 ኣንብብ።
ኣብ ስድራ ቤት ንተሓባበር
12, 13. ኵሎም ኣባላት ስድራ ቤት ንሓድሕዶም ምእንቲ ኺተሓባበሩ፡ እንታይ ኪሕግዞም ይኽእል፧
12 ቀጺልና ኸኣ፡ ኣብ ስድራ ቤት ከመይ ጌርና ኸም እንተሓባበር እስከ ንርአ። ኣብ ሰሰሙን ውጽኢታዊ ኣምልኾ ስድራ ቤት ምግባር፡ ነቲ ኣብ መንጎ ንኣሽቱን ዓበይትን ዘሎ ፍቕሪ የደልድሎ እዩ። ኣብዚ ባህ ዜብል እዋናት እዚ፡ ኣብ መንፈሳዊ ነገራት ነተኵር ኢና፣ እዚ ኸኣ ንሓድነት ስድራ ቤትና ኣበርክቶ ይገብር እዩ። ኣባላት ስድራ ቤት ንኣገልግሎት ወፍሪ ምስ ዚለማመዱ፡ ብውጽኢታዊ መገዲ ንምስባኽ ብዝሓሸ ኺዕጠቑ ይኽእሉ እዮም። ብዛዕባ ቓል ኣምላኽ ሓሳባት ምስ ዚዋሃሃቡ ኸኣ፡ እዚ ንሓድሕዶም የቀራርቦም እዩ፣ እወ፡ ኵላቶም ንሓደ ኣምላኽ የፍቅሩ፡ ኵላቶም እውን ፍቓዱ ንምግባር ባህጊ ይሓድሮም እዩ።
13 ሰብ ሓዳር ንየሆዋ ንምውዳስ ብኸመይ ኪተሓባባሩ ይኽእሉ፧ ክልቲኦም መጻምድቲ እሙናት ኣገልገልቲ የሆዋ ምስ ዝዀኑ፡ ኣብ ሓዳሮም ሓጐስን ሓድነትን ይህልዎም እዩ። ኣብርሃምን ሳራን፡ ይስሃቅን ርብቃን፡ ኤልቃናን ሃናን ነንመጻምድቶም ፍቕሮም ገሊጾም እዮም። ንሕና እውን ከምኡ ኽንገብር ኣሎና። (ዘፍ. 26:8፣ 1 ሳሙ. 1:5, 8፣ 1 ጴጥ. 3:5, 6) እዚ ኸኣ ምስ መጻምድትና ሓድነት ከም ዚህልወና ኺገብር፡ ናብ ሰማያዊ ኣቦና እውን ብዝያዳ ኬቕርበና እዩ።—መክብብ 4:12 ኣንብብ።
14. መጻምድትኻ ንየሆዋ ዘየገልግል እንተ ዀይኑ፡ ሓዳርኩም ንምድልዳል እንታይ ክትገብር ትኽእል፧
14 ክርስትያናት ምስ ዘይኣመንቲ ኣብ ሓደ ኣርዑት ኪጽመዱ የብሎምን። (2 ቈረ. 6:14) ይኹን እምበር፡ ናይ የሆዋ ምስክር ንዘይኰነ መጻምድቲ እተመርዓዉ ኣሕዋትን ኣሓትን ኣለዉ። ገሊኦም ድሕሪ ምምርዓዎም እዮም ሓቂ ፈሊጦም፣ መጻምድቶም ከኣ ናይ የሆዋ መሰኻኽር ኣይኰኑን። ኰይኑ ግና፡ ስርዓታት መጽሓፍ ቅዱስ ኣብ ግብሪ ምውዓሎም፡ ንስኒቶም ኣበርክቶ ኺገብር ይኽእል እዩ። ኣብ መሰረታዊ ስርዓት ከይተለማለሙ፡ ብእተኻእሎም መጠን ተሓባበርቲ ኪዀኑ ኣለዎም። ከምዚ ምግባር፡ በዳሂ ኪኸውን ዚኽእል እኳ እንተ ዀነ፡ እንታይ ዓስቢ ኸም ዘለዎ እሞ ሕሰብ። መጻምድትኻ ኻብ ጉባኤ ምስ ዚርሕቕ ከኣ፡ ስርዓታት መጽሓፍ ቅዱስ ኣብ ግብሪ ምውዓል በዳሂ ኪኸውን ይኽእል እዩ። ሜሪ ዝስማ ክርስትያን ሓብቲ ኸምኡ እዩ ኣጋጢምዋ። ንሳን ሰብኣያ ዴቪድን ንየሆዋ ብሓባር የገልግልዎ ነይሮም እዮም፣ 25 ዓመት ይገብር ግና፡ ዴቪድ ናብ ኣኼባታት ጉባኤ ምኻድ ሓደጎ። ሜሪ ግና ብተኣማንነት ናብ ኣኼባታት ጉባኤን ኣኼባታት ዞባን ትኸይድ ነበረት። ኣብ ቤታ ኸኣ ስርዓታት መጽሓፍ ቅዱስ ኣብ ግብሪ ንምውዓል ትጽዕር ነበረት፣ ንሽዱሽተ ደቃ እውን ክትምህሮም ጻዕሪ ገበረት። እቶም ደቃ ዓብዮም ካብ ገዛ ምስ ወጹ፡ ሜሪ በይና እተሓድገት ኰይኑ ተሰምዓ። ሽዑ ግና ዴቪድ ነቲ ኣብ ገዛ ዝሓደገቶ መጽሔታት ኬንብብ፡ ጸኒሑ ድማ፡ ናብ ኣዳራሽ መንግስቲ ኣምላኽ ኪኸይድ ጀመረ። ኣብኡ ኸኣ ወዲ ሽዱሽተ ዓመት ወዲ ወዱ ኾፍ መበሊ ይሓዝኣሉ ነበረ። ዴቪድ ናብ ኣኼባ እንተ ዘይከይዱ፡ እቲ ወዲ ወዱ፡ “ኣባሓጎይ፡ ሎሚ ናብ ኣኼባ ብዘይምምጻእካ ኣይተሓጐስኩን” ይብሎ ነበረ። ሕጂ፡ ዴቪድ ንየሆዋ ተሓጒሱ የገልግሎ ኣሎ፣ ሜሪ ኸኣ ብሓባር የገልግሉ ብምህላዎም ሕጉስቲ እያ።
15. ብዕድመ ዝደፍኡ ሰብ ሓዳር፡ ብዕድመ ንዝነኣሱ ሰብ ሓዳር ብኸመይ ኪሕግዝዎም ይኽእሉ፧
15 ሰይጣን ኣብ ስድራ ቤት መጥቃዕቲ ይፍኑ ብምህላዉ፡ ኵሎም ኣገልገልቲ ኣምላኽ ኣብ ሓዳሮም ኣጸቢቖም ኪተሓባበሩ ኣለዎም። ኣብ ሓዳር ዝጸናሕኩምሉ ንውሓት ብዘየገድስ፡ ብዘረባን ብግብርን ንሓዳርኩም ንምድልዳል በብውልቅኹም እንታይ ክትገብሩ ኸም እትኽእሉ ሕሰቡ። ኣብዚ መዳይ እዚ፡ እቶም ብዕድመ ዝደፍኡ ሰብ ሓዳር፡ ብዕድመ ንዝነኣሱ ኣባላት እታ ጉባኤ ኺሕግዝዎም ይኽእሉ እዮም። ሓድሓደ ግዜ፡ ብዕድመ ንዝነኣሱ ሰብ ሓዳር ናብ ኣምልኾ ስድራ ቤትኩም ክትዕድምዎም ትኽእሉ ኢኹም። እቶም ብዕድመ ዝነኣሱ ሰብ ሓዳር ምሳኻትኩም ኣብ ዜሕልፍዎ ግዜ፡ ሰብ ሓዳር ካብ ዚምርዓዉ ዝገበርዎ ንውሓት ብዘየገድስ ፍቕርን ስኒትን ኣገዳሲ ምዃኑ ኺዕዘቡ እዮም።—ቲቶ. 2:3-7።
‘ንዑናይ ናብ ከረን የሆዋ’
16, 17. ብሓድነት ንዝሓበሩ ኣገልገልቲ ኣምላኽ እንታይ እዩ ዚጽበዮም ዘሎ፧
16 ብግዜ መጽሓፍ ቅዱስ ዝነበሩ እስራኤላውያን ንየሆዋ ኣብታ ኣብ የሩሳሌም ዘላ ቤተ መቕደሱ ኺውድስዎ ኸለዉ እሞ ኣብ ኣእምሮኻ ስኣሎ። ነቲ ጕዕዞ ይዳለዉ፡ ኣብ መገዲ ይደጋገፉ፡ ኣብታ ቤተ መቕደስ ከኣ ብሓድነት የምልኹ ነይሮም እዮም። ነዚ ዅሉ ንምግባር ኪተሓባበሩ ነይርዎም። (ሉቃ. 2:41-44) ንሕና እውን ናብ ሓዳስ ዓለም ኣብ እንገብሮ ጕዕዞ፡ ንሓድሕድና ኸም ሓደ ሰብነት ክንገጣጠምን ክንዋደድን፡ ማለት ሓድነት ኪህልወናን ክንተሓባበርን የድልየና እዩ። ከምኡ ንምዃን፡ ብስሩዕን ብዕቱብን ጻዕሪ ኽንገብር ኣሎና። እሞኸ ነዚ ነገር እዚ ብዝያዳ ቘላሕታ ኽትገብረሉ የድልየካ ድዩ፧
17 እንታይ በረኸት ይጽበየና ኸም ዘሎ እሞ ሕስብ ኣብሎ! ነቲ ኣብዚ ስርዓት ዘሎ ሓድነት ዚበታትን ሕንፍሽፍሽ ድሮ ሓዲግናዮ ኣሎና። እቲ ኢሳይያስን ሚክያስን እተነበይዎ ኺፍጸም ንርእዮ ኣሎና፣ ህዝቢ ኣምላኽ ብሓድነት ናብ ‘ከረን የሆዋ’ ይኸዱ ኣለዉ። (ኢሳ. 2:2-4፣ ሚክያስ 4:2-4 ኣንብብ።) እወ፡ ኣብዘን “ዳሕሮት መዓልትታት” ዘሎ ዓይነት ኣምልኾ፡ ብሓቂ ልዕል ዝበለ እዩ። ግናኸ፡ ኣብቲ ዅሎም ደቂ ሰብ ከም ሓደ ሰብነት ተገጣጢሞምን ተዋዲዶምን ብሓድነት ዚነብሩሉ እዋን ክንነብር ከለናስ፡ ከመይ ዝበለ ዓብዪ ሓጐስ ኰን ኢና ኽንረክብ!


text:
ሕቶ 19
መጻሕፍቲ መጽሓፍ ቅዱስ እንታይ ሒዙ ኣሎ፧
ቅዱሳት ጽሑፋት እብራይስጢ (“ብሉይ ኪዳን”)
ኦሪት ወይ ጰንጠጤቝ (5 መጽሓፍ)፦
ዘፍጥረት፡ ዘጸኣት፡ ዘሌዋውያን፡ ዘሁልቍ፡ ዘዳግም
ካብ ፍጥረት ክሳዕ ምምስራት ጥንታዊ ህዝቢ እስራኤል
መጻሕፍቲ ታሪኽ (12 መጽሓፍ)፦
እያሱ፡ መሳፍንቲ፡ ሩት
እስራኤል ናብ ምድሪ ተስፋ ኣብ ዝኣተወሉ እዋንን ድሕሪኡን እተፈጸመ ፍጻመታት
1ይን 2ይን ሳሙኤል፡ 1ይን 2ይን ነገስት፡ 1ይን 2ይን ዜና መዋእል
ታሪኽ ህዝቢ እስራኤል ክሳዕ ምጥፋእ የሩሳሌም
እዝራ፡ ነህምያ፡ ኣስቴር
ታሪኽ ኣይሁድ ካብ ምርኮ ባቢሎን ድሕሪ ምምላሶም
ግጥማዊ መጻሕፍቲ (5 መጽሓፍ)፦
እዮብ፡ መዝሙር፡ ምሳሌ፡ መክብብ፡ መሃልየ መሃልይ
ብሓደ እተጠርነፈ ጥበባዊ ምስላታትን መዝሙራትን
ትንቢታዊ መጻሕፍቲ (17 መጽሓፍ)፦
ኢሳይያስ፡ ኤርምያስ፡ ድጕዓ፡ ህዝቅኤል፡ ዳንኤል፡ ሆሴእ፡ ዮኤል፡ ኣሞጽ፡ ኦብድያ፡ ዮናስ፡ ሚክያስ፡ ናሆም፡ ኣንባቆም፡ ጸፎንያስ፡ ሃጌ፡ ዘካርያስ፡ ሚልክያስ
ትንቢታት ብዛዕባ ህዝቢ ኣምላኽ
ክርስትያናዊ ቕዱሳት ጽሑፋት ግሪኽኛ (“ሓድሽ ኪዳን”)
ኣርባዕተ ወንጌላት (4 መጽሓፍ)፦
ማቴዎስ፡ ማርቆስ፡ ሉቃስ፡ ዮሃንስ
ታሪኽ ህይወትን ኣገልግሎትን የሱስ
ግብሪ ሃዋርያት (1 መጽሓፍ)፦
ታሪኽ ምጅማር ክርስትያናዊት ጉባኤን ሚስዮናዊ ንጥፈታትን
መልእኽትታት (21 መጽሓፍ)፦
ሮሜ፡ 1ይን 2ይን ቈረንቶስ፡ ገላትያ፡ ኤፌሶን፡ ፊልጲ፡ ቈሎሴ፡ 1ይን 2ይን ተሰሎንቄ
ናብ ክርስትያናውያን ጉባኤታት እተላእካ መልእኽትታት
1ይን 2ይን ጢሞቴዎስ፡ ቲቶስ፡ ፊልሞን
ናብ ክርስትያን ውልቀ ሰባት እተላእካ መልእኽትታት
እብራውያን፡ ያእቆብ፡ 1ይን 2ይን ጴጥሮስ፡ 1ይን 2ይን 3ይን ዮሃንስ፡ ይሁዳ
ናብ ክርስትያናት ብሓፈሻ እተላእካ መልእኽትታት
ራእይ (1 መጽሓፍ)፦
ንሃዋርያ ዮሃንስ እተዋህቦ ተኸታታሊ ትንቢታዊ ራእያት


text:
ብዛዕባ ናይ የሆዋ መሰኻኽር እንታይ ትፈልጥ፧
ኣብ ህዝባዊ ኣገልግሎት ክንካፈል ከለና ትርእየና ትኸውን። ብዛዕባና ኣብ ዜና ወይ ካልኦት ኪዛረቡ ኸለዉ እውን ሰሚዕካ ትኸውን። ኰይኑ ግና፡ ብዛዕባ ናይ የሆዋ መሰኻኽር ብሓቂ ኽሳዕ ክንደይ ኢኻ እትፈልጥ፧
ፍልጠትካ ገምግም
ነዚ ዚስዕብ ሓሳባት ‘ቅኑዕ’ ወይ ‘ጌጋ’ ኢልካ መልስ፦
ቅኑዕ ጌጋ
ናይ የሆዋ መሰኻኽር ክርስትያናት እዮም።
ናይ የሆዋ መሰኻኽር ኵሉ ነገር ቅድሚ ሒደት ኣሽሓት ዓመታት ጥራይ ከም እተፈጥረ እዮም ዚኣምኑ።
ናይ የሆዋ መሰኻኽር ብሕክምና ኣይኣምኑን እዮም።
ናይ የሆዋ መሰኻኽር ንብምሉእ መጽሓፍ ቅዱስ ይኣምኑሉ እዮም።
ናይ የሆዋ መሰኻኽር፡ ናይ ገዛእ ርእሶም ትርጉም መጽሓፍ ቅዱስ ጥራይ እዮም ዚጥቀሙ።
ናይ የሆዋ መሰኻኽር ንመጽሓፍ ቅዱሶም ምስ እምነቶም ከም ዚሰማማዕ ገይሮም ቀይሮምዎ እዮም።
ናይ የሆዋ መሰኻኽር ኣብ ማሕበራዊ ንጥፈታት ኣይሓብሩን እዮም።
ናይ የሆዋ መሰኻኽር ካልእ ሃይማኖት ንዘለዎም ሰባት ይንዕቅዎም እዮም።
መልሲ እዚ ሕቶታት እዚ ንምርካብ፡ ኣብ ዚቕጽል ገጻት ርአ።
1 ቅኑዕ። ብእተኻእለና መጠን፡ ትምህርትታትን ባህርያትን የሱስ ክርስቶስ ክንስዕብ ኢና እንጽዕር። (1 ጴጥሮስ 2:21) ይኹን እምበር፡ ካብቶም ክርስትያናት ተባሂሎም ዚጽውዑ ሃይማኖታት ብብዙሕ መገዲ እተፈለና ኢና። ንኣብነት፡ የሱስ ወዲ ኣምላኽ ከም ዝዀነ እምበር፡ ክፍሊ ስላሴ ኸም ዘይኰነ ኻብ መጽሓፍ ቅዱስ ተማሂርና ኢና። (ማርቆስ 12:29) ነፍሲ ኸም ዘይትመውት ኣይንኣምንን ኢና፣ ኣምላኽ ንሰባት ኣብ ገሃነም ንዘለኣለም ከም ዜሳቕዮም ዚገልጽ ሓሳብ ድማ ኣብ ቅዱሳት ጽሑፋት ኣይረኸብናን። እቶም ኣብ ሃይማኖታዊ ንጥፈታት መሪሕ ግደ ዘለዎም፡ ካብ ካልኦት ክብ ኢሎም ከም ዚርኣዩ ዚገብሮም መዓርጋት ኪህልዎም ከም ዚግባእ እውን ኣይንኣምንን ኢና።—መክብብ 9:5፣ ህዝቅኤል 18:4፣ ማቴዎስ 23:8-10።
2 ጌጋ። ኣምላኽ ንዅሉ ነገር ከም ዝፈጠረ ንኣምን ኢና። ኰይኑ ግና፡ ምስቶም ኵሉ ነገር ቅድሚ ሒደት ኣሽሓት ዓመታት ጥራይ ከም እተፈጥረ ዚኣምኑ ሰባት ኣይንሰማማዕን ኢና። ስለምንታይ፧ ምኽንያቱ፡ እዚ ሓሳብ እዚ ምስ መጽሓፍ ቅዱስ ዚጋጮ እዩ። ንኣብነት፡ ገሊኦም እተን ሽዱሽተ ናይ ፍጥረት መዓልቲ፡ ቃል ብቓሉ 24 ሰዓት ዘለወን መዓልትታት ከም ዝዀና እዮም ዚዛረቡ። እታ “መዓልቲ” እትብል ቃል ግና፡ ኣብ መጽሓፍ ቅዱስ ንንውሕ ዝበለ እዋን ከተመልክት ትኽእል እያ። (ዘፍጥረት 2:4፣ መዝሙር 90:4) ገሊኦም ድማ ምድርና ኻብ እትፍጠር ኣሽሓት ዓመታት ጥራይ ከም ዝገበረት እዮም ዚምህሩ። መጽሓፍ ቅዱስ ግና፡ ምድርን ዩኒቨርስን እተን ሽዱሽተ ናይ ፍጥረት መዓልትታት ቅድሚ ምጅማረን ከም ዝነበረ እዩ ዚሕብር። 1—ዘፍጥረት 1:1።
3 ጌጋ። ክንሓምም ከለና ንሕከም ኢና። ወረግ ገሌና ኸምቲ ኣብ ቀዳማይ ዘመን ዝነበረ ሉቃስ ዝስሙ ክርስትያን፡ ሓካይም ኢና። (ቈሎሴ 4:14) ኰይኑ ግና፡ ምስ ስርዓታት መጽሓፍ ቅዱስ ዘይሰማማዕ ዝዀነ ይኹን ሕክምና ኣይንቕበልን ኢና። ንኣብነት፡ መጽሓፍ ቅዱስ ደም ምውሳድ ስለ ዘይፈቅድ፡ ምምሕልላፍ ደም ኣይንቕበልን ኢና።—ግብሪ ሃዋርያት 15:20, 28, 29።
ይኹን እምበር፡ ንርእስናን ንስድራ ቤትናን ብሉጽ ሕክምና ኽንረክብ ኢና እንጽዕር። ናይ የሆዋ መሰኻኽር ንዝዀኑ ሕሙማት ተባሂሉ እተጀመረ ደም ንምዕቃብ ዚሕግዝ ሜላታት ድማ ሎሚ ዅሉ ማሕበረሰብ ይጥቀመሉ ኣሎ። ሕጂ ኣብ ሓያሎ ሃገራት፡ ዝዀነ ይኹን ሕሙም ሰብ፡ ብዘይምምሕልላፍ ደም ዚውሃብ ሕክምና ኺመርጽ ይኽእል እዩ። በዚ ኸምዚ፡ ብሰንኪ ምምሕልላፍ ደም ካብ ዚመጽእ ሕማማትን ብሰብ ካብ ዚፍጠር ሕክምናዊ ጌጋታትን ምምሕልላፍ ደም ኣብ ስርዓተ ምክልኻል ሰብነቱ ኻብ ዚህልዎ ጽልዋን ኪስተር ይኽእል እዩ።
4 ቅኑዕ። መጽሓፍ ቅዱስ ብምሉኡ፡ “ብመሪሕነት መንፈስ ኣምላኽ እተጻሕፈ” ምዃኑ ንኣምን ኢና። (2 ጢሞቴዎስ 3:16) እዚ መጽሓፍ እዚ፡ ብልምዲ ብሉይ ኪዳንን ሓድሽ ኪዳንን ተባሂሉ ዚጽዋዕ ክፋላት መጻሕፍቲ የጠቓልል። ነዚ ኽፋላት መጽሓፍ ቅዱስ ብሓፈሻ፡ ቅዱሳት ጽሑፋት እብራይስጥን ክርስትያናዊ ቕዱሳት ጽሑፋት ግሪኽኛን ኢልና ኢና እንጽውዖ። ከምኡ እንብለሉ ምኽንያት ድማ፡ ገሊኡ ኽፋላት መጽሓፍ ቅዱስ ግዜኡ ዝሓለፎ ወይ ዘይረብሕ ከም ዘይኰነ ንምምልካት እዩ።
5 ጌጋ። መጽሓፍ ቅዱስ ከነጽንዕ ከለና፡ እተፈላለየ ትርጉማት መጽሓፍ ቅዱስ ንጥቀም ኢና። ብቛንቋና መጽሓፍ ቅዱስ—ትርጉም ሓዳስ ዓለም እንተ ኣልዩ ግና፡ እዚ ትርጉም እዚ ስም ኣምላኽ ስለ ዘለዎን ቅኑዕን ንጹርን ስለ ዝዀነን፡ ነዚ መጽሓፍ ቅዱስ እዚ ኽንጥቀመሉ ኢና እንመርጽ። ንኣብነት፡ ብዛዕባ ኣጠቓቕማ እቲ የሆዋ ዚብል ስም ኣምላኽ ንርአ። ኣብ መእተዊ ሓደ ትርጉም መጽሓፍ ቅዱስ፡ ስማት እቶም ኣብቲ ትርጉም እጃም ዝነበሮም 79 ሰባት ተዘርዚሩ ኣሎ። ይኹን እምበር፡ እዚ ትርጉም መጽሓፍ ቅዱስ እዚ፡ ንስም እቲ ደራሲ መጽሓፍ ቅዱስ ዝዀነ የሆዋ ኣምላኽ ኣይጠቐሰን! ብኣንጻሩ ግና፡ትርጉም ሓዳስ ዓለም ነቲ መለኮታዊ ስም ኣብቲ ኣብ በዅሪ ጽሑፍ ዝነበረሉ ኣሽሓት ቦታታት ኣስፊርዎ ኣሎ። 2
6 ጌጋ። ገሊኡ እምነታትና ምሉእ ብምሉእ ምስ መጽሓፍ ቅዱስ ከም ዘይሰማማዕ ምስ ፈለጥና፡ ነቲ ዝነበረና ግንዛበ ምትዕርራይ ጌርናሉ ኢና። ብ1950 መጽሓፍ ቅዱስ—ትርጉም ሓዳስ ዓለም ቅድሚ ምሕታምና፡ ንነዊሕ ዓመታት እተፈላለየ ትርጉማት መጽሓፍ ቅዱስ ንጥቀም ኔርና ኢና፣ እምነታትና ድማ ምስ እተፈላለየ ትርጉማት መጽሓፍ ቅዱስ ዚሰማማዕ እዩ።
7 ጌጋ። ኣገልግሎትና ንማሕበረሰብ ዚጠቅም እዩ። ንብዙሓት ሰባት፡ ከም ምውሳድ ሓሽሽን ምብዛሕ ኣልኮላዊ መስተን ዝኣመሰለ ጐዳኢ ወልፍታት ኬሰንፉ ሓጊዝናዮም ኢና። ሳላ እቲ ኣብ መላእ ዓለም እነካይዶ መደባት ምጥፋእ መሃይምነት ድማ፡ ብኣሽሓት ዚቝጸሩ ሰባት ምንባብን ምጽሓፍን ተማሂሮም እዮም። ዕንወት ኣብ ዘጋጠመሉ ኸባቢታት ከኣ፡ ናይ የሆዋ መሰኻኽር ንዝዀኑን ንዘይኰኑን ሰባት ግብራዊ ሓገዝ ንገብረሎም ኢና። ነቶም ግዳያት፡ ኣብ ከምዚ ዝኣመሰለ ግዜ ዜድልዮም ስምዒታውን መንፈሳውን ደገፍ ክንገብረሎም ንጽዕር ኢና። 3
8 ጌጋ። ሰባት ዚኣምኑሉ ሃይማኖት ብዘየገድስ፡ ነቲ “ንዅሉ ዓይነት ሰብ ኣኽብሩ” ዚብል ምኽሪ መጽሓፍ ቅዱስ ክንስዕብ ኢና እንጽዕር። (1 ጴጥሮስ 2:17) ንኣብነት፡ ኣብ ገሊኡ ሃገራት ብዝሕና ብኣማእታት ኣሽሓት ዚቝጸር እኳ እንተ ዀነ፡ ፖለቲከኛታት ወይ ሓገግቲ ሕጊ ንኻልኦት ሃይማኖታውያን ጕጅለታት ቀይድታት ኪገብሩሎም ወይ ኪእግድዎም ጸቕጢ ኣይንገብረሎምን ኢና። ብዘይካዚ፡ ማሕበረሰብ ነቲ ናትና ስነ ምግባራውን ሃይማኖታውን ስርዓት ኪስዕብ ዜገድድ ሕጊ ምእንቲ ኺወጽእ ወፈራ ኣይንገብርን ኢና። የግዳስ፡ ከምቲ ኻልኦት ተጻዋርነት ዜርእዩና፡ ንሕና እውን ከምኡ ንገብር ኢና።—ማቴዎስ 7:12።
እዛ ዓንቀጽ እዚኣ፡ ካብቲ jw.org ዚብሃል ወግዓዊ ወብ ሳይትና ተሓርዩ እተወስደ ሓበሬታ ዝሓዘት እያ። ብዛዕባ እዚ ብዝያዳ ኽትፈልጥ እንተ ደሊኻ፡ ኣብቲ ብእንግሊዝኛ ዚርከብ፡ ኣብ ትሕቲ ABOUT US > FREQUENTLY ASKED QUESTIONS ርአ።
^ 1. በዚ ምኽንያት እዚ ድማ፡ ነቲ ምድርና ቢልዮናት ዓመታት ገይራ ኽትከውን ከም እትኽእል ዚሕብር ዜእምን ስነ ፍልጠታዊ መርትዖታት፡ ከምቶም ኵሉ ነገር ቅድሚ ሒደት ኣሽሓት ዓመታት ጥራይ ከም እተፈጥረ ዚኣምኑ ሰባት ዚቃወምዎ ኣይንቃወሞን ኢና።
^ 2. ትርጉም ሓዳስ ዓለም ካልእ ሓለፋ እውን ኣለዎ። እዚ መጽሓፍ እዚ፡ ብናጻ እዩ ዚዕደል። በዚ ምኽንያት እዚ ድማ፡ ብሚልዮናት ዚቝጸሩ ሰባት ንመጽሓፍ ቅዱስ ብቛንቋኦም ኬንብብዎ ኽኢሎም እዮም። ሕጂ ትርጉም ሓዳስ ዓለም ብ130 ቋንቋ ይርከብ እዩ። ኣብ ኢንተርነት እውን፡ ኣብ www.jw.org ክትረኽቦ ትኽእል ኢኻ።
^ 3. ነቲ እንረኽቦ ወፈያታት፡ ዕንወት ንዘጋጠሞም ሰባት ንምሕጋዝ እውን ንጥቀመሉ ኢና። (ግብሪ ሃዋርያት 11:27-30) ዕዮና ደሞዝ ብዘይክፈሎም ወለንተኛታት ስለ ዚዕየ፡ እቲ ወፈያታት ረድኤት ብምሃብ እምበር፡ ንሰራሕተኛታት ረድኤት ደሞዝ ብምኽፋል ኣይኰነን ዚጠፍእ።
ብዝያዳ ፍለጥ
ኣብ ኣዳራሽ መንግስቲ ኣምላኽ እንታይ እዩ ዚግበር፧
ኣብኡ እንታይ ከም ዚግበር እስከ ርአ።
መጽናዕቲ መጽሓፍ ቅዱስ ብኸመይ እዩ ዚምራሕ፧
ኣብ መላእ ዓለም፡ ናይ የሆዋ መሰኻኽር፡ መደብ መጽናዕቲ መጽሓፍ ቅዱስ ብናጻ ብምምራሕ እዮም ዚፍለጡ። እዚ ብኸመይ ከም ዚግበር እስከ ርአ።
ናይ የሆዋ መሰኻኽር ተባሂልና እንጽዋዕ ስለምንታይ ኢና፧
ስለምንታይ በዚ ስም እዚ ኽንጽዋዕ ከም ዝጀመርና ዜብርህ ሰለስተ ረቛሒታት ርአ።


text:
1ብዛዕባ እቲ ኻብ መጀመርታ ዝነበረ ንሕና ብእዝንና ዝሰማዕናዮ በዒንትና ዝረአናዮ ዝጠመትናዮ በእዳውና ዝዳህሰስናዮ ቓል ሕይወት ንነግረኩም ኣለና። 2እዝ ሕይወት ተገለጸ፤ ንሕና ኸዓ ርኢናዮ ኢና፤ ንምስክርውን ኣለና። ምስ ኣብ ዝነበረ እቲ ንኣና ዝተገልጸ ዘለዓለማዊ ሕይወት ንነግረኩም ኣለና። 3ምሳና ኅብረት ምእንቲ ኽህልወኩም ነቲ ዝረአናዮን ዝሰማዕናዮን ንኣኻትኩም ንነግረኩም ኣለና። ኅብረትናውን ምስ ኣብን ምስ ወዱ ኢየሱስ ክርስቶስን እዩ። 4እዝ እንጽሕፈልኩም ዘለና ሓጐስና ምሉእ ምእንቲ ክኸውን ኢልና ኢና። 5እታ ኻብ ክርስቶስ ዝሰማዕናያ ንኣኻትኩምውን እንነግራ ዘለና መልእኽቲ፦ እግዚኣብሔር ብርሃን እዩ፤ ኣብኡውን ጸልማት ከቶ የለን እትብል እያ። 6 ምስኡ ኅብረት ኣለና እናበልና ኣብ ጸልማት እንተ ነበርና ንሕሱ፤ በቲ ሓቂውን ኣይንነብርን ዘለና። 7ከምቲ ንሱ ኣብ ብርሃን ዘሎ ኣብ ብርሃን እንተ ነበርና ግና ንስንሳትና ኅብረት ኣለና፤ ደም ወዱ ኢየሱስ ክርስቶስውን ካብ ኲሉ ኃጢኣት የንጽሀና እዩ። 8 ኃጢኣት የብልናን እንተ በልና ንርእስና ንጥብር እቲ ሓቂውን ኣባና የለን። 9ኃጢኣትና እንተ ተናዘዝና እግዚኣብሔር እሙንን ጻድቕን ስለ ዝኾነ ንኃጢኣትና ይቕረ ኽብለልና ካብ ኲሉ በደልናውን ከንጽሀና እዩ። 10 ኃጢኣት ኣይገበርናን እንተ በልና ሓሳዊ ንገብሮ፤ ቃሉውን ኣባና የለን።
Copyright
Learn More


text:
ምዕራፍ 95
ብዛዕባ ፍትሕን ፍቕሪ ቘልዑን መሃረ
ማቴዎስ 19:1-15 ማርቆስ 10:1-16 ሉቃስ 18:15-17
የሱስ ነቲ ኣምላኽ ብዛዕባ ፍትሕ ዘለዎ ኣረኣእያ ገለጸ
ከይተመርዓኻ ምንባር እተዋህቦም
ከም ቈልዑ ምዃን ዘለዎ ኣድላይነት
የሱስን ደቀ መዛሙርቱን ካብ ገሊላ ነቒሎም ፈለግ ዮርዳኖስ ሰጊሮም ብጴርያ ኣቢሎም ናብ ደቡብ ገጾም ተጓዕዙ። የሱስ ኣብ ጴርያ ኣብ ዝነበረሉ እዋን፡ ነቲ ኣምላኽ ብዛዕባ ፍትሕ ዘለዎ ስርዓት ንፈሪሳውያን ሓቢርዎም ነይሩ እዩ። (ሉቃስ 16:18) ንየሱስ ንምፍታን ግና መሊሶም ነቲ ጕዳይ ኣልዓልዎ።
ሙሴ፡ ሰብኣይ ንሰበይቱ “ዜሕፍር ነገር” ምስ ዚረኽበላ፡ ኪፈትሓ ኸም ዚኽእል ጽሒፉ እዩ። (ዘዳግም 24:1) ንፍትሕ ምኽንያት ኪኸውን ዚግባእ እንታይ ምዃኑ ግና፡ እተፈላለየ ኣረኣእያ ነይሩ እዩ። ገሊኦም ሰባት ንኣሽቱ ነገራት እውን ምኽንያት ኪኸውን ከም ዚኽእል ይኣምኑ ነበሩ። ስለዚ፡ ፈሪሳውያን ንየሱስ፡ “ሰብኣይ ንሰበይቱ ብዝዀነ ምኽንያት ኪፈትሓዶ ተፈቒዱሉ እዩ፧” ኢሎም ሓተትዎ።—ማቴዎስ 19:3።
የሱስ ኣብ ሰብኣዊ ኣረኣእያ ኣብ ክንዲ ዚምርኰስ፡ ከምዚ ዚስዕብ ኢሉ ናብቲ ኣምላኽ ንመውስቦ ዘቘመሉ ስርዓት ከም ዜተኵሩ ገበሮም፦ “እቲ ኻብ መጀመርታ ዝፈጠሮም፡ ተባዕታይን ኣንስተይትን ገይሩ ኸም ዝፈጠሮምዶ ኣየንበብኩምን፧ ‘ስለዚ፡ ሰብኣይ ኣቦኡን ኣዲኡን ይሓድግ፡ ምስ ሰበይቱ ኸኣ ይጠብቕ፡ ክልቲኦም ድማ ሓደ ስጋ ይዀኑ’ ኸም ዝበለዶኸ ኣየንበብኩምን፧ ደጊም ሓደ ስጋ እዮም እምበር፡ ክልተ ኣይኰኑን። እምበኣር፡ ነቲ ኣምላኽ ዝጸመዶስ፡ ዋላ ሓደ ሰብ ኣይፍለዮ።” (ማቴዎስ 19:4-6) ኣምላኽ ኣብ መንጎ ኣዳምን ሄዋንን መውስቦ ኺገብር ከሎ፡ ንፍትሕ መሰናድዎ ኣይገበረን ነይሩ።
እቶም ፈሪሳውያን ግና ኣስዕብ ኣቢሎም፡ “ስለምንታይ ደኣ እዩ ሙሴ ጽሑፍ መፍትሒኣ ሂብካ ኽትፍታሕ ዝኣዘዘ፧” ኢሎም ንየሱስ ሓተትዎ። (ማቴዎስ 19:7) የሱስ ድማ፡ “ሙሴስ ብሰሪ ትሪ ልብኹም እዩ ኣንስትኹም ክትፈትሑ ዝፈቐደልኩም፣ ካብ መጀመርታ ግና ከምኡ ኣይነበረን” በሎም። (ማቴዎስ 19:8) እቲ “መጀመርታ” ተባሂሉ ዘሎ፡ ብዘመን ሙሴ ኣይኰነን ነይሩ፣ የግዳስ፡ ኣብቲ ኣምላኽ ኣብ ኤደን መውስቦ ዘቘመሉ እዋን እዩ ነይሩ።
የሱስ ቀጺሉ፡ “ኣነ ግና እብለኩም ኣለኹ፡ ንሰበይቱ ብዘይካ ብምኽንያት ምንዝርና [ብግሪኽኛ፡ ፖርኒያ] ዚፈትሓ እሞ ኻልእ ዚምርዖ ዘበለ ይዝሙ” ብምባል ሓደ ኣገዳሲ ሓቂ ተዛረበ። (ማቴዎስ 19:9) እምበኣር፡ ምንዝርና ጥራይ እዩ ንፍትሕ ቅዱስ ጽሑፋዊ ምኽንያት ኪኸውን ዚኽእል።
እቶም ደቀ መዛሙርቲ ኸኣ፡ “ጕዳይ ሰብኣይን ሰበይትን ከምዚ እንተ ዀይኑስ፡ ዘይምምርዓው ይሓይሽ” በሉ። (ማቴዎስ 19:10) ሓደ ኺምርዖ ዚሓስብ ሰብ፡ ንመውስቦ ኸም ነባሪ ገይሩ ኺርእዮ ይግባእ።
የሱስ ብዛዕባ ዘይምምርዓው ኪገልጽ ከሎ፡ ገሊኦም ኪምርዓዉ ዘይክእሉ ብምዃኖም ስሉባት ኰይኖም ከም ዚውለዱ ገለጸ። ገሊኦም ድማ ብጾታዊ መዳይ ዝሰንከሉ ስሉባት ምዃኖም ሓበረ። ገሊኦም ከኣ ምስ መንግስቲ ኣምላኽ ኣብ እተተሓሓዘ ጕዳያት ብዝያዳ ምእንቲ ኼተኵሩ፡ ጾታዊ ትምኒቶም ዚዓብጡ ምዃኖም ተዛረበ። ቀጺሉ ኸኣ ንሰማዕቱ፡ ከይተመርዓኻ ብዛዕባ ምንባር፡ “ኪቕበሎ ዚኽእል ይቀበሎ” በሎም።—ማቴዎስ 19:12።
ድሕርዚ፡ ገሊኦም ሰባት ደቆም ናብኡ ኣምጽኡሉ። ደቀ መዛሙርቱ ግና ንየሱስ ከየሸግርዎ ኢሎም እዮም ዚዀኑ ነቶም ሰባት ገንሕዎም። የሱስ እዚ ምስ ረኣየ፡ ተቘጥዐ እሞ፡ “መንግስቲ ኣምላኽ ንኸምዚኣቶም ዝበሉ እያ እሞ፡ ነቶም ቈልዑ ናባይ ኪመጹ ሕደግዎም፡ ኣይትኸልክልዎም። ብሓቂ እብለኩም ኣለኹ፡ ንመንግስቲ ኣምላኽ ከም ቈልዓ ዀይኑ ዘይቅበላ ዘበለ፡ ከቶ ኣይኪኣትዋን እዩ” በሎም።—ማርቆስ 10:14, 15፣ ሉቃስ 18:15።
ከመይ ዝበለ ጽቡቕ ትምህርቲ ዀን እዩ! ንመንግስቲ ኣምላኽ ምእንቲ ኽንቅበላ፡ ከም ቈልዑ ትሑታትን ትምህርቲ እንቕበልን ክንከውን ኣሎና። የሱስ ነቶም ቈልዑ ሓቚፉ ባረኾም፣ በዚ ኸምዚ ኸኣ፡ ፍቕሩ ኣርኣዮም። ንዅሎም እቶም ‘መንግስቲ ኣምላኽ ከም ቈልዓ ዀይኖም ዚቕበልዋ’ ድማ ከምዚኣ ዝበለት ፍቕሪ ኣላቶ።—ሉቃስ 18:17።


text:
1ዬሱስ ኪሪስቶሴም ማዻያ ማዔሢና ዒዛ ማዾም ዳኪንቴ ሲሞኔ ጌይንታ ጴፂሮሴይዳፓ፦ ኑ ፆዛሢና ኑኡኮ ዼኤሻሢ ዬሱስ ኪሪስቶሴፓ ጴዻ ፂሉሞ ዛሎና ኑ ዴንቄ ጉሙርቂፆጉዴያ ማዔ ቦንቺንቴ ጉሙርቂፆ ዴንቄዞንሢም፤ 2ፆሲ፤ ሃሣ ኑ ጎዳሢ ዔሪሢና ሃሣ ዒዛይዳፓ ማዔ ፆሲኮ ኮሹሞ ዒንጊፆና ኮሹሞና ዒንሢም ዺቦንጎ። 3ፔ ቦንቾና ሃሣ ፔ ኮሹሞና ኑና ዔኤሌሢ፥ ዒዛ ኑ ዔሬሢሮ ናንጊንታ ጎኔ ዓያና ዓሲ ማዒሢንታም ኮይሳ ባኮ ቢያ ፔኤኮ ፆሱሞ ዎልቆና ኑም ዒንጌኔ። 4ዬንሢ ኑም ዒንጊንቴ ባኮንሢ ዛሎና ሳዖይዳ ዓኣ ፑርቶ ሱኡኮይዳፓ ዔቄያና ማሊጾ ላቢሳ ባኮይዳፓ ዒንሢ ቶሊ፥ ፆሲ ናንጋ ጎይጾጉዲ ዒንሢያ ናንጋያ ማዓንዳጉዲ ቦንቺንቴያና ሃሣ ሚርጌና ዼኤፒ ማዔ ሃጊ ማዓንዳ ዎዞ ኑም ዒዚ ዒንጌኔ። 5ዬያ ዛሎሮ ጌዒጋፓ ሃይፓ ሊካ ፓይዲንታ ባካ ዒንሢም ቃሲንታንዳጉዲ ኮዑዋቴ፤ ፆሲ ጉሙርቂሢዳ ኮሹሞ፥ ኮሹሞይዳ ዔራቶ፥ 6ዔራቶይዳ ፔና ቆሊሢ፥ ፔና ቆሊሢዳ ጊቢ ዳንዳዒሢ፥ ጊቢ ዳንዳዒሢዳ ዓያናና ዓኣ ዓሲ ማዒሢ፥ 7ዓያናና ዓኣ ዓሲ ማዒሢዳ ዎሊም ዓዳ ጌርሲና ጌሮናጉዲ ማሊሢ፥ ጌርሲና ጌሮና ጉዲ ዎሊም ማሊሢዳ ናሹሞ ቃሱዋቴ። 8ዬንሢ ባኮንሢ ዒንሢዳ ሚርጌና ዓኣቶ ኑ ጎዳሢ ዬሱስ ኪሪስቶሴ ዒንሢ ዔሬ ዔራታ ፓሣ ባኣዚ ባኣያና ዓኣፒ ዓኣፑዋያ ዒንሢ ማሃዓኬ። 9ዬንሢ ባኮንሢባኣ ዓሲ ጋዓንቴ ሃኬ ዓኣ ባኮ ዛጋኒ ዳንዳዑዋያ ዓኣፒ ባይቄ ዓሲኬ፤ ሃያኮ ቤርታ ዺቦ ጎሞይዳፓ ማኣሪንቲ ጌኤሽኬሢያ ዒ ዋሌኔ። 10ዬያሮ ታ ዒሾንሦ! ታ ሚሾንሦ! ዒንሢኮ ዔኤሊንቲፆና ዶኦሪንቲፆ ዔራኒ ሚርጌና ዶዱዋቴ፤ ያዺ ዒንሢ ማዔቶ ፔቴታዖ ዻቢንታዓኬ። 11ዬያይዲፆና ኑና ዻቂሻ፥ ጎዳ ዬሱስ ኪሪስቶሴኮ ናንጊና ናንጋያ ማዔ ካኣቱሞይዳ ጌላኒ ጉቤ ቢታንቶ ዒንሢም ዒንጊንታንዳኔ። 12ዎዚ ሃንሢ ባኮንሢ ዒንሢ ዔራያና ዓርቄ ጎኑሞና ዶዲ ናንጋያ ማዔቶዋ ዬያቶ ዒንሢም ኬኤዚ ጶቂሥሢ ታ ዋላዓኬ። 13ታኣኒ ሼምፖና ዓኣዖ ዒንሢ ቢያ ኬሊ ጴቻንዳያ ታና ኮይሳኔ ጌዒ ታ ማላኔ። 14ኑ ጎዳሢ ዬሱስ ኪሪስቶሴ ታኣም ዻዌ ጎይጾና ሓኖ ዓጮይዳፓ ዑኬና ሃይቂ ታ ዱማዻንዳሢ ታ ዔራኔ። 15ሃሢ ታ ዒንሢም ዶዲሺ ኬኤዛሢ ሃይቂ ታ ዒንሢዳፓ ዱማዼሢኮ ጊንጻፓ ማዔቴያ ዬንሢ ባኮንሢ ዋሉዋዖ ቢያ ኬሊ ዒንሢ ጶቂሣንዳጉዲኬ። 16ኑ ጎዳ ዬሱስ ኪሪስቶሴኮ ዎልቆና ዒዛኮ ሙኪፆ ዛሎ ኑ ዒንሢም ኬኤዛ ዎዶና ኑ ኑ ቶኦኪና ዒዛኮ ዒጊቻ ቦንቾ ዓኣፒና ዛጊ ማዓንዳኣፓዓቴም ዓሲ ዔራቶና ኬኤዚንቴ ሓይሴ ዓርቂቱዋሴ። 17“ታና ዎዛሳ፥ ታኣኒ ናሽካ ናዓሢ ታኣኮ ሃያኬ” ጋዓ ዑኡዛ ዼኤፖ ቦንቾይዳፓ ዒዛም ሙኬ ዎዶና ፆሲ ዓዳሢዳፓ ዒዚ ጋላታና ቦንቾና ዔኬኔ። 18ዒዛና ዎላ ጌኤዦ ዹኮይዳ ኑ ዓኣዖ ዬኖ ጫሪንጫፓ ሙኬ ዑኡዞ ኑ ኑ ቶኦኪና ዋይዜኔ። 19ዬኖ ሃሣ ሚርጌና ጎናሳ ፆሲ ማሊፆ ኬኤዛ ዓሶኮ ቃኣላ ኑ ኮራ ዓኣኔ፤ ዬኖ ቃኣሎ፦ ሳዓ ካሪ ካሪፆ ዦኦጋሢያ ዒንሢኮ ዒና ፖዓንዳኣና ዹሚዳ ፖዓ ፖዒጉዲ ሂርጊ ዒንሢ ዓርቂ ካፔቶ ቃራኬ። 20ቢያ ባኣዚኮ ቤርታ ዒንሢ ጶቂሢ ዔራኒ ኮይሳ ባኣዚ ጌኤዦ ማፃኣፖይዳ ዓኣ ፆሲ ማሊፆ ዓይጎ ማዔቶዋ ፔቴ ዓሲታዖ ፔ ማሊሢና ቡላኒ ዳንዳዑዋያ ማዔሢኬ። 21ዓይጎሮ ጌዔቶ ጌኤዦ ማፃኣፖይዳ ዓኣ ፆሲ ማሊፃ ቢያ ፔቴታዖ ዓሲ ማሊሢና ኬኤዚንቴያቱዋሴ፤ ጋዓንቴ ዓያና ጌኤሺ ዓሶም ኬኤዜም ዓሳ ፆሲዳፓ ዔኪ ኬኤዜያኬ።
Copyright
Learn More


text:
ጉዳይ ኤርትራ ንኢትዮጵያውያን የገድሰና እዩ!
ተደጋጋሚ ነዚ ጉዳይ ከብርህ ፈቲነ እየ፡፡ ኮይኑ ግን ቡዙሓት ንምንታይ ትግደሰሉ ናይ ደገ ጉዳይ እንድዩ ኣብ ውሽጢ ዘይተተኩር ክብሉ ይምሕፀኑ፡፡ ልክዕ እዮም ቡዙሓት ክዝረበሎም ዝግባእ ሕቶታት ሰናይ ምሕደራን ፍትሕን ኣለዉ፡፡ ብመሰረቱ ነዞም ጉዳያት ኣይንዛረበሎም ዝብል እምነት ውን የብለይን፡፡ ክንዲ ዝኸኣልክዎ ነዞም ኣርእስቲ ኣመሊኪተ ይፅሕፍን ይዛረብን ከኣ አለኹ፡፡ ኣብ ውሽጣዎ ጉዳያትና ቀዳምነት ሂብና ክንሰርሕን ክሓስብን ከምዘለና ውን ዝሰሓት ኣይኮነን፡፡
እንተኾነ ግን ብዓይኒ ስትራቴጂካዊ ኣተሓሳስባ ጉዳይ ኤርትራ ጉዳይ ወፃኢ እዩ ኣይግድሰናን ኣብ ዝብል ዝተፈለየ መርገፂ ኣለኒ፡፡ ናብቲ ጉዳይ ብዘለኒ ቕርበት ደጋጊመ ሪአዮ እዚ ጉዳያ ናይ ደገ ጉዳይ ጥራሕ ኣይኮነን፡፡ ካልእ ይትረፍ ኣፈጣጥራ ኤርትራ ካብ መሰረቱ ክረኣይ ከሎ ህልውና ኢትዮጵያ ኣብ ሓደጋ ንምእታው ተወጢኑ ዝተኻየደ ዞባውን ዓለም ለኻ ውን መስርሕ እዩ፡፡ ጠላይን ኤርትራ ክፈጥሩ ከለዉ (ምንሊክ ውን ንውልቃዊ ስልጣኑ ክብል ሓጊዝዎም) ን ኢትዮጵያ ካብ ስትራቴጂካዊ መርክቦ ኣውፅኢካ ኣዳኺምካ ምቁፅፃር ዝብል ትልሚ ሒዞም እዮም፡፡ ሪኢናዮ ውን ጥልያን ኣብ ኤርትራ ሓይሉ ምስ ኣደላደለ እዩ ንኢትዮጵያ ዝወረረ፡፡
ደሓር ድሕሪ ስዕረት ጥልያን ኣብ ዝነበረ ፖለቲካዊ ምዕባለ ድማ ነቲ ኣብ ኤርትራ ዝተፈጠረ ሃዋህው ሓያላት ሃገራት ዓለምን ኣዕራብን ንረብሐኦም ክብሉ ዘየድሊ ምትእትታዋትን ጉርሕታት ብክያድ፤ ካብ ኩውንነት ዝረሓቐ መፍትሒ ጉዳይ ኤርትራ ብምምፃእ፤ እንዳሓደረ ዝግንፍል ፀገም ክፍጠር ዓብዩ ግደ ተፃዊተን፡፡ ኣሜሪካን እንግሊዝን ንግዝያዊ ረብሐን ክብላ ህዝባዊ ውሳነ ዘይተገበረሉን ምስቲ ኣብ ኢትዮጵያ ዝነበረ ስርዓት ዝፃባእን ፌደሬሽን ክውሰን ገይረን፡፡ የዕራብ (ግብፅን ሶርያን) ንግዚኡ ዝተስዓሩ መሲሎም ስቕ እንተበሉ ውን ጉዳይ ኤርትራ ንረብሐኦም ንምውዓል ድሕሪ ናይ ዓመታት ምብልሓት ዕሽነት መንግስቲ ሃይለስላሴን መዝሚዘን ጀብሃ ክፍጠር ገይረን፡፡
እስላማዊት ዓረባዊት ኤርትራ ክምስርት ካብ የዕራብ ሕድሪ ዝተውሃቦ ጀብሃ ቃልሲ ጀሚሩ፡፡ ክርስትያን ደቂ ከበሳ ካብ መፈለምትኡ ናይዚ ውድብ ኣከያይዳ ሰለዘይጠዓሞም ብጀካ ገለ ውሽጡን ሊጡን ዘይፈለጡ ውሑዳት ናብቲ ውድብ ካብ ምፅንባር ስቕታ መሪፆም ነይሮም፡፡ ደሓር ደሓር ግን ብሰንኪ ብድዐን ሃልክን መንግስቲ ሃይለስላሴ ደቂ ከበሳ ውን ናብቲ ናይ ነፃነት ቃልሲ ተፀምቢሮም፡፡ ኣብ ከይዲ ድማ ምስ ተጋሩ ብትሕብባር ንቲ ናይ የዕራብ ውድብ ጀብሃ ሲዒሮም ካብ ሜዳ ኣውፂኦሞ፡፡
እቲ ልዕሊ 80 ሚኢታዊ ሓይሉ ካብ ከበሳ ዝኾነ ህዝባዊ ግምባር ጅብሃ ተሳዒሩ ምስ ወፀ ከምኡ ውን ድርጊ ምስተስዓረ ነፃ ኤርትራ ተረኪቡ፡፡ በቲ ምስ ኢትዮጵያ (ህወሓት-ኢህወደግ) ዝነበሮ ፅቡቕ ዝበሃል ግን ቅጥዑ ዘየፍለጠ ርክብ ምክንያት ኤርትራ ካብ መሳርሒ የዕራብ ዘትረፈ መንግሰቲ ውን ከይኑ ነይሩ፡፡ ብግልፂ ውን ምስ ኣብዚ ዞባ ዝርከባ የዕራብን እስላምን ሃገራት (ብጀካ ስዑዲ ዓረብ) ተጋኒፁ እቲ ዓረባውን እስልምናውን ምትእስሳር ናብ ምብታኽ ገፁ ወሲድዎ፡፡
ደሓር ምስ ኢትዮጵያ ምስተብኣሰ ከኣ ተመሊሱ ናብ መጋበርያ ዓረብነት ኣትዩ፡፡ ብርግፅ እቲ ንጀብሃ ወቒዑ ዘባረረን ብመብዛሕቲኦም እስላም ደቂ መታሕትን ዓረባውያን ተፈታውነትን ተቐባልነትን ዘይብሉ መንግስቲ፤ ምስ ሃገራት ዓረብ ብፍላይ ግብፂ፣ ካታር፣ ስዑዲ ዓረብ፣ ዓረብ ኢምሬትስ፣ ኢራን ዝገብሮ ዘሎ ምሕዝነት ኣብ መትከል ዝተመሰረተ ከምዘይኮነ ፉሉጥ እዩ፡፡ ዘይሩ ዘይሩ ህዝባዊ ግምባር ንኢትዮጰያ ክሳዕ ዝረበሸ የዕራብ ምሕጋዘም ኣይገደፉን፡፡ የዕራብ ንግዚኡ ንኢሳያስን ጉጅልኡን ኢትዮጵያ ክርብሽ እንዳደጉፉ፤ ብዘላቕነት ከኣ ናይቲ ዝተስዓረ ጀብሃ ተረፍመረፍ ከምኡ ውን ደሓር ዝፈጠርዎም እስላማውያን ጉጅለታትን ንሓዋሩ ኤርትራ ክቆፃፀሩ ምስርሖም ፈፂሞም ዝገድፍዎ ኣይኮኑን፡፡
ኣብዚ ክንርድኦ ዝግባእ የዕራብ ነቲ ዘሎ ስርዓት ኣልዩ ዝትክኦ ሓይሊ ክፍጠር እምበር ኣብ ኤርትራ ዘሎ መሰረታዊ ፀገም ተፊቲሑ ዴሞክርስዊን ሴኩላርን ስርዓት ክምሰረት ድልየቶም ኣይኮነን፡፡ ኤርትራ ምስ ኢትዮጵያ ዘለዋ ፀገም ዝምድና ምፍታሕ ውን ኣይንታዮምን፡፡ ንሳቶም ንኤርትራ እንዳዕጠቑ ብቐፃልነት ንኢትዮጵያ ምድማይ እቲ ዝደልይዎ ዕላማ እዩ፡፡
ካልእ በቲ ዝፍጠር መንግስቲ መሰረት ገይሮም ኣብ ኤርትራ እስላማውን ዓረባውን ምትእታው ብምግበር ነቲ ኣብኡ ዘሎ ክርስትያናዊ ሓይሊ ብምድኻምን ብምጭፍላቕን ቀፃሊ ዕማማቶም ናብ ኢትዮጵያ ብምትእትታው ዝደልይዎ ምስላጥ እዩ፡፡ እዚ ክበሃል ከሎ ናይ ፈጠራ ራዒዲ ንምፍጣር እሞ ኣብዚ ሓሳብ ክትኣምኑ ንምግባር ኣይኮነን፡፡ ኣብ ማእኸላይ ምብራቕ ዘሎ ጭቡጥ ኩውንነትን ድሌትን እዩ፡፡ ግብፂ ሎሚ ኣብ ኤርትራ እንታይ ትገብር ትውዕል ኣላ ፈላጢኡ ይፈልጦ፡፡ ደቂ መታሕት እስላም ተቓወምቲ ኤርትራ ኸ እንታይ ይሓስቡን ይፈትሉን ይውዕሉ ኣለዉ ዝሕባእ ኣይኮነን፡፡
እዚ ንሻዕብያ ከም ኣብ ግዝያዊ ምርግጋፅ ህልውና ሰለዘሎ ሓይሊ ኣይርድኦን፡፡ ነዚ ተረዲኡ ፍታሕ ከምፅእ ውን ባህሪኡ ኣይፈቐደሉን፡፡ እቲ ኸይዲ ግን ናብኡ ዘምርሕ ዘሎ ይመስል፡፡ እቲ ከበሳ ብስደት ይፀንት ኣሎ፡፡ ከምቲ ዝበሃል ዘሎ እንተኾይኑ ውን ኣብ ምክልኻል ሓይልታት ኤርትራ ተሪፉ ዘሎን ዝዓዘዘ ቁፅሪ ዘለዎ ሓይሊን ናይ መታሕትን እስላምን እዩ፡፡ ሰለዚ ነዚ ስትራቴጂካዊ ኣተሓሳስባ የዕራብ ዝድግፍ ሃዋህው ይፈጠር ኣሎ ማለት እዩ፡፡
እሞ ንሕናኸ ከም ኢትዮጵያውያን እንታይ ክንገብር ይግባእ ዝብል ኣገዳሲ ስትራቴጂካዊ ሕቶ ሰለዝኾነ ኣልዒልና ምዝታይና ግድን ይኸውን፡፡ ምእንቲ ካልእ ኣይኮነን ብእንቲ ዘላቂ ረብሓና፡፡ ከም ናተይ ርድኢት እቲ ኣብ ዱጉል ሓዊ ዝነብር ዘሎ ከበሳዊ ሓይሊ ብሰንኪ ሻዕብያ ናብ ዘየድሊ ፖለቲካዊ ኣተሓሳስባ ኣትዩ ክሰምዕ ኣይከኣለን እምበር ክሕግዘና ዝኽእል እዩ፡፡ ካብቲ ዓብላላይ ኣተሓሳስባ ከይኑ ዘሎ ፋሽሽታውንትን ፍሉያት ኢናን ነፃ እንተኾይኑ፤ ንዓና ኢሉ ዘይኮነስ ንሰለህልውንኡ ክብል ምስና ምስራሕ እዩ ዘዋፅኦ፡፡ እዚ ንክኸውን ከኣ ብኣና ብኢትዮጵያውያን ገፅ እቲ ዝሓለፈ ሕድጎት ጌርና ናብ ኑቡር ኣተሓሳስባ ክመፅ ፃዊዒት ምግባር ዝበለፀ መንገዲ እዩ፡፡
እንተዘይኮይኑ ከምቲ ናይ ሻዕብያ መንገዲ ሕነ መልሲ ንምልስ እንተኾይና ስትራቴጂካዊ ረብሓና ኣሕሊፍና ከም ምሃብ እዩ ዝቑፀር፡፡ ኤርትራውያን ደለይቲ ሰላምን ውን ውሕሰነት ህላወኹም ምስ ኢትዮጵያ ምሕባር እዩ፡፡ ነዚ ብኣግኡ ክትሓስብሉ ይግባእ፡፡ እቲ ዘሎ ኣርሒቑ ዘይሓስብ መንግስቲ መፃኢ ህላወኹም ኣብ ሓደጋ የእቲዎ ኣሎ፡፡ ፅባሕ ንጉሆ እቲ የዕራብ ዝደልይዎ ሓይሊ ደፊኡ እንተመፅዩ ኪናት ተደጊስልኩም ኣሎ ማለት እዩ፡፡ ብሓይሊ ውን ክዕምፅፀኩም እዩ፡፡ ምኽንያቱ ንስኹም በይንኹም ኢኹም፡፡ እቲ ዓረባውን እስላማውን ሓይሊ ግን ካብ ለኣኽቱ መሉእ ወተሃደራውን ፖለቲካውን ሓገዝ ከምዝገበረሉ ኣየጠራጥርን፡፡ ተሳዒርኩም ከኣ እምነኩም መንነትኩም ምቕያር ሰለዘይተፈቕዱ ዕድልኩም ሞትን ስደትን እዩ፡፡ መሬት ኣቦታትኩም ኣመንጢልኩም ክትሰደቱ፡፡ ዝኸኣልኩም ንዓዲ ፈረንጂ ክትከዱ ትኾኑ፡፡ ዘይከኣለ ግን እንኮ መዕረፊኡ ኢትዮጵያ እዩ፡፡
እቲ ናትኩም ሞግዳእትን ጥፍኣትን ከኣ ንዓና ኣይገድፈናን፡፡ ሰለዚ ንህላወኹም ንህላወናን ቀዲምኩም ሕሰብሉ፡፡ ብኢትዮጵያ ገፅ ዘሎ ሓይሊ ውን እዚ ስትራቴጂካዊ ድሕንነትን ሰላምን ንምርግጋፅ፤ እቲ ናይ ትማሊ ገዲፍና ነስተውዕል፡፡ እዚ ነብስኻ ምንኣስ ገለ ኣይኮነን፡፡ ኣብ መከላኸሊ ሓይልና ውን ክንተኣማመን ንኸውን፡፡ ተለዋዋጣይ ባህርን ኢ-ተገማትነት ፖለቲካ ዞባ ቀርኒ ኣፍሪቃን ኣብ ግምት ብምእታው ከምኡ ውን ካብ ሻዕብያ ዘይሓሹ ኣርሒቖም ዘይሓስቡ ፖለቲካዊ ሓይልታት ኢትዮጵያ መሰረት ብምግባር ኣንዊሕኻ ምእማት ጥቕሚ እምበር ጉድኣት የብሉን፡፡ ብፍላይ ተጋሩ መናእሰይ ነዚ ጉዳይ ብኸምዚ እንተርድኦ ዝበለፀ እዩ፡፡
ብፍላይ ተጋሩ መናእሰይ ክብል ከለኹ ካልእ ኣይኮነን፡፡ ኣብ ኤርትራ ብዝፍጠር ፀገም ነዚ ዞባን ብዓብዩ ከኣ ንኢትዮጵያ ዝሃሲ እካ እንተኾነ፤ ቀንዲ ተጠቃዕቲ ግን ንሕና ተጋሩ ኢና ንኸውን፡፡ ብዛዕባ ትግራይ ምሕሳብ ንኻልኦት ኢትዮጵያውያ (እቶም ጥፍኣት ትግራይ ዝምነዩ ሓይልታት ገዲፍካ) ዝምልከት እንተኾነ ኳ፤ ብዝበለፀ ናትና ናይ ተጋሩ ሓላፍነት እዩ፡፡ “ሳይቃጠል በቅጠል” ድዮም ዝበሉ፡፡
ነዚ ዕላማ ኸ እንታይ ዓይነት ኣከያይዳ ንስዓብ እንተተባሂሉ፤ ንዓይ ከም ዝመሰለኒ ናይ ኣተሓሳስባ ለውጢ ምፍጣር እዩ፡፡ ጉዳይ ዶብን ወደብን ቀንዲ መንቀሊ ፀገማት ኣይኮኑን፡፡ ክፍትሑ ዝኽእሉን ብመሰረቱ ውን መንቀሊ እቲ ኩናት ኣይኮኑን፡፡ ናብ ንቡር ኣተሓሳስባ እንተመፂና መፍትሒኦም ኣብ ኢድና ኣሎ፡፡ ባድመ ናይ መን ምኻና እቲ ነባሪ ህዝቢ ይፈልጥ እዩ፡፡ ጉዳይ ዓሰብ ውን ናይ ፓለቲካ መሳወሪ ንምግባር እንተዘይተደልዩ፤ ተወዲኡ ዝሓደረ እዪ፡፡ ሕዚ ዓሰብ ብሓይሊ ከምፅእ እየ ዝብል ሓይሊ እንተሃልዩ ውን፤ ምስ ኤርትራ ጥራሕ ዘይኮነ ዝገጥምስ ምስቶም ኣብ ላዕሊ ንጠቕሶም ዝፀናሕና እስላማውያን ዓረባውያንን ሓይልታት እዩ፡፡ እዚ ማለት ከኣ እተን ተረኺበን ዘለዋ ሰላምን ልምዓት ተኒነን ክጠፍኣ ምፍቃድ እዩ ዝኸውን፡፡ ሃገር ክሳዕ ምፍራስ ውን ክብፅሕ ይኽእል፡፡
ከምናተይ እምነት ግን እቲ ኣብ ሞንጎ ህዝብታት ዘሎ ናይ ኣተሓስስባ ፀገም (ብፍላይ ናይ ክልቲአና ተጋሩ) እንተተፈቲሑ ባድመ ኣብኡ ኣሎ ወደብ ውን ኣብኡ ኣሎ፡፡ ክልቲአና ተጋሩ ክበሃል ከሎ ንዓፋር ዶብ እንታዮም ከምዘይኮነ ንምርኣይ እዩ፡፡
ክልቲአና ተጋሩ ከም ምድምሳስ ታሪኽ፣ ምህዞ መንነት፣ ምህዞ ታሪኽ፣ ዓርሰ ክሕደት … ወዘተ ዝበሉ ሕማማት ሓሚምና ኣለና፡፡ እዞም ሕማማት ከኣ ሓበራዊ መፃኢ ህላወናና ከይንርኢ ሰለዝገብሩና፤ ክንሕከሞም ይግባእ፡፡ ብርግፅ እቲ ብኢትዮጵያ ገፅ ዝርኣይ ዘሎ ፅልኣት ነቲ ብኤርትራ ገፅ ብመንግስቲ ደረጃ ዝምወል ፅልኣት ምላሽ ዝዓይቱ እዩ፡፡ በቲ በለ በቲ ግን ሕማም እዩ ክንሕከም ኣለና፡፡ ሕክምና ማለት ናይ ኣተሓሳስባ ለውጢ ምምፃእ እዩ፡፡
ሰላም!
**********


text:
AUDIO (AM Quality) NEWS for our users in Africa CLICK HERE
ድምጺ ደሊና ዜና 23 ለካቲት 2015
ኣዳላውን፡ ኣቕራብን: ዘካርያስ ክብርኣብ
ክቡራት ተኸታተልቲ ድምጺ ደሊና ንድምጽኹም ድምጺ ደሊና ሓበሬታ ይኹን ርእይቶ ምስ ዝህልወኩም በዚ ዝስዕብ ቁጽሪ ስልኪ መልእኽትኹም ክትገድፉልና ከም እትኽእሉ ክንሕብረኩም ንፈቱ። ተሌፎን 001 714 598 3138; Skype: voice.of.delina
This work is licensed under a Creative Commons Attribution-NonCommercial-ShareAlike 4.0 International License.
ጠንቂ ስደት ኤርትራውያን፣ መወዳእታ ዘይብሉ ብሃገራዊ ኣገልግሎት ዝፍለጥ ሃገራዊ ባርነት ሙኻኑ ቢቢሲ ኣቃሊዑ።
ፓውል ከንዮን ዝተባህለ ጋዜጠኛ ቢቢሲ ብኣካል ናብ መዓስከር ስደተኛታት ሸገራብ ሱዳን ብምብጻሕ ኣስታት ሰላሳን ሓሙሽተን ሽሕ ዳርጋ ኩሎም ኤርትራውያን ዝኾኑ ስደተኛታት ከምዝረኸበን ሓያሎ ህጻናት ደቂ ሸውዓተ ዓመት ጥራሕ ከይተረፈ ብዘይ ስድራቤቶም ካብ ኤርትራ ዶብ ሰጊሮም ኣብቲ መዓስከር ከምዝተዓዘበ ገሊጹ።
ገለ ስደተኛታት ብኹፉታት መካይን ገለ ድማ ብእግሪ ጸልማት ቶጎልቢቦም ንዶብ ኤርትራን ሱዳንን ከምዝሰግርዎ ዝሓበረ እቲ ጋዜጠኛ፣ እቶም ስደተኛታት ነቲ መዓስከር ከም መጻንሒ ጥራሕ ክጥቀምሉ ከምዝመርጹ ብምግላጽ ናይ መጻኢ መደባቶም ብምድረበዳ ናብ ሊብያ ብምሕላፍ ንማእከላይ ባሕሪ ሰጊሮም ኣብ ኤውሮጳ ምንባር ሙኻኑ ክርዳእ ከምዝኸኣለ ኣብ ጸብጻቡ ወሲኹ ገሊጹ።
እቶም ስደተኛታት ብወገኖም ንጠንቂ ስደቶም ተሓቲቶም ዝሃብዎ መልሲ፣ ብሰንኪ መወዳእታ ዘይብሉ ሃገራዊ ባርነት ኣብ ኤርትራ ክነብሩ ከምዘይመረጹ ድሕሪ ምግላጾም። ገሊኦም ንስዊዘርላንድ ገሊኦም ንዓዲ እንግሊዝ ብምኻድ ሰላማዊ ሂወቶም ክመርሑ ከምዝደልዩ ገሊጾም።
ጋዜጠኛ ፓውል ኣብ መወዳእታ፣ ንጸብጻብ ኤምነስቲ ኢንተርናሽናል ብምጥቃስ ኣብ ኤርትራ ልዕሊ ዓሰርተ ሽሕ ናይ ፖለቲካ እሱራት ከምዘለዋ ብምሕባር ኤርትራ ኣብ ኣፍሪቃ እታ እንኮ ናይ ብሕቲ ጋዜጣታት ዘይብላ ሃገር ሙኻና ገሊጹ።
ወዲ ሰላሳን ሸውዓተን ኣመሪካዊ ሙዚቀኛ ንስደት ኤርትራውያን እትገልጽ መጽናዕታዊት ፊልም ንምድላው ይብገስ።
ክሪስ ኮተር ሙዚቀኛ ኮይኑ ናብ ዝተፈላለየ ክፍላተ ዓለማት ብምዛር ሓያሎ ሃገራት ዝበጽሐ እኳ እንተኾነ ነዛ ሕጂ ብዛዕባ ስቓይ ህዝባ ዶኩመንታርይ ፊልም ክሰርሓላ ዝጓየየላ ዘሎ ኤርትራ ቅድሚ ክልተ ዓመታት ፍጹም ይፈልጣ ከምዘይ ነበረ ገሊጹ። ክሪስ ናብ ምብራቕ ኣፍሪቃ ክሳብ ናብ ከንያን ታንዛንያን ብምካድ ንእምባ ኪሎማንጃሮ ዝሓኾረ፣ ናይ ሃገራት ምብጻሕ ፍሉይ ዝምባለ ዘለዎ እንተኾነ ንኤርትራ ግን ከም ሃገር ክፈልጣ ዕድል ኣይረኸበን። ካብ ቀረባ እዋን ግን ብዛዕባ ኣብ ኤርትራ ዘሎ ስርዓት ካብ ኣቦ ዓርኩ ክሰምዕ ከምዝኸኣለ ሓቢሩ።
ክሪስ ናብ መዓስከራት ስደተኛታት ኢትዮጵያ ብምውራድ ንኹነታት ኤርትራውያን ስደተኛታት ድሕሪ ምዕዛቡን ምስ ሓያሎ ካብቶም ስደተኛታት ምዝርራቡን ነዛ ሕጂ ክሰርሓ ዝህንደድ ዘሎ ፊልም ኣብ ምዕራፋ ንምብጻሕ ናይ ገንዘብ ወፈያ ጎስጋሳት ክገብር ድሕሪ ምቕናይ ነቲ ወጢንዎ ዘሎ ናይ 30 ሽሕ መበገሲ ገንዘብ ኣብ ዝሓጸረ እዋን ከምዝኣከቦ ገሊጹ። እታ Refugee: The Eritrean Exodus – ኢሉ ክሰርሓ ወጢንዋ ዘሎ ደኩመንታርይ ፊልም ኸኣ ኣብ መወዳእታኣ ከብጽሓ ሙኻኑ ብርእሰ ምትእምማን ይገልጽ።
ባዕለይ ተዘንጊዐየዶ? ልበይ ጠሊሙ?
FRIDAY, 23 MAY 2008 22:33
ሎሚ ገኒኑ ዘሎ ዘሕዝንን ዘጉህን ነገር ነቲ ህዝብና ዘውረሰና፡ ኣብ ባይቶ ተኣኪቡ ምስ ለባማት ዓበይቲ ዓዲ ዘትዩ፡ ተኸባቢሩ፡ ንለባማት ሰሚዑ፡ ዝሓይሽ መሪጹ፡ ዝናበረሉ ዝነበረ ሕግን ስርዓትን ገዲፍና፡ ኣብ ሃለውለው ምእታውና እዩ፡፡ ነዚ ኣቦታትና ዘጽንሑልና ሕጊ እንዳባን፡ ባህልን፡ ክእለትን፡ ኣበይ ከምዝጐዝሓፍናዮ እንድዒ፡ ኣሰሩ የለን፡፡ ሎሚ፡ ዘበኑ ዘምጽኦ፡ ኣነ እየ ፈላጥ፡ ንስኻትኩ እንታይ ኣፍሊጥኩም፡ ጥራይ ንዓይ ስምዑ ዝብል ባህሊ'ዩ ስዒሩና ዘሎ፡፡ ካልእ ክዛረብ ዘይፈቅዱን ጽን ኢሎም ክሰምዑ ዘይደልዩን፡ ቀቅድሚ ለባማትን ምሁራትን ክዛረቡ ዘየሕፍሮም፡ ንባይቶን ህዝብን ፋሕ--ብትን ከእትውሉ ከይደቀሱ ዝሓድሩ ቆሊባታት ብዚሖም፡፡ ከም ጓል-በረኻ ኣብ ጠጠረሮም ኰይኖም፡ ንዝተዛረበን፡ ዝጸሓፈን፡ ምክፋእን፡ ንዑ ኣካፉኡና እናበሉ ምጽውዋዕን ዝሓዳሮም ወሪሶምና፡፡
ኣንታ ብስመኣብ ወይ ቢስሚላህ እንዶበሉ! እንተብልካዮም፡ መሬት ዝተገልበጠ መሲሊዎም ሰብ'ዮም ዝጥህሩ፡፡ ንገብሮ ጥፊኡና፡፡ ኣደታትና፡ "ሰብ መሲሉኒ ኣምኒ ቖንጢየ፡" ዝብላ ዝነበራ፡ ሰበይ ዝብልኦ፡ እምኒ ኰይኑ፡ ዘይተጸበይኦ ጸበባ ምስረኸባ እየን፡፡ እምኒ ከኣ እንተወደቐካ ይሰብርካ፡ እንተወደቐካዮውን ይሰብረካ'ዩ፡፡ ኩሉ ወዮ ኰይኑ፡፡ ፈውሲ ስኢናሉ፡፡ ዝሓለፈ ታሪኽና ምዝካር ነዚ ኣጋቲሙና ዘሎ ጸገምፈውሲ ንምርካብ ክሕግዘና ይኽእል'ዩ፡፡ ባዕለይ ተዘንጊዐየዶ? ወይ ልበይዶ ጠሊሙኒ! ጥራይ ካብ ምባል ከኣ ኣዝዩ ዝሓሸ እዩ፡፡
ከምቲ ኹልና ንፈልጦ፡ ኣብ ዓለም ዝነብር ወዲ ሰብ ብዙሕ'ዩ ዓይነቱ፡፡ ዕድል እንተረኺቡ ግና ክመሃር ዘይክእል ህዝቢ የለን፡፡ እንተዀነ ግና ከይመሃርን ከይፈልጥን ማዕጾ ቤት ትምህርቲ ረጊጦም፡ ንህዝቢ ከም ውሕጅ ኣብ ድላዮም ክኣልይዎ ዝደልዩ ብዙሓት ዓመጽቲ በብዘበኑ ከምዝጐበጥዎ ታሪኽ ዝመዝገቦ ሓቂ እዩ፡፡ ብኸምዚኦም ዝተታሕዘ ህዝቢ ከኣ ንጥፍኣቱ'ዩ፡፡ እዚ ሓደጋ'ዚ ተራእዩዎም፡ "ዘይተማህረ ኣየድሕን፡ ዘይተወቅረ ኣየጥሕን" እናበሉ ህዝቦም ክምህሩን ናብ ቅኑዕ መንገዲ ክመርሑን ዝተቓለሱ ዓበይቲ መማህራን ኔሮም'ዮም ኣብ ሃገርና፡፡ እዞም መምህራን'ዚኦም፡ ነቶም ህዝቢ ክመሃርን ክፈልጥን ዘይደልዩ፡ ብጊዚያዊ ትቕሞም ዓዊሮም፡ ንህዝቢ ንስልጣኖም መናውሒ ጥራይ ክጥቀሙሉ ዝደልዩ ሰብ ክፋእ ግብሪ ከይቅድምዎም ብዙሕ'ዮም ተጓይዮም'ዮም፡፡
ካልኣይ ውግእ ዓለም ምስ ተወድአን፡ ኤርትራ ሃገርና ከም ሊብያን ሶማሊያን ካብ መግዛእቲ ጥልያን ሓራ ምስ ወጸትን፡ ህዝብና ክምተን ክልተ ሃገራት ነጻነቱ ክረክብ፡ መንግስቲ መስሪቱ ክነብር፡ ወይ ከኣ ምስ ኢትዮጵያ ክሕወስ፡ ዝሕሾ ኽመርጽ ዕድል ተዋሂቡዎ ኔሩ፡፡ ኩሉ ከምዝፈልጦ ኸኣ ዕድል ኩሉ ጊዜ ማዕጾ ክትኩሕኩሕ ስለዘይትነብር እዛ ዕደል'ዚኣ ከይተጠቐምናላ ሓሊፋ፡፡ ከመይ'ላ ከምዝመለቘትና ሎሚ ተመሊሱ ክስተንትኖ ንዝፈተነ ኤርትራዊ፡ ይድንጽዎ ይኸውን፡፡ ዘደንጹ'ዩ ኸኣ፡፡ ሎሚ ነዚ ቁሩብ ዓመታት ዝገበረ ታሪኽና ንዝተመልከተ ግና፡ ህዝብና እንታይ ክመርጽ ከምዝሕሾ፡ ከረድእዎ ዝኽእሉ ውሑዳት መራሕቲ ጥራይ ስለዝነበሩ ምዃኑ ክርዳእ ይኽእል፡፡
ናብዚ ሕማቕ ዕድል ዝወደቕናሉ ምኽንያት ብዙሕ'ዩ፡፡ ህዝብና ፋሕ ጨንገራሕ ኣትይዎ'ዩ ኔሩ፡፡ ኤርትራ ንእርትራውያን ዝብሉ ኔሮም፡፡ ምስ ጥልያን፡ ምስ እንግሊዝ፡ ምስ ኢትዮጵያ ምሕዋስ ይሕሸና ዝብሉ ቁጽሮም ውሑድ ኣይነበረን፡፡ ዝገደደ ኸኣ ኤርትራ ኣብ ክልተ ተመቒላ፡ ምዕራባዊ ቆላ ምስ ሱዳን፡ ዝተረፈ ምስ ኢትዮጵያ ይተሓወስ፡ ዝብል ክፉእ ሓሳብ፡ ሳላ በዓል ኣቦና ወልደኣብ ወልደማርያምን፡ ኣቦና ኢብራሂም ሱልጣንን ዝርከቡዎም ምዑታትን ለባማትን መራሕቲ እዩ ፈሺሉ፡፡ ሃገርና ከኣ ሳላኦም ናብ ክልተ ካብ ምምቃል ንሕንጢጥ ድሒና፡፡
ምስ ኢትዮጵያ ንተሓወስ ዝብሉ ዝነበሩ፡ ብመንግስቲ ኢትዮጵያ እናተሓገዙ፡ ልቢ ንዘይሰቖሩ መንእሰይ እናለኣኹ፡ ነቶም ዝተቃወሙ ኣሕዋቶም፡ ክሃድኑን፡ ክቐትሉን'ዮም ዝውዕሉን ዝሓድሩን ኔሮም፡፡ ሽርሕን ጉርሕን፡ ናይ ኣመሪካን፡ ኣውሮፓን፡ ኢትዮጵÆያን፡ ጥቕመይ ጥቕምኻን፡ ተሓዊሱዎ ከኣ ኤርትራ ምስ ኢትዮጵያ ብፈደረሽን ተቋሪና፡፡ ፓኪስታን ግና፡ "ኤርትራ ከምተን ካልኦት ግዝኣት ጥልያን ዝነበራ፡ ሊብያን ሶማልያን ነጻነታ ክትረክብ'ዩ ዝግበኣ፡፡ ኢትዮጵያ ኸኣ፡ ንፈደረሽን ከኽብሮ'የ ኢላ እንተመሓለትን እንተጠሓለትን፡ ተቐቢላ ተኽብሮ'ያ፡ ማለት ዘይሕሰብ'ዩ፡፡ ንጋገ ኣለና፡፡" እናበለትናብ ሕቡራት ሃገራት ጉባኤ ኣእውያትልና'ያ፡፡ ሰማዒ ግና ኣይረኸmትን፡፡ ብፍላይ ናይ ኣመሪካ ውጭ ጉዳይ ሚኒስቴር ፎስተር ደለስ፡ "ኤርትራ ብሓቂ ነጻነት ይግበኣ ኔሩ፡ ግና ጥቅምና ክንሕሉ ንኽእል ምስ ኢትዮጵያ ኣንተሓወሰ'ትያ፡" ምባሉ ነጻነታ ከምዝግበኣ ከምዝኣምነ'ዩ ዘረድእ፡፡ ዕድልና ኸፊኡ ግና በዚ ኩዒትካ ቅበር ዝዀነ ፍርዲ፡ ህዝብና ኣብ ክወጾ ዘይክል ኣርዑት ኣትዩ ንዓመታት ተሳቐዩ፡፡
ወዮም፡ "ኢትዮጵያ ወይ ሞት፡" ዝበሉ ነሕዋቶም ክሃድኑን፡ ክቕትሉን ዝውዕሉ ዝነበሩ ዕዋኖታት ከኣ፡ "ስሕታን መዓልቲ ውዒልና፡ ነቶም ግደፉ፡ ነጻ ምውጻእ ይሕሸና፡ ንዝብሉ ኣሕዋትና ከንጥፍእ ከይደቀስና ንሓድር ኔርና! ብሕሉፍ ጽላለ ተሳዒርና ኔርና!" እናበሉ ዕድመኦም ሙሉእ፡ ብጣዕሳን ጓሂን ተዋሒጦም፡ ካብ ባሕሪ ከብዶም ከይወጸሎም ሓሊፎም'ዮም፡፡ "ኢትዮጵያ ወይ ሞት፡" ኢሎም ጨዲሮም፡ ነሕዋቶም ኣጥፊኦም፡ ከይተፈለጦም ንናጽነት ኤርትራ ምስ ቀረበት ኮሊፎማ። ኢትዮጵያ ወይ ሞት ኢሎም፡ ኢትዮጵያን ሞትን ረኺቦማ፡፡ ንኹልና ለኪሞምና ሓሊፎም።
ብሰንኮም ከኣ ኣብ ድርኩኺት በጺሓ ተንዃኵሕ ዝነበረት ነጻነትና ንኽንደይ ዓመታት ንድሕሪት ተመሊሳ። ብድኹምን ክሰርሕ ዘይክእልን ፈደረሽን ዝበሃል መተዓሻሸዊ ስርዓት ተተኪኣ፡፡ ሰኣን ዘተን፡ ምስትውዓልን፡ ንምሁራትን ለባማትን ምስማዕ፡ ሃገርና ምስ ኢትዮጵያ ተቛሪና፡፡ ንዓመታት ደም ነቢዓ። ህዝብና ክኣ ኣሽሓት ብሉጻት ደቁ ክኽፍል ተገዲዱ፡፡ "ግዝኣት እንግሊዝ ንዓሰርተ ዓመት ጸኒሑ ኣንተዝኸውን ደኾን ምሓሸና ኔሩ? ብዙሓት ብፖለቲካ ዝበሰሉ ለባማትን ምሁራትን መፍረና ኔርና!" ዝብሉውን ውሑዳት ኣይኰኑን፡፡
ርግጽ ለባማት ከኣ ኣይሳኣነትን ሃገርና፡፡ ግና ውሑዳት ኰይኖምስ በቶም ብዙሓትን፡ ዘይለበሙን፡ በብምኽንያቱ ዝዓወሩን ዝዓሸዉን ተዓብሊሎም፡ ተሳዒሮም፡፡ "ኣንታ ግደፉ! እዛ ሎሚ ረኺብናያ ዘለና ዕድል ተመሊስና ኣይንረኽባን ኢና፡፡ ደቅናን ደቀ ደቅናን ንዛ ዕደልዚኣ ንኽመልሱ ንዓመታት ደሞም ከፍሱሱላ እዮም፡፡ ደሞም ከም ውሕጅ ክዛሪ እዩ፡፡ ናይ ክንደይ መንእሰይ ህይወት ከምንኸፍለላ ኣምላኽ'ዩ ዝፈልጦ፡፡ ነጻነት ብዓይኖም ክርእዩዋ ዝኽእሉ ኸኣ ኣምላኽ ዝመረቖም ጥራይ እዮም፡" እናበሉ ትንቢት ተዛሪቦም ሓሊፎም'ዮም፡፡
ገለ ብሃይማኖት ተሳሒቦም ዝተታለሉ፡ ገለ ዝኸማና ጸልም-ቆርበት ይሕሸና ዝበሉ፡ ገለ ብጥቕሚ ዝተዓሸዉ፡ በዚሖም፡ ዕድልና ምሉቅ ኢላ ጠፊኣ፡፡ ህዝብና ብዝተጋገዩ ምስሌነታትን፡ መራሕቲ ሃይማኖትን፡ ብጊዚዝያዊ ጥቕሚ ዝዓወሩን፡ ተጎቲቱ ጸዲፉ፡፡ ከምታ ለባማትና ዝበልዋ ኸኣ፡ ህይወት ምሩጻት ደቅናን ደቂደቅናን ከፊልናላ፡፡ ደሞም ፈቐዶ ጎቦን፡ ሽንጭሮን፡ ጎልጎልን ፈሲሱ ተሪፉ፡፡ ሙሉእ ህዝቢ ኤርትራ ንሰላሳ ዓመት ኣብ ኣብ ደማዊ ኩናት ኣትዩ፡ ዘይረኽቦም ብሩራት ደቁ ኣጥፊኡ፡ ነጻነቱ ብደሙ ክዕድግ ተገዲዱ፡፡
ወዮም ንህዝብና ኣብዚ ኹሉ ኣደራዕ ዘእተዉዎ ዓያሹ፡ ነዚ ኹሉ ጸበባ ብዓይኖም ምስ ረኣዩ፡ ነጻነት ሃገሮምን ህዝöቦምን ከም ዘጥፍኡዋ ምስ ተረድኡ፡ ናብ ነብሶም ምስ መጸቶም፡ ዋዕ ኢልካ ዘይብከዮ ሞት ሕጹይ ኰይኑዎም፡ ብህይወቶም ከለዉ ከኣ፡ ጣዕሳ ምውጻእ ኣቢዩዎም፡ ቁንቁነ ኰይኑ በሊዑዎም'ዩ፡፡ ባ ዕ ለ ይ፡ ተ ዘ ን ጊ ዐ ይ፡ እናደረፉ ዕድመኦም ኣሕሊፎማ፡፡ ህዝብና ኸኣ፡ ደድሕሪኦም ባ ዕ ለ ይ፡ ተ ዘ ን ጊ የ! ባ ዕ ለ ይ፡ ተ ዘ ን ጊ ዐ የ! ባ ዕ ለ ይ ዶ ዘ ን ጊ ዐ የ! ኢñልካ ምድጋም ጥራይ ኰይና ተሪፋ ዕድሉ፡፡ ወየ! ወየ! ኢልካ ቆዚምካ፡ ተናሲሕካ፡ ወይ ይቕረታ ሓቲትካ፡ ባዕለየ! ባዕለየ! ወይ ልበይ ጠሊሙኒ ኢልካ ዘይምለስ ጣዕሳ፡፡
እዚ ባዕልና ዘጥፋእናዮ ዕደል ምስ ጠፍኤ፡ ሃገርና ናብቲ ድኹም፡ "ፈደረሽን ምስ ኢትዮጵያ" ዝበሃል፡ ንቡዙሓት ዳርጋ ነጻነት መሲሉ ዝተራእዮም መዓሸዊ ስርዓት'ያ ዝኣተወት፡፡ እቶም ብስርዓት ፈደረስን መሰረት ዝተመርጹ 68 ኣባላት ባይቶ፡ ስልጣን ኣብ ኢዶም ዘሎ መሲሉዎም ፍሕትሕት ኢሎም፡፡ እታ " ኣንታ ዕዋኖ ኣብ ኢድካ ኸሎስ ልማኖ" ትብል ደርፊ ህዝቢ ሽዑ ዝደራፋ ክትከውን ትኽእል'ያ፡፡ መንሞ ክሰምዕ፡ ዝዕሹ ብዚሑ፡፡ ኣባላት ባይቶውን በብመትሓዚኦም ተታሒዞም ነቕ ክብሉ ኣይከኣሉን፡፡ ስለዚ ሕጂውን ህዝብና ማይ ዓሚኹ ተሪፉ፡፡ ባዕለየ! ባዕለየ! ምድራፍ ኰይና ዕድሉ፡፡
ድሕሪ ዓሰርተ ዓመት፡ እታ ፈደራሽንውን፡ በዚሓትኩም ተባሂሉስ፡ "ፈደረሽን ፈሪሳ፡ ኤርትራ ፍጹም ኣካል ኢትዮጵያ ኰይና፡ ኣጣቕዑ፡ ተሓጎሱ፡ ደብሉ፡ እልል በሉ፡" ብዝብል ኣዋጅ ህዝቢ ኤርትራ እዝኑ ጸሚሙ፡፡ እቶም ብስርዓት ፈደረሽን ተመሪጾም ዝነበሩ ኣባላት ባይቶ ከኣ ነታ ብሕቡራት መንግስታት ዓለም ዝተወሰነትን ዝፈጠረቶም ስርዓት ፈደረሽን ንህዝቢ ከይተወከሱ ኣፍሪሶማ ተባሂሉ፡፡ እቶም ኣባላትውን ተበቲኖም ተሪፎም፡፡ ህዝብና ከኣ ኩሉ ዕድላት ምስተዓጸዎ ናብ ዲቕ ዝበለ ደማዎ ኩናት ክኣቱ ተገዲዱ፡፡
ድሕሪ ክንደይ ደማዊ ኩናት፡ ኣስመራ ምስ ተኸበት፡ "ደርጊ ተሓግሒጉ ክወጽእ'ዩ፡ ለቖትኡ ጠቕሊሉ ክክኸይድ'ዩ፡ ደቅና ሎሚ ወይ ጽባሕ ኣስመር ክኣትዉ'ዮም፡" እናበለ ህዝቢ ብተስፋ እናተጸበ ኸሎ፡ ተጋደልቲ ነንሕድሕዶም ስለዝተኽፋፈሉን፡ ነንሕድሕዶም ሓመድ ስለዝተጋበሩን፡ ሩስያ ስለዝዘረየቶምን፡ ህዝቢ ዝጽበያ ዝነበረ ነጻነት ትኪ ዀይና ተሪፋ፡፡ ጮራኳ ጠፊኡ፡፡ ናይ ህዝቢ ተስፋ ከዘይነበረ ዀይኑ፡፡ ቀሪባ እናበለ ሃንቀው ዝበላ ነጻነት ከኣ፡ ንዓመተት ንድሕሪት ተመሊሳ፡፡ ህዝቢ ንኻልኣይ ጊዜ ልቡ ተደፊኑ፡፡ ሕጂውን፡ "ባዕለይ ተዘንጊዐየ1 ባዕለይዶ ዘንጊዕየ? ምድራፍ ኰይና ዕድሉ፡፡
ኤõርትራ ሃገርና ንሰላሳ ዓመታት፡ ህይወት ኣሽሓት ብሉጻት ደቃ ክትከፍል ተቐሲባ። ኽንደይ ጀጋኑ ኣብ ፈቐዶ ሩባን ስንጭሮን ተሪፎም። ብህወት ዝተረፉ ጀጋኑ ነጻነት ለቢሶም ዓዲ ኣትዮም። ምእንቲ ህዝቦም ዝተቓለሱ ተጋደልቲ ብጥራይ ኢዶም ታንክታት ይማርኹ ከምዝነበሩ ንዘንት-እለት ከይደኸምና ክንደጋግሞ ንነብር ናይ ጀጋኑ ኣሕዋትናን ደቅናን ዘኩርዕ ታሪኽ'ዩ፡፡ ደርግ ከኣ፡ በዞም ጀጋኑ ተዳሂሉ፡ መምስተሳዕረ፡ ነቶም ሓቦኛታት ደቂ ህዝቢ፡ "በመድሃኒት ኣስክረው ነው እኮ የሚልክዋቸው!" (ብፈውሲ ኣስኪሮምዮም ናብ ኩናት ዝልእኹዎም!) እናበለ ንስዕረቱ ምኽንያት ከቕርብ ይስማዕ ኔሩ፡፡ ዳርጋ ከምታ፡ "ተረቲዕና ከይብሉስ ይግባይ ይብሉ" ዝበሃል፡ ብሸተት ጀሚሮም፡ ህድማ ተተሓሒዞማ፡፡
1991 ዓመትና ዀይና ሃገርና ሓራ ወጺኣ፡፡ ህዝብና ታሕጓስ ስዒርዎ ንመዓልታት ዘሊሉ፡ ዓንዲሩ፡ ኣብ መንገዲ ደቂሱ፡፡ ነጻነት ሒዞም ዝመጹ ደቁ ሓቒፉ፡ ስዒሙ፡፡ "ኣምላኽ ኣውያትና ሰሚዑ ክሒሱና፡፡ "እንቛዕ ድኣ ነጻነት ረኣና እምበር፡ ደጊም ሞት ከም ኣዳም፡" ኢሉ እንቅዓ ተንፊሱ፡፡ ሳላዞም ጀጋኑ ደቁ፡ ተዓዊቱ፡ ጸባ ሰትዩ፡፡ እንቛዕ ድኣ ነጻነትና ተገናጸፍና እምበር፡ ኩሉ ዝሓለፈ ይቀምጥ፡ ምጽብጻብ ይጽናሓልና፡" ኢሉ ምስቶም ውጻእ መዓት ዝዀኑ ደቁን ኣሕዋቱን ዓሊሉ፡ ደቢሉ። ንዝሓለፈ ኹሉ ብታሕጓስ ከዲንዎ ሓሊፉ። "ኣብ ጎቦ ዘሎ ንፋስ ይሰዶ፡ ኣብ ሩባ ዘሎ ዉሕጅ ይሰዶ፡" እናበለ ነጻነት ከስተማቕር ጀሚሩ።
እንተዀነ ግና፡ ህዝቢ ብታሕጓስ ተሳዒሩ ኸሎ፡ ካብ ቀደም ጀሚሮም ነሕዋቶም ኣብ መድፈናታት ምዕባጥ ዝለመዱ፡ ከምቲ ኣብ ሜዳ ዝለመድዎ፡ ሰላሕ እናበሉ፡ ህዝቢ ዝዕልለሉ ዝነበረ ነጻነቱ ብምሉቕ-ምሉቕ ኣጥፊኦሞ፡፡ ሽማ ጥራይ ሒዙ ከምዝተርፍ ጌሮሞ። ወዲ ሰብ ብሕጊ እንተዘይተቐይዱ፡ ያዕ ዝብል፡ ስርዕት ግበር፡ ብሕጊ ተቐየድ፡ ብዓንደጽ ተመለስ፡ ዝብሎ እንተዘይብሉ፡ ክሓስቦን ክፍጽሞን ዝኽእል ጥፍኣት መወዳእታ የብሉን። ሰለዚ እዩ ኸኣ ንኹሉ ክመርሕ ዝኽእል ሕግን ቅዋምን ዘድልዮ። ልዕሊ ሕጊ ኰይኑ፡ ቃሕ ዝበሎ ዝገብር፡ ዝሽልም፡ ዝኹሕል፡ ዝመቁሕ፡ ዝቐትል፡ ፈለል፡ ሽፍታ፡ ውልቀ-መላኺ ወይ ዲክታተር'ዩ ዝበሃል፡፡
ወዲ ሰብ፡ ክሳብ ቤት ፍርዲ ቐሪቡ፡ ክእለት ብዘለዎም ደያኑ ዝፍረድ፡ ገበነኛዩ ምባል ምጽላም'ዩ፡፡ መሰል ወዲ ሰብ ምግሃስ'ዩ፡፡ ብሕጊ ዘሕትት ገበንውን'ዩ፡፡ ነዚኣ ዘይትገሃስ መሰል ዘይፈልጥን፡ ዘየኽብርን፡ እናፈለጠ ዘጽቅጥን ሰብ ወይ መንግስቲ ህዝቡን ሃገሩን ለኪም'ዩ ዝጠፍእ፡፡ መዓልቱን ሰዓቱን ክነውሕ ወይ ክሓጽር ይኽእል እምበር ምጥፍኡስ ዘይተርፍ'ዩ፡፡ ግፍዒ ክፍጸም እናረኣኻ፡ ምጽቃጥ፡ "ጽባሕ ናባይ" ምዃና ዘይምፍላጥ'ዩ፡፡ ኣሰር ቀዳማይ ዳሕራይ ከምዝበሃል ተወጢጥካ ምጥፋእ'ዩ፡፡ ካልእ ክጠፍእ ዘየእወየ ናብኡ ምስ በጽሐ፡ ኣታ ሰብ ጠፍአ! ኢሉ እንተእወየ ዝሰምዖ ኣይርከብን'ዩ፡፡ ክትጅመር ከላ እያ፡ ሰለምንታይ ሕጊ ይጠሓስ ኣሎ? ብሕጊ ምጹ፡ ብሕጊ ኺዱ ምባል፡፡
መሰል ወዲ ሰብ፡ ብሕግን ብቅዋምን'ዩ ዝሕሎ፡፡ እዚ ዝዀነ ክሰግሮ ዘይግባእ መሰል ወዲሰብ ኣዩ፡፡ ብቅዋምን፡ ሕግን ዝምራሕ መንግስቲ ክንተክል እንተኺኢልና ኢና ኸኣ ክእለት ዘለዎም፡ ብሕጊ ጥራይ ዝምእዘዙ፡ ደያኑ ዘለዉዋ ሃገር ክንምስርት ንኽእል፡፡ ሕግን ቅዋምን ኣብ ዘይብሉ ሃገር፡ ከሳስን ተኽሳን ከይቀረቡን ዝብልዎ ከተሰምዐን፡ እዚባ እቲባ እናበልካ ምፍራድ ብሕጊ ምልጋጽ'ዩ፡፡ ፍርዲኮ ንርእስኻ ምዃና ኣይንረስዕ፡፡ ቅድሚ ንምፍራድ ምህንዳድና፡ እዛ ፍርዲዚኣ ንኣይ ምተገበኣትኒዶ? ኢልና ምስ ሕልናና ክንማኸር ግቡእ እዩ፡፡ ከምዚ ተዛሪቡ፡ ጽöሒፉ፡ ጌሩ፡ እናበልካ ዘይወዓለ ሃተፍተፍ ምብዛሕ፡ ምፍራድ ዘይኰነስ ንጹህ ሰብ ምጽላም'ዩ፡፡ ዘሕፍር ተግባር'ዩ፡፡ ምሕረት ዘይግብኦ ዓቢ ሓጥያትዩ፡፡ ዓይንኻያ እናረኣየ፡ እዝንኻ እናሰምዕ ገሃነብ ምእታው'ዩ፡፡
ውልቀ-መላኺ ወይ ዲክታትተር ማለት ብሓይሉ ዝገዝእ፡ ሕግን ቅዋን ዘየኽብር፡ እቲ ዝዓበየን ሕሉፍን ሓጥያተይና ማለት'ዩ፡፡ ብሓይሉ ዝገዝእ፡ ብዝሓዞ ጠበንጃ ዝምካሕ፡ ከኣ ስልጣን ምስ ሓዘ፡ ጥዑም-ጥዑም ምስ ጠዓሞ ጥራይ ኣይኰነን ክፍለጥ ዝከኣል፡፡ እንተ ኣስተዋዕñልና፡ ካብ ኣዘራርብኡን ኣተሓሳስብኡንውን ይፍለጥ'ዩ፡፡ "ንኣይ ጥራይ ስምዑ፡ ኣነ ኣየ ፈላጥ፡ ንስኻትኩም እንታይ ኣፍሊጥኩም፡ ዝብል ኣብ ስልጣን ስለዘይበጽሐ፡ በትሪ ስለጸይዓተረ ጥራይ እዩ እምበር ዕደል ረኺቡ ኣብ ስልጣን እንተ ዝበጽሕስ፡ በትሪ ኣልዒሉ፡ ኣፍኩም ሓዙ፡" እናበለ ትንፋስና ከምሎቐናን ብጠመንጃ እናኰብኰበናን ክነብር ቁሩብ ምዃኑ'ዩ ዘረድእ፡፡ ከይሳዕረረ ኸሎ ኸኣ፡ "ካብ ሕጂ ዝነቄ ዝብኢስ ኣየሕደረንን፡" ከም ዝበሃል፡ ክሳብ መሰል ኣሕዋቱ ኣኽቢሩ ምንባር ዝለምድ ወሰንካ ሓዘልና፡ ምባል'ያ ፈውሳ፡፡
"እስኪ ንዛተ፡ ዝመስለኩም ተዛረቡ፡ ዝበለጸ ሓሳብ ኣለሊና ዝሕሸና ንምረጽ”፡ እናበለ ሓሳቡ ኣብ ባይቶ ዘፍስስን ኣብ ባይቶ ዝዛርብን፡ መሰል ህዝቢ ዘኽብርን፡ ናይ ካልኦት ሓሳባት ጽን ኢሉ ሰሚዑ፡ ኣስተውዒሉ እጃሙ ዘበርክትን፡ ብሕጊ ንኺድ ዝብልን "ደሞክፋሲያዊ" እዩ ዝበሃል፡፡ ደሞክራሲያዊ ማለት ከኣ እናተዛተኻ፡ ዝበዝሕ ህዝቢ፡ ዝሓሸ'ዩ ኢሉ ዝመረጾ መንገዲ እናመረጽካ፡ ብሕጊ ምንባር ማለት'ዩ፡፡ እዚ ኸኣ ብሕጊ ዝምራሕ መንግስቲ ምትካል ማለት'ዩ፡፡ ኣብ ግዝኣተ-ሕጊ ምብጻሕ ማለት ከኣ እዚ'ዩ፡፡
ህግደፍ ግና፡ ንህዝብና፡ "ዓይንኻ ዓምት ክነዐሹወካ፡" እናበሉ፡ ብበትሪ እናደከሩ፡ ምኹብኳብ ህዝቢ ለሚዶም፡ ከም ዓለቕተ ኰይኖም፡ ንህዝብና ደሙ ሰትዮም ኣይጸገቡዎን፡፡ ህዝብና ኸኣ መዓልቲ ድኣ ይነውሕ እምበር ዓለቕቲ ከመይ ከምዝመሓው ይፈልጥ'ዩ፡፡ ወፈራ ዝውዕለላñ መዓልቲ'ዩ ዘይፈለያ ዘሎ፡፡ ክሳብታ መዓልቲትኣ ትበጽሕ'ዩ ኸኣ ህዝብና እናነብዐን እናተራገመን ዝነብር ዘሎê፡፡
ኣንቱም ሰባት! ለከ ውዲ ሰብ! ስልጣን ምስ ጠዓሞ፡ ኣብ ኰረሻ ምስ ደየበን፡ ልጓም ምስ ሓዘን፡ ንሱ እዩ ኢልካ ክተለልዮ የጸግም'ዩ ዝበሃል ሓቂ ኣዩ! እዞም ንህዝቢ ዝኣተዉዎ ማሕላ ዝጠለሙስ እቶም፡ "ቅዋም ክነተግብር ኣለና፡፡ ስልጣን ናይ ህዝብና ስለዝዀነ ክነረክቦ ኣለና፡ ንዓመታት ዝተቓለስና፡ ደምና ዘፍሰስና፡ ነዙይ እዩ፡" እናበሉ፡ ካብ ኩሎም ተጋደልቲ ንላዕሊ፡ ዋዕ ኢሎም ዝዛረቡን ዝጭድሩ ዝነበሩን እዮም" ሎሚ ንህዝቢ ተሰልቢጦሞ ዘለዉ፡ ክትሰምዕ ከለኻስ ብሓቂ ዘደንጹ እዩ፡፡ ካብዚ ንላዕሊ ክፉእ ዛንታ የለን፡፡
እዚ ተዓቢጡ ዝነበረ ምስጢር'ዚ ክቕላዕ ዝጀመረ ኸኣ፡ እዞም 15 ኣባላት ባይቶን ሰብ ስልጣንን ዝነበሩ ምስ ዳሕድሕዎ እዩ፡፡ "ንዑ ቃልና ነኽብር፡፡ ቅዋም ነተግብር፡ ከምታ ንህዝብና ቃል ዝኣተናሉ፡ ስልጣኑ ነረክቦ፡ ጊዜኡ ኣኺሉ'ዩ፡" ኢሎም ብጋህዲ ንህዝቢ ምስዝተዛረቡ እዩ፡፡ እዞም ሰብ ስልጣንን ኣባላት ባይቶ ዝነበሩን፡ ንኣባላት ህግደፍን ንህዝብን ነዚ ሓቂ'ዚ ከረድኡን ብዙሕ ላዕልን ታሕትን ኢሎም'ዮም፡፡ ናይ ብሕቲ ጋዜጣታትውን ዝመስለን ጽሕፈን፡ ንህዝቢ ምሂረን'የን፡፡ መንገዲ ልምዓትን መንገዲ ጥፍኣትን እናፈለያ ኣረዲአን'የን፡፡ ህዝብና ናይ ኣርባዕተ ሓሙሽተ ኣዋርሕ ናይ ነጻነት መንፈስ ተሰሚዑዎ፡ ክዛተጀሚሩ ኔሩ፡፡፡ ብጊዜ እንግሊዝ ቅልቅል ኢሉ ዝጠፍአ "ደሞክራሲ" ተመሊሱ መጽኡ፡ ጸሓይና መሊኣ ክትበርቕ ጀሚራ፡ ማለት'ዩ፡ ናይ በሓቂ ነጻነት ግዲ ክንርኢ ኢና" ብማለት ክሕጎስ ጀሚሩ ተስፍኡውን ክልምልም ጀሚሩ ኔሩ እዩ፡፡
እንተዀነ ግና፡ ፕረዚደንት ኢሳያስን ህግደፋውያን ሰዓብቱን፡ ከምሽንቲ ገመል ንድሕሪት ከይዶም፡፡ ንዝህቢ ዝኣትዉዎ ቃል ዓጺፎም፡፡ ህዝብና ኸኣ፡ ንሰለስተ ዓመት ተዛተዩ ዘሕለፎ ቅዋም ዝትግበር መሲሉዎ ሃረር እናበለ ኸሎ፡ ፕረዚደንት ኢሳያስን ገለ ሰዓብቱን ብግህዶ "ቅዋም ኣይትግበርን'ዩ" ኢሎም፡ ነዚ ዝሰምዕን ዝረኣየን፡ ልቡ ተደፊኑ፡፡ መንግስቲ ኣብ ክልተ ዝተመቕለ ኰይኑ ተሰሚዑዎ ሰምቢዱ፡፡ ኣብዝኣትዎ ጠፊኡዎ፡፡ ሕማቕ ደመና ክንጸላልዎ ከምዝጀመረውን ተረዲኡዎ ብስንባደ ርዒዱ፡፡
ህዝቢ ብፍርሒ ምስተዋሕጠ፡ ለባማት ሽማግለታት ዓደቦ ተኣኪቦም፡ ናብ ፕረዚደንት ኢሳያስ ኸይዶም ከምቲ ባህልና ተላዚብኩም፡ ዘሎ ጸገም ፍትሕዎ፡ መስሓቕ ዓለም ኣይትግበሩና ክብሉ እንተዓቀኑስ፡ እክብ ኣቢልካ ናብዛ ማሕቡስ፡፡ ንሃገሮም ክንደይ ዝደኸሙን፡ ሓደ እግሮም ኣብ ጉድጓድ ዝኣተን ሽማግለታት ምዃኖም ክትርእን ክትሰምዕን ከለኻ ከኣ ቆርበትካ ቅንጥጥ ይብል፡፡ ዝበሃል፡ እዞም ንህዝቢ ዝኣተዉዎ ቃል ክሕዶም፡ "ቅዋም ክነተግብር ኣለና፡" ክብሉ ከምዘይጸንሑ ሎሚ ነዚ ንህዝብና ክሒዶሞ፡ ነቶም ጌጋና ንኣርም፡ ኩልና ዝፈረምናሉ ቅዋም ይተግበር ኢሎም ብዘይ ዕረፍቲ ዝሓተተን ዝተቃለሱን፡ ፕረዚደንት ኢሳያስ፡" ሱቕ ክብል መሪጸ፡" ኰይና መልሱ፡፡ ጽንሕ ኢልካ ኸኣ፡ ሰብ ምዃኖምኳ ተረሲዑስ ከም ጠስሚን ዘÆባን፡ ደስኪሎም፡ ከም ዕንhñቂ ተሸሪቦም፡. ኣበይ ከምዘለዉን ዝፈልጥውን የለን፡ ዝብል ልቢ ህዝቢ ዝደፍን መርድእ ይስማዕ ኣሎ፡፡ ሕጂውን ህዝብና ዘይወጽእ ጣዕሳ ውሒጥዎ ባዕለይ ተዘንጊዐ ኮይና ተሪፋ ዕድሉ፡፡
ኣብ ሓዳስ ኤርትራ 24 መስከረም 2005 ዝወጸ ርእስ ዓንቀጽ፡ "ፍትሒ ዝረገጸን፡ ፍትሒ እናተረግጸ ዘጽቀጠን፡ ኣብ ቅድሚ ታሪኽን ፍርድን ብማዕረ ተሓተቲ'ዮም፡" ብማለት ወኪል ኤርትራ ኣጠንቂቑ፡ ዝብል ዘገርም ሓተታ ኣንቢብና፡፡ እዚ መጠንቀቕታ'ዚ ኸኣ ነቶም ዶብና ከይሕንጸጽ ዕንቅፋታት ዝፈጥሩ ዘለው ማሕበረሰብ ዓለምን ወያኔን ዝቐንዐ'ዩ ኔሩ፡፡ ቅኑዕን ግቡእን መጠንቀቕታ እዩ ኸኣ፡፡ እንተዀን ግና፡ እዙይ ሓተታ'ዚ ንዕኦም ጥራይ ድዩ ዝምልከት? ህዝቢ ኤርትራ፡ በቲ ንሳቶም ዘውርዱሉ ዘለዉ መዓት፡ ፍትሒ ስኢኑ፡ ኣብ ዘብሎ ጠፊኡዋ፡ የእዊን፡ ደም ይነብዕን ከም ዘሎ፡ ካብኦም ሓሊፉ ዓለም እናስካሕካሓሉስ ናብኦም ኣይበጽሕን'ዩ ማለት ድዩ? ወይስ ህዝብና ከምቶም ኣፍ ዘይብሎም ኣድገ-በቕሊ እዮም ቆጸሮሞ ማለት'ዩ! ወይ ክሳብ መዓልትና ነሽካዕልል፡ ኣጥፊእና ንጥፋእ ማለት'ዩ? እስኪ መልሳ ሕሰቡላ፡፡ ተዛተዩላ፡፡ ዘየደቅስ ነጊሮመኻስ ድቅስ ይሓድሩ ከይትብሉ፡ ኣይደቀስናን፡፡ ከመይ ጌርናኸ ክንድቅስ! እዚኣ ተደቅስ ኣይኰነትን፡፡ ክሳብ መኣስ ኢናኸ ከይለበምና ክንነብር! ከየውዓልና ከይሓደርና ተማኺርና ህዝብና ካብዚ መዓት እዚ ዝናገፈሉ ብልሓት ንድለ፡ ክሳብ መዓስከ ባዕለይ ተዘንጊዐ ወይለበይ ጠሊሙኒ እንዳበልና ክነበር?
ምልባም ክበሃል ከሎ ከኣ እንታይ ማለት ምዃኑ ክንሓስበሉ ግድነት'ዩ፡፡ ጽባሕ ደሊኻ ደላሊኻ ዘይትረኽቦ ሓውኻ፡ ሎሚ ዓስ-ዓስ ኢልካ፡ ዓይንኻ እናረኣኻ ኣብ ሓዊ ተጠበስ ኣይትብሎን ኢኻ፡፡ እዚኣሞ ኸኣ መፍቶት እቲ ብረቱ ኣቕኒዑልካ ዘሎ ዉልቀ መላኺ ምዃን'ያ፡፡ ነቲ ዝተረፈ፡ "ሃየ ተንከስ ኢልኩም ከይትደፍሩኒ፡ ዝጠፍኡ ሪኢኹም ተቐጽዑ፡ ብፍርሒ ተዋሒጥኩም ምቕናይ ትሕሸኩም፡፡" መበሊን መድሃልን ኣሕዋትካ ምዃን'ያ ትርፋ፡፡ መፍቶት'ዚ፡ ጽጋብ ዝሰርነቖ ውልቀ-መላኺ ምዃን'ያ፡፡ ኽንደይ ቁምነገርን ዕማማትን ዝጽበዮ ጀግና ወዲ ህዝቢ ብኸንቱ ምጥፋእ ማለት'ዩ፡፡
ንለባምን ኣምተሉ ከምዝበሃል፡ ቀስ ኢልካ፡ የማን ጸጋም ርኢኻ፡ ዝመስሉኻ ኣለሊኻ፡ እንታይ እዩ ዝበለጸ ብልሓት ኢልካ፡ መሚኻ፡ ናብ ዓወት ዘምራሓካን ዘብጻሓካን ተግባር ምምራጽ'ያ ተዋጽእ፡፡ ብዘይ ታህዋክ፡ ብዝወሓደ ናይ ምሩጻት ኣሕዋት ኪሳራ፡ ዓኾዃይ ምባል'ያ ፈውሳ፡፡ ካብ ኩሉ ዝበለጸ ከኣ፡ ብኹናትን ብመስዋእቲ ደቁን፡ ሕማምን፡ ጥሜትን መሃየቱ ጠፊኡዎ ዘሎ ህዝቢ፡ ካብቲ ተሽኪምዎ ዘሎ መንድዓት ክነድሕኖ ክንብል ናብ ዝገደደ ጸገም ከይነእትዎ ንጠንቀቕ፡፡
ጽጋብ ዝሰርነቖ፡ በትሩ ኣሚኑ ንህዝቢ ሞኽ፡ ዘበለ ሰብ፡ እናሓደረ ናብ ጽላለ ኣዩ ዘድህበሉ፡፡ ኣብ እግሪ ኸሎ ዝነፈረ'ዩ ዝመስሎ፡፡ ክሳብ ጽጋቡ ዘዝሕለሉ ዝርከብ ከኣ ከምኣ ኢሉ'ዩ ዝነብር፡፡ መኺርካዮ ኣይሰምዕ፡ መርገም ህዝቢውን ዝዕንቅፎ ኣይመስሎን'ዩ፡፡ መዓልቱ ምስ በጽሐት ከም ሰቡ ዝመውት ምዃኑውን ይርስዖ እዩ፡፡ "ሰብ መሲሉኒ እምኒ ቖንጢየ፡" ማለት ከኣ እዚኣ እïያ፡፡
ወዲሰብ ኣብ ከምዚ ዝበለ ጌጋታት ጥሒሉ ሰብ ከይልክም ከኣ፡ ነዊሕ ዘይዘሎ፡ ሓጺር ዘይሓልፎ፡ ቅዋምን፡ ሕግን፡ ሰርዓትን ምትካል ግድነት'ዩ፡፡ "ማሕለኻ ዘይብሉ ጸባ ድፉእ፡ ሕጊ ዘብሉ ህዝቢ ጥፉእ፡" ከምዝበሃል ከኣ ከም ህዝቢ መጠን ከይጠፋእና ከለና፡ ነዞም ዕጥቆም ኣሚኖም፡ መሰል ሰብ ረጊጾም፡ ንህዝቢ ደም እናንብዑ ዝነብሩ ዘለዉ፡ "መዓልትኹም ክሳብ ህዝቢ ትዕግስቱ ዝጽንቅቕ ጥራይ ምዃኑ ፈሊጥኩም ከይዓረበኩም ከሎ ወሰንኩም ሓዙ! እንተዘየሎ ህዝቢ ትዕግስቱ ምስ ጽንቀቐ መሬት ሃህ ኢላ ከምትውሕጦኩም ፍለጡ!" ንብሎም፡፡
ሰላምን ራህዋን፡ ግዝኣተ-ሕግን፡ ንህዝብና፡
ዘለኣለማዊ ዝኽሪ ንስዉኣትና፡
ምስሉ ተኪኤ
Join VoD
VoD is looking for highly motivated candidates to collect, draft, edit and present relevant news items from various sources exclusively but not limited to Eritrea and the rest of the Horn of Africa. Excellent writing skills in both English and Tigrinya, proficiency in using technology, and ability to scan social media are essential. The candidate should be an active listener, able to communicate with persons of interest, and share timely information with the public.
The Main objective of Voice Of Delina is to collect and disseminate economic, social and political developments pertaining to Eritrea and Eritreans at home and in the Erespora.
We are also determined to develop the media capacity by grooming the new generation of Eritreans to articulate the aspirations of our country.
We are particularly looking for candidates who are keenly interested to play an active role in helping foster peace and democracy in Eritrea.
VOLUNTEER INTERNSHIP OPENINGS
• Media Director/Program Coordinator
o manage the team
o prepare editorials
o make editorial decisions on programs to be broadcast
o edit other program contents
• Researchers
o research topics required for programming
o assist in drafting stories
• Writers and Editors
o draft a regular feature story
o assist in news preparation
• Anchor-Reader
o read program items
o assist in news preparation
• Sound Engineer
o arrange programs, add music and repackage programs for dispatch to the studio
• Translator from English into Arabic and Tigrinya (and, on a limited basis, Amharic)
o translate copy of stories into appropriate language for broadcast
o when necessary, read stories in correct language or dialect
To participate please send email to info@delina.org
Please provide your personal CV, Skype ID, telephone number and best time to call you.


text: ክመርጾ ተኾይነ… ========= ክመርጾ ተኾይነ እምነት ከምብረሉ ክፈልጥ ኣለኒ ዕላማ መትከሉ ይፈልጥ ዶ ስርዓት የጫብጥ ደፊሩ የኽብር ዶ ሓፋሽ የፍቅር ሃገሩ ቁሩብ ድዩ ዉፉይ ዘገልግል ሰጥ ኢሉ፧ ትኩር ድዩ በሊሕ ጒሒላ ዘለሊ ለዋህ ድዩ ሩጉም ሰብ ከምኡ ዘንጣሊ ወይስ ዓርኪ ሃካይ ለያቡ ኣፍቃሪ ብዘይካ ስልጣኑ ዘይግደስ ከዐሪ እንታይ ኢለ ክመርጾ ዕግበት ክይሃበኒ፧ ሰላም ድዩ ህውከት ማዕርነት ዘንግስ የፋቕር ዶ የስምር የዋግእ የናኽስ ድኻታት ዶ ይሓቁፍ ይረድእ ይሕንገር ወይስ ምዕባሌ ሓድነት ይጎትት ይቐትል ብልጫኡ እንታይ’ዩ ክመርጾ’የ ክብል፧ ይኣምን ዶ ህዝቡ ይሰምዕ ጽን ኢሉ የኽብር ዶ ቃሉ ይደግሞ ዓው ኢሉ ይቐጽዕ ዶ ሌባ ይጸልእ ጉሓሉ ኣድልዎ ስስዐ የወግድ ኣብ ኩሉ ይምእዘዝ ዶ ሓቂ ይጸንዕ ኣብ ቃሉ፧ ይወፍር ዶ ይርኢ እንታይ ‘ሎ ኣብ ባይታ የውጽእ ዶ መደብ ናይ ሩሑቕ ቀረባ ኣለዎ ዶ ራኢ ይኣምን ወጋሕታ፧ ስኒ ዶ ይነክስ ኣብ’ቲ ዝጸንከረ ወይስ ዓቕሊ የጽብብ ከም ማንም ዝኾነ ከም’ቲ ዓዋን ናይ መድረኽ ዓጢኒ ህዉኽ ፍርዲ ዝህብ ከየመዛዘነ ክመርጾ ተኾይነ እምነት ከምብረሉ ክፈልጥ ኣለኒ ዕላማ መትከሉ ይፈልጥ ዶ ስርዓት የጫብጥ ደፊሩ የኽብር ዶ ሓፋሽ የፍቅር ሃገሩ ቁሩብ ድዩ ዉፉይ ከገልግል ሰጥ ኢሉ፧


text:
ግምቢ ዘብዐኛ ሰነ 2013
ጽልኢ ዘይህልወላ ዓለም—መዓስ፧
ንጽልኢ ምሉእ ብምሉእ ንሓዋሩ ኼወግዶ ዚኽእል ኣምላኽ ጥራይ እዩ። ብኸመይን መዓስን እዩ ዜወግዶ፧
ጽልኢ—ዓለምለኻዊ ጸገም
ጽልኢ እንታይ እዩ፧ ብደረጃ ዓለምለኸ ኣስፋሕፊሑ ዘሎ ብሕታዊ ጕዳይ ኪብሃል ዚከኣልከ ስለምንታይ እዩ፧
ጽልኢ ዘይህልወላ ዓለም—መዓስ፧
መጽሓፍ ቅዱስ እተፈላለየ ዓሌትን ሃገርን ንዘለዎም ሰባት ንጽልኢ ኼወግዱ ብኸመይ ይሕግዞም ከም ዘሎ ዚገልጽ ተመክሮታት ኣሎ። ጽልኢ ምሉእ ብምሉእ ዚውገድ መዓስ እዩ፧
የሆዋ ‘ኣየዳሉን’
ኣምላኽ ነቲ ኣገልገልቱ—ዓሌቶም፡ ዜግነቶም፡ ወይ ማሕበራዊ ደረጃኦም ብዘየገድስ—ዜቕርብዎ ጸሎት ይሰምዖ እዩ። ብኸመይ ንፈልጥ፧
ንዘመናት እተሰወረ መዝገብ
እቲ ብጆርጅያንኛ እተዳለወ ፍሉጥ ጥንታዊ ትርጕም መጽሓፍ ቅዱስ ብኸመይ ከም እተረኽበ ርአ።
ናብ ጻድቃን ክንጽሊ ይግባእ ድዩ፧
እቲ መጽሓፍ ቅዱስ ብዛዕባ ናብ ጻድቃን ምጽላይ ዚህቦ ሓሳባት፡ ነታ፡ ‘ናብ ኣምላኽ ንኽትቀርብ ክትፈርህ ይግብኣካ ድዩ፧’ እትብል ሕቶ እውን ይምልሳ እዩ።
ካብ ሓደ ገበነኛ እንታይ ክንመሃር ንኽእል፧
የሱስ ነቲ ምስኡ ተሰቒሉ ዝነበረ ገበነኛ ኣብ ገነት ከም ዚነብር ተመባጽዓሉ። የሱስ ከምኡ ኺብል ከሎ እንታይ ማለቱ እዩ ነይሩ፧ እታ ገነት እቲኣኸ እንታይ እያ ኽትመስል፧
መልሲ ሕቶታት መጽሓፍ ቅዱስ
ሓያሎ ሰባት ልባዊ ጻዕሪ እኳ እንተ ገበሩ፡ ኣብ ዓለም ሰላም ኬምጽኡ ኣይከኣሉን። ስለምንታይ ምዃኑ ርአ።
ኣብ ኢንተርነት ዝወጸ ተወሳኺ ዓንቀጻት
ናይ የሆዋ መሰኻኽር ንኻልኦት ሃይማኖታት ይጻወርወን ድዮም፧
ተጻዋርነት ምርኣይ፡ ብኸመይ መለለዪ ናይ ሓቂ ክርስትያናት ከም ዝዀነ ኣንብብ።


text:
ከመይ ዝበልካ ኽትከውን ከም ዚግብኣካ ሕሰብ
“ብቕዱስ ኣነባብራን ብግብርታት ኣምላኻዊ ተወፋይነትን ከመይ ዝበሉ ኽትኰኑ እዩ ዚግብኣኩም!” —2 ጴጥ. 3:11።
1, 2. ስምረት ኣምላኽ ምእንቲ ኽንረክብ፡ ‘ከመይ ዝበልና ኢና ኽንከውን ዘሎና፧’
ካልኦት ብዛዕባና እንታይ ኢሎም ከም ዚሓስቡ የገድሰና እዩ። ከም ክርስትያናት መጠን ግና፡ ብዝያዳ ዜገድሰና፡ የሆዋ ብዛዕባና ዘለዎ ርእይቶ ደይኰነን፧ ከመይሲ፡ ንሱ ኻብ ኵሉ ፍጥረት እቲ ዝዓበየን ‘ናይ ህይወት ፈልፋልን’ እዩ።—መዝ. 36:9።
2 ሃዋርያ ጴጥሮስ፡ ኣብ ቅድሚ የሆዋ ‘ኸመይ ዝበልና ኽንከውን ከም ዘሎና’ ኣብ ዘጕልሓሉ እዋን፡ ‘ኣብ ቅዱስ ኣነባብራን ኣብ ግብርታት ኣምላኻዊ ተወፋይነትን’ ክንሳተፍ ኣተባቢዑና ኣሎ። (2 ጴጥሮስ 3:11 ኣንብብ።) ስምረት ኣምላኽ ክንረክብ እንተ ደሊና፡ ‘ኣነባብራና’ ቕዱስ፡ ማለት ብስነ ምግባራውን ብኣእምሮኣውን ብመንፈሳውን መዳይ ንጹህ ኪኸውን ኣለዎ። ብዘይካዚ፡ ንኣምላኽ ብዘሎና ኣኽብሮትን ተኣማንነትን ተደሪኽና፡ ‘ግብርታት ኣምላኻዊ ተወፋይነት’ ክንገብር ኣሎና። ስለዚ፡ ስምረት ኣምላኽ ንምርካብ ምጽዓር፡ ንኣነባብራና ጥራይ ዘይኰነስ፡ ንውሽጣዊ እንታይነትና እውን ዜጠቓልል እዩ። የሆዋ ‘ልቢ ዚፍትን’ ስለ ዝዀነ፡ ኣነባብራና ቕዱስ እንተ ዀይኑን ምሉእ ብምሉእ ንዕኡ እተወፈና እንተ ዄንናን ይፈልጥ እዩ።—1 ዜና 29:17።
3. ነቲ ምስ ኣምላኽ ዘሎና ርክብ ብዚምልከት፡ እንታይ ሕቶታት ኢና ኽንሓትት ዘሎና፧
3 ሰይጣን ድያብሎስ፡ ስምረት ኣምላኽ ክንረክብ ኣይደልየናን እዩ። በዚ ምኽንያት እዚ፡ ነቲ ምስ የሆዋ ዘሎና ርክብ ኪበትኮ ሒዅ እዩ ዚብል። ምእንቲ ኼስድዓናን ካብቲ እነምልኾ ኣምላኽ ምእንቲ ኼርሕቐናን፡ ሓሶትን ምትላልን ካብ ምጥቃም ድሕር ኣይብልን እዩ። (ዮሃ. 8:44፣ 2 ቈረ. 11:13-15) ስለዚ፡ ንገዛእ ርእስና፡ ‘ሰይጣን ንሰባት ዜታልሎም ብኸመይ እዩ፧ ነቲ ምስ የሆዋ ዘሎኒ ርክብ ንምዕቃብ እንታይ ክገብር እኽእል፧’ ኢልና ኽንሓትታ ጥበባዊ እዩ።
ሰይጣን ንሰባት ዜታልሎም ብኸመይ እዩ፧
4. ሰይጣን ነቲ ምስ ኣምላኽ ዘሎና ርክብ ምእንቲ ኺበትኮ፡ ነየናይ እዩ ዕላማ መጥቃዕቱ ዚገብሮ፧ ስለምንታይከ፧
4 ያእቆብ እቲ ወደ መዝሙር፡ “ነፍሲ ወከፍ . . . ብገዛእ ትምኒቱ ተሳሒቡን ተሓቢሉን እዩ ዚፍተን። ሽዑ፡ ትምኒት ምስ ጠነሰት፡ ንሓጢኣት ትወልዶ፣ ሓጢኣት ምስ ተፈጸመ ድማ፡ ንሞት ይወልዶ” ኢሉ ጸሓፈ። (ያእ. 1:14, 15) ሰይጣን ነቲ ምስ ኣምላኽ ዘሎና ርክብ ምእንቲ ኺበትኮ፡ ነቲ ምንጪ ባህግታትና ዝዀነ ልብና እዩ ዕላማ መጥቃዕቱ ዚገብሮ።
5, 6. (ሀ) ሰይጣን ብኸመይ እዩ ዕላማ መጥቃዕቱ ዚገብረና፧ (ለ) ሰይጣን ንባህግታት ልብና ምእንቲ ኼበላሽዎ፡ እንታይ መህረሪታት እዩ ዚጥቀም፧ ከመይ ዝበለ ልምዲኸ እዩ ዘለዎ፧
5 ሰይጣን ብኸመይ እዩ ንልብና ዕላማ መጥቃዕቱ ዚገብሮ፧ መጽሓፍ ቅዱስ፡ “ብዘላ ዓለም . . . ኣብ ትሕቲ ቝጽጽር እቲ እኩይ ምህላዋ ንፈልጥ ኢና” ይብል እዩ። (1 ዮሃ. 5:19) ሰይጣን “ነቲ ኣብ ዓለም ዘሎ” ነገራት እዩ ኸም ኣጽዋር ዚጥቀመሉ። (1 ዮሃንስ 2:15, 16 ኣንብብ።) ንሰባት ምእንቲ ኼታልሎም ድማ፡ ንኸባቢና ንኣሽሓት ዓመታት ብውዲት ኪኣልሞ ጸኒሑ እዩ። ንሕና ኸኣ ኣብዛ ዓለም ስለ እንነብር፡ ነቲ ብጕርሒ እተኣልመ ውዲቱ ኽንጥንቀቐሉ ኣሎና።—ዮሃ. 17:15።
6 ሰይጣን ንባህግታት ልብና ኼበላሹ ዚኽእል ሜላታት እዩ ዚጥቀም። ሃዋርያ ዮሃንስ ብዛዕባ እቲ ሰይጣን ዚጥቀመሉ ሰለስተ መህረሪታት ገሊጹ ነይሩ እዩ፣ ንሱ ኸኣ፡ (1) “ትምኒት ስጋ፡” (2) “ትምኒት ዓይኒ፡” (3) “መነባብሮኻ ርኣዩለይ ምባል” እዩ። ሰይጣን ነዚ መህረሪታት እዚ ተጠቒሙ ንየሱስ ኣብ በረኻ ፈቲንዎ እዩ። ናይ ነዊሕ ዓመታት ልምዲ ስለ ዘለዎ ድማ፡ ከከም ሰቡ እናቐያየረ፡ ብውጽኢታዊ መገዲ ይጥቀመሉ ኣሎ። ኣብዚ መዳይ እዚ ብኸመይ ገዛእ ርእስና ኸነዕቍብ ከም እንኽእል ቅድሚ ምምርማርና፡ ድያብሎስ ንገለ ኻብቲ መህረሪታት ተጠቒሙ ንሄዋን ብኸመይ ከም ዘታለላ፡ ኣብ ወዲ ኣምላኽ ግና ስለምንታይ ከም ዘይተዓወተ ኽንርኢ ኢና።
“ትምኒት ስጋ”
7. ሰይጣን ንሄዋን ንምፍታን “ትምኒት ስጋ” እተጠቕመ ብኸመይ እዩ፧
7 ደቂ ሰብ ንሰብነቶም ንምክንኻን ዜድልዮም ሓደ መሰረታዊ ነገር ኣሎ፣ ንሱ ኸኣ ምግቢ እዩ። ፈጣሪ እውን እንተ ዀነ፡ ንምድሪ ብዙሕ ምግቢ ኸም እተፍሪ ገይሩ እዩ ነዲፍዋ። ኰይኑ ግና፡ ሰይጣን፡ ፍቓድ ኣምላኽ ካብ ምፍጻም ምእንቲ ኸነስግል፡ ነቲ ምግቢ ንምርካብ ዘሎና ባህርያዊ ባህጊ ኺጥቀመሉ ይኽእል እዩ። ነዚ ኣብ ሄዋን ብኸመይ ከም እተጠቕመሉ እስከ ንርአ። (ዘፍጥረት 3:1-6 ኣንብብ።) ሰይጣን ንሄዋን፡ ካብታ “ጽቡቕን ክፉእን እተፍልጥ ኦም” ክትበልዕ ከም እትኽእል፡ ካብታ ኦም ብምብላዓ ኸም ዘይትመውት፡ ከምኡውን በታ ኻብታ ኦም እትበልዓላ መዓልቲ ኸም ኣምላኽ ከም እትኸውን ነገራ። (ዘፍ. 2:9) ሰይጣን ከምኡ ኺብል ከሎ፡ ሄዋን ብህይወት ምእንቲ ኽትነብር ንኣምላኽ ክትእዘዞ ኸም ዘየድልያ እዩ ዚእምት ነይሩ። እዝስ ከመይ ዝበለ ዓይኒ ዘውጽአ ሓሶት ኰን እዩ ነይሩ! ሰይጣን ነዚ ሓሳብ እዚ ኣብ ኣእምሮ ሄዋን ምስ ዘርኦ፡ ሄዋን ክልተ ምርጫ እዩ ነይርዋ፦ ወይ ነቲ ሓሳብ ምንጻግ፡ ወይ ከኣ ብዛዕባኡ ብምስትንታን ካብታ ኦም ንምብላዕ ንዘለዋ ባህጊ ምጕህሃር። ብዙሕ ክትበልዖ እትኽእል ፍረ ኦም እኳ እንተ ነበረ፡ ንሳ ግና ነቲ ሰይጣን ብዛዕባ እታ ኣብ ማእከል ገነት ዝነበረት ኦም ዝበሎ ኽትሓስበሉ መረጸት፣ ‘ካብ ፍሪኣ ወሲዳ ድማ በልዐት።’ በዚ ኸምዚ፡ ሰይጣን ኣብ ውሽጢ ሄዋን፡ ብዛዕባ እቲ ብፈጣሪኣ እተኸልከለ ነገር ባህጊ ኸም እተሕድር ገበራ።
8. ሰይጣን ን“ትምኒት ስጋ” ተጠቒሙ ንየሱስ ኬህርሮ ዝፈተነ ብኸመይ እዩ፧ እዚ ፈተና እዚ ዕዉት ዘይነበረኸ ስለምንታይ እዩ፧
8 ሰይጣን ንየሱስ ኣብ በረኻ ኺፍትኖ ኸሎ፡ ተመሳሳሊ ሜላ እዩ ተጠቒሙ። የሱስ ን40 መዓልትን ን40 ለይትን ምስ ጾመ፡ ሰይጣን ነቲ የሱስ ምግቢ ንምርካብ ዘለዎ ባህጊ ተጠቒሙ ኼህርሮ ፈተነ። “ወዲ ኣምላኽ እንተ ዄንካስ፡ ነዚ እምኒ እንጌራ ኪኸውን በል” ድማ በሎ። (ሉቃ. 4:1-3) የሱስ ክልተ ምርጫ እዩ ነይርዎ፦ ነቲ ምግቢ ናይ ምርካብ ባህጉ ንምርዋይ ኢሉ ነቲ ተኣምር ናይ ምግባር ሓይሉ ብዘይ ግቡእ ከም ዘይጥቀመሉ ኺመርጽ ይኽእል ነበረ፣ ወይ ከኣ ነቲ ሓይሉ ብዘይ ግቡእ ኪጥቀመሉ ይኽእል ነበረ። የሱስ ንሓይሉ ንጥቕሚ ርእሱ ኺጥቀመሉ ኸም ዘይብሉ ይፈልጥ ነይሩ እዩ። ጠምዩ እኳ እንተ ነበረ፡ ንጥሜቱ ምርዋይ ግና ካብቲ ምስ የሆዋ ዘለዎ ርክብ ኣይዓብዮን እዩ ነይሩ። በዚ ምኽንያት እዚ፡ “‘ሰብ ካብ ኣፍ የሆዋ ብዚወጽእ ኵሉ ቓል እምበር፡ ብእንጌራ ጥራይ ኣይነብርን’ ዚብል ጽሑፍ ኣሎ” ኢሉ መለሰ።—ማቴ. 4:4።
“ትምኒት ዓይኒ”
9. እታ “ትምኒት ዓይኒ” እትብል ሓረግ እንታይ እያ እትሕብር፧ ሰይጣን ንሄዋን ኪፍትና ኸሎ ነዚ መህረሪ እዚ እተጠቕመ ብኸመይ እዩ፧
9 ዮሃንስ፡ “ትምኒት ዓይኒ” እውን መህረሪ ኸም ዝዀነ ጠቒሱ ነይሩ እዩ። እዛ ሓረግ እዚኣ፡ ሓደ ሰብ ንዝዀነ ይኹን ነገር ብዓይኑ ብምርኣይ ኪብህጎ ኸም ዚኽእል እያ እትሕብር። ሰይጣን ንሄዋን ኪፍትና ኸሎ፡ ከምኡ እዩ ገይሩ፣ ‘ኣዒንትኹም ኪኽፈታ እየን’ ድማ በላ። ሄዋን ንፍረ እታ ኦም ብዝያዳ ብዝረኣየታ መጠን፡ እታ እተኸልከለት ፍረ ብዝያዳ ሰሓበታ። እታ ኦም ‘ንኣዒንቲ ጽብቕቲ ምዃና’ ኸኣ ረኣየት።
10. ሰይጣን ንየሱስ ንምፍታን “ትምኒት ዓይኒ” እተጠቕመ ብኸመይ እዩ፧ የሱስከ እንታይ ምላሽ ሃበ፧
10 ሰይጣን ንየሱስ ኪፍትኖ ኸሎ፡ “ትምኒት ዓይኒ” ተጠቒሙዶ፧ ሰይጣን ንየሱስ፡ “ኵለን መንግስትታት ዓለም ብቕጽበት ኣርኣዮ፣ ድያብሎስ ከኣ፡ “እዚ ዅሉ ስልጣንን ክብረንን . . . ንዓኻ ኽህበካ እየ” በሎ። (ሉቃ. 4:5, 6) የሱስ ንዅለን መንግስትታት ቃል ብቓሉ ብቕጽበት ርእይወን ማለት ኣይኰነን፣ ኰይኑ ግና፡ ሰይጣን፡ የሱስ ንኽብሪ እተን መንግስትታት ብመልክዕ ራእይ ስለ ዝረኣዮ፡ ኣቓልቦኡ ዚሰሓብ መሲልዎ ኪኸውን ይኽእል እዩ። ብዘይ ሕንከት ከኣ ንየሱስ፡ “እንተ ሰጊድካለይ፡ እዚ ዅሉ ናትካ ኪኸውን እዩ” በሎ። (ሉቃ. 4:7) የሱስ ከምቲ ሰይጣን ኪኸውን ዚደልዮ ዓይነት ሰብ ኪኸውን ኣይደልን እዩ ነይሩ። ብቕልጡፍ ከኣ ንሰይጣን ምላሽ ሃቦ። “‘ንየሆዋ ኣምላኽካ ኣምልኽ፡ ንዕኡ በይኑ ድማ ኣገልግል’ ዚብል ጽሑፍ ኣሎ” በሎ።—ሉቃ. 4:8።
“መነባብሮኻ ርኣዩለይ ምባል”
11. ሄዋን ብሰይጣን እተታለለት ብኸመይ እያ፧
11 ዮሃንስ ብዛዕባ እቲ ኣብ ዓለም ዘሎ ነገራት ኪጠቅስ ከሎ፡ “መነባብሮኻ ርኣዩለይ ምባል” እውን ጠቒሱ ነይሩ እዩ። ኣዳምን ሄዋንን፡ ኣብዛ ምድሪ ብዘይካኦም ካልእ ሰብ ስለ ዘይነበረ፡ ኣብ ቅድሚ ኻልኦት ሰባት ‘መነባብሮኦም ኬርእዩ’ ኣይክእሉን እዮም ነይሮም። ትዕቢት ግና ኣርእዮም እዮም። ሰይጣን ንሄዋን ኪፍትና ኸሎ፡ ኣምላኽ ካባታቶም ጽቡቕ ነገር ከም ዝሓብአ ኣሚቱላ ነይሩ እዩ። “ካብታ ጽቡቕን ክፉእን እተፍልጥ ኦም” ኣብ እትበልዓላ መዓልቲ፡ ‘ከም ኣምላኽ ከም እትኸውንን ጽቡቕን ክፉእን ከም እትፈልጥን’ ነገራ። (ዘፍ. 2:17፣ 3:5) ሰይጣን ንሄዋን፡ ካብ የሆዋ ተፈልያ ብርእሳ ኽትነብር ከም እትኽእል እዩ ዚነግራ ነይሩ። ሄዋን ነዚ ሓሶት እዚ ንኽትቅበሎ ዝደረኻ ድማ፡ ትዕቢት እዩ ነይሩ። ዘይትመውት ስለ ዝመሰላ ኸኣ፡ ካብታ እተኸልከለት ፍረ በልዐት። ኣየ ኽሳዕ ክንደይ ኰን እያ ተጋግያ!
12. ሰይጣን ንየሱስ ዝፈተነሉ ኻልእ መገዲ እንታይ እዩ ነይሩ፧ የሱስከ እንታይ ምላሽ ሃበ፧
12 የሱስ ካብ ሄዋን ብእተፈልየ መገዲ፡ ንትሕትና ዚምልከት ሰናይ ኣብነት ሓዲጉ እዩ። ሰይጣን ንየሱስ ብኻልእ መገዲ ኺፍትኖ እኳ እንተ ጸዓረ፡ የሱስ ግና ንኣምላኽ ዚፍትን ዝዀነ ይኹን መሳጢ ነገር ኪገብር ፍቓደኛ ብዘይምዃን፡ ነቲ ፈተና ነጸጎ። ከመይሲ፡ ከምኡ ምግባር፡ ምልክት ትዕቢት እዩ ነይሩ። የሱስ ግና፡ “‘ንየሆዋ ኣምላኽካ ኣይትፈትኖ’ ተባሂሉ እዩ” ብምባል ንጹርን ቀጥታውን ምላሽ ሃበ።—ሉቃስ 4:9-12 ኣንብብ።
ነቲ ምስ የሆዋ ዘሎና ርክብ ብኸመይ ክንዕቅቦ ንኽእል፧
13, 14. ብዛዕባ እቲ ሎሚ ሰይጣን ዚጥቀመሉ ገለ መህረሪታት ግለጽ።
13 ሰይጣን ሎሚ እውን ነቲ ኣብ ሄዋንን ኣብ የሱስን እተጠቕመሉ መህረሪታት እዩ ዚጥቀም። ብ“ትምኒት ስጋ” ገይሩ ንሰባት ንምስሓብ፡ ነዛ ዓለም እዚኣ ተጠቒሙ ርኽሰትን ህርፋን ምግብን መስተን የተባብዕ እዩ። ብፍላይ በቲ ብኢንተርነት ዚርአ ስእለ ጽዩፍ ገይሩ ድማ፡ ንሓደ ገርሂ ሰብ ብ“ትምኒት ዓይኒ” ገይሩ ኺስሕቦ ይኽእል እዩ። ነቶም ዕቡያትን ‘መነባብሮኦም ኬርእዩ’ ዚደልዩን ሰባት ድማ፡ ብፍቕረ ንዋይን ብስልጣንን ብዝናን ገይሩ ኺፍትኖም ይኽእል እዩ።
14 እቲ “ኣብ ዓለም ዘሎ” ነገራት፡ ልክዕ ከምቲ ገፋፍ ዓሳ ዚጥቀመሉ መህረሪታት እዩ። እቲ መህረሪ ሰሓቢ እኳ እንተ ዀነ፡ ዓንቃሪቦ ግና ኣለዎ። ሰይጣን ነቲ ሰባት ከም መዓልታዊ ዜድልዮም ገይሮም ዚርእይዎ ነገራት ተጠቒሙ፡ ምስ ሕግታት ኣምላኽ ዚጻረር ነገራት ክንገብር እዩ ዚደፋፍኣና። ከምዚ ዝበለ ጕርሒ ዝመልኦ ፈተናታት፡ ንባህግታትና ኺጸልዎን ንልብና ኼበላሽዎን ተባሂሉ እዩ ዚዳሎ። እቲ ፈተናታት፡ ብውልቅና ዜድልየና ነገራትን ምሾትናን፡ ፍቓድ ኣምላኽ ካብ ምፍጻም ንላዕሊ ኸም ዜገድስ ኰይኑ ኸም ዚስምዓና እዩ ዚገብር። እሞኸ ኸምዚ ዓይነት መህረሪታት ኣባና ኺዓዪ ይኽእል ድዩ፧
15. ንፈተናታት ሰይጣን ኣብ ምቅዋም፡ ንየሱስ ክንመስሎ እንኽእል ብኸመይ ኢና፧
15 ሄዋን ብፈተና ሰይጣን እኳ እንተ ወደቐት፡ የሱስ ግና ተቓዊምዎ እዩ። ኣብ ነፍሲ ወከፍ እዋን፡ “ጽሑፍ ኣሎ” ወይ “ተባሂሉ እዩ” ብምባል ቅዱስ ጽሑፋዊ ምላሽ እዩ ሂቡ። ንሕና እውን ትጉሃት ተመሃሮ መጽሓፍ ቅዱስ እንተ ዄንና፡ ንቕዱሳት ጽሑፋት ኣጸቢቕና ኽንፈልጦ፡ ፈተና ኼጋጥመና ኸሎ ኸኣ ኣተሓሳስባና ንኽንሕሉ ዜኽእለና ጥቕስታት መጽሓፍ ቅዱስ ክንዝክር ኢና። (መዝ. 1:1, 2) ነቲ እቶም ኣብ ቅዱሳት ጽሑፋት እተጠቕሱ እሙናት ውልቀ ሰባት ዝሓደግዎ ኣብነት ምዝካርና፡ ንዓታቶም ንኽንመስሎም ኪሕግዘና እዩ። (ሮሜ 15:4) ንየሆዋ ናይ ሓቂ ኣኽብሮት እንተ ኣልዩና፡ ከምኡውን ነቲ ንሱ ዜፍቅሮ እንተ ኣፍቂርናዮን ነቲ ዚጸልኦ እንተ ጸሊእናዮን፡ ኬዕቍበና እዩ።—መዝ. 97:10።
16, 17. ‘ኣእምሮና’ ኣባና እንታይ ጽልዋ እዩ ኼሕድር ዚኽእል፧
16 ሃዋርያ ጳውሎስ፡ ብኣተሓሳስባ ዓለም ዘይኰነስ፡ ብኣተሓሳስባ ኣምላኽ ምእንቲ ኽንቅረጽ፡ ‘ንኣእምሮና’ ኽንጥቀመሉ ኣተባቢዑና ኣሎ። (ሮሜ 12:1, 2) ንኣተሓሳስባና ኣዚና ኽንሕልዎ ኸም ዘሎና ኼጕልሕ ከሎ ድማ፡ “ሓሳባትን ምስ ፍልጠት ኣምላኽ ዚጻረር ኵሉ ልዕል ዝበለን ነፍርስ ኣለና፣ ኵሉ ሓሳብ ንክርስቶስ ምእንቲ ኺእዘዝ ድማ፡ ንማርኾ ኣለና” በለ። (2 ቈረ. 10:5) ሓሳባትና ሓያል ጽልዋ ስለ ዜሕድረልና፡ ኣዘውቲርና ዚሃንጽ ‘ዘበለ ኽንሓስብ’ ኣሎና።—ፊል. 4:8።
17 ንኣእምሮና ብዘይ ግቡእ ሓሳባትን ትምኒታትን እንተ መሊእናዮ፡ ቅዱሳት ክንከውን ኣይንኽእልን ኢና። ንየሆዋ “ኻብ ንጹህ ልቢ” ኢና ኸነፍቅሮ ዘሎና። (1 ጢሞ. 1:5) ኰይኑ ግና፡ ልቢ ጐራሕ ስለ ዝዀነ፡ እቲ “ኣብ ዓለም ዘሎ” ነገራት ክሳዕ ክንደይ ከም ዝጸለወና ኣይንግንዘብን ንኸውን። (ኤር. 17:9) ስለዚ፡ ንገዛእ ርእስና ብመሰረት እቲ ኣብ መጽሓፍ ቅዱስ ዘጽናዕናዮ ነጥብታት ጌርና ብቕንዕና ብምምርማር፡ ‘ብእምነት እንተ ኣሊና፡ ርእስና ኽንፍትንን ክንምርምርን’ ደይኰንናን ዚግብኣና፧—2 ቈረ. 13:5።
18, 19. ኵላትና ኸምቲ የሆዋ ኽንኰኖ ዚደልየና ንኽንከውን ቈራጽነት ክንገብር ዘሎና ስለምንታይ ኢና፧
18 ነቲ፡ “ዓለም ከኣ ትሓልፍ እያ ዘላ፡ ትምኒታ እውን ከምኡ፣ እቲ ፍቓድ ኣምላኽ ዚገብር ግና ንዘለኣለም ይነብር” ዚብል መንፈስ ኣምላኽ ዝነፈሶ ቓላት ዮሃንስ ምዝካርና፡ ካብቲ “ኣብ ዓለም ዘሎ” ነገራት ንኽንርሕቕ ዚሕግዘና ኻልእ መገዲ እዩ። (1 ዮሃ. 2:17) ስርዓት ሰይጣን ነባርን ናይ ሓቅን እዩ ዚመስል። ኰይኑ ግና፡ ሓደ መዓልቲ ኺጠፍእ እዩ። ኣብዛ ናይ ሰይጣን ዓለም ዘሎ ዝዀነ ይኹን ነገር፡ ሓላፊ ምዃኑ ምዝካርና፡ ብመህረሪታት ድያብሎስ ንኸይንታለል ይሕግዘና እዩ።
19 ሃዋርያ ጴጥሮስ፡ ‘ነቲ ሰማያት ብሓዊ ዚጠፍኣሉ፡ ባእታታት ከኣ ብረስኒ ዚመኩሉ፡ ከምኡውን ነቲ መዓልቲ የሆዋ ኣብዚ እትህልወሉ እዋን እናተጸበና፡’ ስምረት ኣምላኽ ዘሎና ሰባት ክንከውን ምዒዱና ኣሎ። (2 ጴጥ. 3:12) ድሕሪ ሓጺር እዋን፡ እታ መዓልቲ ኽትመጽእ እያ፣ የሆዋ ኸኣ ንዅሉ ኽፋል እዛ ናይ ሰይጣን ዓለም ኬጥፍኦ እዩ። ክሳዕ ሽዑ ግና፡ ሰይጣን ልክዕ ከምቲ ንሄዋንን ንየሱስን ዝፈተኖም፡ ነቲ “ኣብ ዓለም ዘሎ” ነገራት ተጠቒሙ፡ ንዓና እውን ካብ ምፍታን ኣይኬቋርጽን እዩ። ልክዕ ከምታ ባህግታታ ኸተርዊ እትደሊ ዝነበረት ሄዋን ክንከውን የብልናን። ባህግታትና ኸነርዊ እንተ ጽዒርና፡ ንሰይጣን ከም ኣምላኽና ጌርና ኢና እንርእዮ ማለት እዩ። ዋላ እኳ መህረሪታት ሰይጣን ማራኺ እንተ መሰለ፡ ልክዕ ከምቲ የሱስ ዝገበሮ ኽንነጽጎ ኣሎና። ሃየ እምበኣር፡ ኵላትና ኸምቲ የሆዋ ኽንኰኖ ዚደልየና ንኽንከውን ቈራጽነት ንግበር።


text:
ንመርኣዪ ዚኸውን ኣቀራርባታት
ግምቢ ዘብዐኛ
ሕቶ፦ መጽሓፍ ቅዱስ ቃል ኣምላኽ እንተ ዀይኑ፡ ካብቲ ንዕኡ ንምጥፋእ ዚግበር ዝዀነ ይኹን ጻዕሪ ኼምልጥ ከም ዚግብኦ ኣይትሰማምዓሉንዶ፧
ጥቕሲ፦ ኢሳ 40:8
መፋለጢ፦ እዘን ተኸታተልቲ ዓንቀጻት እዚአን፡ መጽሓፍ ቅዱስ ብኸመይ ካብ ጥፍኣት ከም ዝደሓነ ዚገልጽ ዜደንቕ ዛንታ ሒዘን ኣለዋ።
ግምቢ ዘብዐኛ (ኣብ ድሕሪት ገጽ)
ሕቶ፦ ብዛዕባ እዛ ሕቶ እዚኣ እንታይ ርእይቶ ኸም ዘሎካ ኽፈልጥ ምደለኹ። [ነታ ኣብ ገጽ 16 ዘላ ቐዳመይቲ ሕቶ ኣንብባ።] ገሊኦም፡ ሃይማኖት ሰባት ዝፈጠርዎ ምዃኑ እዮም ዚኣምኑ። ገሊኦም ከኣ ኣምላኽ ብሃይማኖት ኣቢሉ ናብኡ ኸም ዜቕርበና ይሓስቡ። ንስኻኸ እንታይ ትብል፧
ጥቕሲ፦ ያእ 1:27፡ እ.ጽ.
መፋለጢ፦ እዛ ዓንቀጽ እዚኣ፡ መጽሓፍ ቅዱስ ብዛዕባ እዚ እንታይ ከም ዚብል ትገልጽ። ኣብዛ ዓንቀጽ እዚኣ ንዘሎ እተወሰነ ነጥብታት ንምምይያጥ ካልእ መዓልቲ ኽመጽእ እኽእል እየ።
ብስራት ኣምላኽ
ሕቶ፦ ብዙሓት ሰባት፡ ትንቢት መጽሓፍ ቅዱስ ምንባብ ጋዜጣ ኸም ምንባብ ኰይኑ እዩ ዚስምዖም። ኣብዚ ተጠቒሱ ኻብ ዘሎ ትንቢታት፡ ኪፍጸም ከሎ ዝረኣኻዮ ወይ ዝሰማዕካዮ ኣየናይ እዩ፧
ጥቕሲ፦ 2ጢሞ 3:1-5
መፋለጢ፦ እዛ ብሮሹር እዚኣ፡ ፍጻመ እዚ ትንቢታት ነቶም ንኣምላኽ ዜፍቅርዎ ብኸመይ ብስራት ከም ዚዀኖም ትገልጽ። [ትምህርቲ 1፡ ሕቶ 2 ኣጕልሕ።]
ናይ ርእስኻ ኣቀራርባ ኣዳሉ
ናይ ገዛእ ርእስኻ ኣቀራርባ ኣገልግሎት ወፍሪ ንምድላው፡ ነቲ ኣቐዲሙ እተጠቕሰ ኣብነታት ተጠቐም።


text:
ኤርትራ፦ ሕቡራት ሃገራት ንጉዳይ ኤርትራ ተግባራዊ ውሳኔ ክግበረሉ ዘኽእል ድምጺ ብምሃብ ሓድሽ እማመ ክሓልፍ ምውሳኑ፡ ኤርትራውያን ማሕበራት ደለይቲ ፍትሒ ደገፈን ይገልጻ።
ባይቶ ሕቡራት ሃገራት ኣብ ሰብኣዊ መሰላት ሎሚ ካብ ጀነቫ በቲ ብመርማሪት ኮምሽን ሕቡራት ሃገራት ዝቐረበ ጸብጻብ ተሞርኪሶም ኣብ ኤርትራ ኣብ ወተሃደራዊ ኑቕጣታት፣ መዳጎኒ መዓስከራትን ካልእ ቦታታትን ተፈጺሙ ዝበሎ ግህሰት ኣንጻር ሰብኣውነት ኣብ ባይቶ ጸጥታ ሕቡራት ሃገራት ተላኢኹ ተግባራዊ ውሳኔ ክግበረሉ ዘኽእል ድምጺ ብምሃብ ሓድሽ እማመ ኣሚሞም።
መርማሪት ኮምሽን ሕቡራት ሃገራት ኣብ ኤርትራ ባርነት፣ ኢሰብኣዊ መግረፍቲ፣ ጾታዊ ዓመጽ፣ ቅትለት፣ ምስዋርን ካልኦት ኢሰብኣዊ ተግባራትን ከምዝተፈጸመ እያ ኣረጋጊጻ። እንተኾነ ላዕለዎት መራሕቲ ኤርትራ ነቲ ዝቐረበ ክሲ ኩሉን ብሙሉኡን መሰረት ዘይብሉን ፖለቲካዊ ዕላማ ዝገበረን'ዩ ክብሉ ነጺጎምዎ እዮም።
ብዓሰርተታት ኣሽሓት ዝቑጸሩ ኤርትራውያን ኣብ ጀነቫ፣ ኣዲስ ኣበባ፣ ተልኣቪቭን መዓስከራት ስደተኛታት ኢትዮጵያን ብምእካብ መራሕቶም ኣብ ኤርትራ ብግህሰት ኣንጻር ሰብኣውነት ተሓተቲ እዮም ብምባል ዝግብኦም ፍርዲ ክረኽቡ ከምዝግባእን እቲ ግህሰት ደው ክብል ኣለዎ፣ ብፍላይ መራሒ ኤርትራ ኣቶ ኢሳያስ ኣፈወርቂ ናብ ፍርዲ ክቐርብ ኣለዎ ክብሉ ጸዊዖም'ዮም።
ኣብቲ ዝተገብረ ሰላማዊ ሰልፍታት ሓያሎ መቕርብ ግዳያት እሱራት ጋዜጠኛታትን ፖለቲከኛታትን መራሕቲ ሃይማኖትን ተረኺቦም ነይሮም። ወደብቲ'ቲ ዝተኻየደ ሰላማዊ ሰልፊ ብስም ተሳተፍቲ ጀነቫ 23 ንሃገራት ጁቡትን ሶማልያን በቲ ብዘየወላውል ኣብ ኤርትራ ዝተፈጸመ ግህሰት ኣንጻር ሰብኣውነት ናብ ባይቶ ጸጥታ ሕቡራት ሃገራት ሓሊፉ ተግባራዊ ውሳኔ ክግበረሉ ኣለዎ ኢሎም ዝወሰድዎ ተሪር መርገጺ ኣመስጊኑ።
እዚ ቀሪቡ ዘሎ እማመ ንኣዳለውትን ተሳተፍትን ጀነቫ 23 ዓቢ ዓወት'ዩ ከመይሲ ኣማኻሪ መራሒ ህግደፍ ኣቶ የማነ ገብረኣብ ማንኪ እዚ ጸብጻብን ክስን ክንጸግ ብሙሉእ ሓይሉ እዩ ክንቀሳቐስ ጸኒሑ። እቲ እማመ ሕቡራት ሃገራት በቲ ንሕና ንጠልቦ ብምሕላፉ እምበኣር ዕወት'ዩ።
ሰላም ኪዳነ ሓንቲ ካብ ወደብቲ ኣካላት ጀነቫ 23 ነቲ እማመ ብሓጎስ ከም እትቕበሎ ድሕሪ ምግላጻ፣ እዚ ነቲ ኣብ ኤርትራ ዘሎ በደል ደው ንምባል ሓደ ዝላ ንቕድሚት ዝወስድ'ዩ ኢላ። ግህሰት ኣንጻር ሰብኣውነት ኣብ ኤርትራ ኮነ ኢልካ ብምልካዊ ስርዓት ኢሳያስ ንህዝቢ ኤርትራ ንምምብርካኽን ኣብ ትሕቲ ከቢድ ፍርሒ ሸሚምካ ንምግዛእን ተባሂሉ ዝተፈጸመ ሙዃኑ ኸኣ ሓቢራ። መወዳእታ ናይ'ዚ ግፍዕታት ማለት ከኣ መጀመርታ ናይ መወዳእታ ናይቲ መላኺ ስርዓት'ዩሞ ነቲ ብባይቶ ሰብኣዊ መሰላት ሕቡራት ሃገራት ዝቐረበ እማመ ኣእዳውና ዘርጊሕና ንቕበሎ ክትብል ገሊጻ።
ባይቶ ሰብኣዊ መሰላት ሕቡራት ሃገራት ንገበናት ላዕለዎት መራሕቲ ፖለቲካዊ ትካል ህዝባዊ ግንባር ንደሞክራስን ፍትሕን ላዕለዎት ወተሃደራዊ መኮንናት ህግደፍን ዝገልጽ ፋይላትን መርትዓታትን ኣዳልዩ ከምዘሎ ኣፍሊጡ'ሎ።
መተሓሳሰቢ፣ መርማሪት ኮምሽን ሕቡራት ሃገራት ንኽልተ ዓመታት ኣብ ኤርትራ ተፈጺሙ ዝተባህለ ገበናት ኣንጻር ሰብኣውነት ንምጽራይ ድሕሪ ምስራሕ ናይ መወዳእታ ስርሑ ብዕለት 8 ሰነ 2016 ክዉን ገይሩ።
ንሙሉእን ተወሳኺ ሓበሬታን ብኽብረትኩም ን ዛራ ተወልደብርሃን ተወከሱ ኢሜይል zara.tewolde@gmail.com ተሌፎን 00447793469862


text:
Erena on Facebook
Articles
መንግስቲ ኤርትራ፣ ነፈርቲ ኵናት ንምጽጋን ምስ ሩስያ ኣብ ምዝርራብ ከምዘሎ ተሓቢሩ
Radio Erena: 16 June, 2014
መንግስቲ ኤርትራ፣ ብሰንኪ ቴክኒካዊ ጸገም ካብ ስራሕ ወጻኢ ኮይነን ንዘለዋን ተወሳኺ ምምሕቅሽ ክግበረለን ዘድለያን ሚግ 29 ነፈርቲ ኵናትን ሄሊኮፕተራትን፣ ንኽጽገና ምስ ኩባንያ ሩስያ ኣብ ምዝርራብ ከምዘሎ ምንጭታት ሬድዮ ኤረና ሓቢሮም።
ባይቶ ጸጥታ ኣብ ልዕሊ መንግስቲ ኤርትራ ናይ ኣጽዋር መሸተ እገዳ ካብ ዘንብር ንደሓር፣ ብፍላይ ሓይሊ ኣየር ኤርትራ መቐያየሪ ኣቝሑ ንምሽማት ኣብ ከቢድ ጸገም ወዲቑ ከምዝደሎ ብተደጋጋሚ እዋን ክግለጽ ጸኒሑ'ዩ።
ኣባል ባይቶ ጸጥታ ዝኾነ ሩስያ'ውን ነቲ ብዓብላላ ድምጺ ዝጸደቐ ውሳነ እገዳ ከተተግብር ትግደድ እኳ እንተኾነት፣ ምስ መንግስቲ ኤርትራ ኣብ ዕደና ዘተኮረ ወፍሪ ንምክያድ ስምምዓት ኣብ እትኽትመሉ ዘላ እዋን ግና፣
ነቲ ውሳኔ ብምጥሓስ ንመንግስቲ ኤርትራ ኣጽዋርን መቐያየሪ ኣቑሑ ክትሸይጥን ነፈርቲ ክትጽግን ከምእትኽልእን ይግለጽ።
መንግስቲ ኤርትራ ኣብ እዋን ኵናት ኤርትራን ኢትዮጵያን ሚግ 29 ከምኡ ድማ ሱኸይ 27 ዝዓየንተን ነፈርቲ ውግእ ካብ ሩስያ ከምዝሸመተ ዝፍለጥ ኮይኑ፣ 3 ካብተን ዝተሸመታ ሚግ 29 ነፈርቲ ኣብ እዋን ኵናትን ኣብ ልምምድ ብዘጋጠመ ሓደጋን ካብ ስራሕ ወጻኢ ክኾና እንከለዋ፣ እተን ኣብ ስራሕ ዝርከባ ድማ፣ ብቑዕ ቴክኒካዊ ጽገናን መቐያየሪ ኣቝሑን ክረኽባ ብዘይምኽኣለን ተዓሽገን ከምዘለዋ'ዩ ዝጥቐስ።
እዚ ከምዚ'ሉ እንከሎ፣ ወኪል መንግስቲ ኤርትራ ኣብታ ካብ ዩክሬን ተነጺላ ምስ ሩስያ ሕግብግብ እትብል ዘላ ዞባ ክሪምያ ምብጽሑ፣ መንግስቲ እታ ሃገር ዝተስሰምዖ ቅሬታ ብወግዒ ምግላጹ ሚኒስትሪ ጉዳያት ወጻኢ ዩክሬን ኣፍሊጡ።
መንግስቲ ኤርትራ ናብ ክሪምያ ዝበጽሓሉ ምኽንያት ዘለዎ ዲፕሎማስያዊ ረብሓ ንጹር እኳ እንተዘይኮነ፣ ዩክሬን ነቲ ዑደት ዘይምሕዝነታውን ንኣህጉራዊ ሕግታት ዝጥሕስን'ዩ ክብል ኮኒንዎ።
ልኡኽ መንግስቲ ኤርትራ ኣብታ ዛጊት ከም ኣካል ዩክሬን እትፍለጥን ብኣህጉራዊ ማሕበረሰብ ተቐባልነት ዘይረኸበትን ሩስያ ድማ ከም ኣካላ እትገልጻን ርእሰ ምምሕዳር ክርምያ ዑደት ምክያድ ንሉኣላውነት ዩክሬን ዝጥሕስ'ዩ ክብል'ውን እቲ ሚኒስተሪ ኣብ መግለጺኡ ተቓዊምዎ።
ብሚኒስተር ጉዳያት ወጻኢ ኤርትራ ኣቶ ዑስማን ሳልሕ ዝምራሕ ልኡኽ መንግስቲ ኤርትራ፣ ኣብዚ ኣርባዕተ ኣዋርሕ ክልተ ግዜ ናብ ሩስያ ዑደት ምክያዱ ይፍለጥ።
=================================


text:
ጽንዓት
ጽንዓት
ነዚ ጽንዓት ዝብል ኣርእስቲ ጽሑፍና ከዳሉ ዝደረኸኒ ቀንዲ ምኽንያት ኣቀዲመ ክገልጽ እፈቱ። ኣጋጣሚ ኰይኑ ብወርሒ
ነሓሰ 1988 ኣብ ዋሽንግተን ዲ.ሲ. ዝተገብረሉ ጉባኤ ኤርትራውያን ብዝተረኸብኩሉ ግዜ፡ ሓደ ካብ’ቲ ንምርኢትን
ንመሸጣን ዝቐረበ ባትሪ “ ጽንዓት” ስም ዝተዋህቦ ኣርኣየኒ። ቀጺሉ’ውን ብሃልዮት ህዝባዊ ግንባር ከም ዝስራሕ ምስ
ገለጸለይ፡ ንኽኣምኖ ስለ ዘሸገረኒ፡ ሰጋእ እናበልኩ” ባትሪ ካብ ምስርሑ ምቅማጡ (storing) ዘሸግር ስለ ዝዀነ፡
ከመይ ጌርኩም ዕምሩ ምእንቲ ከይሓጽር ወይ ከይባላሾ ክትከላኸልዎ ትኽእሉ?” ኢለ ምስ ሓተትክዎ “ እወ እትርድኦ ሰብ
ኢኻ መስለኒ….” ኢሉ፡ ሹዱሽተ ባተሪታት ብናጻ ክህበኒ ከሎ፡ እዚ ጽንዓት ዝብል ብዕምቖት ከተሓሳስበኒ ጀመረ። ኣብ
መጨረሽትኡ’ውን ብጽሑፍ መልክዕ ከቕርቦ መደብኩ።
ይኹን እምበር፡ ካብ’ቲ ልዕል ኢልና ዝጠቀስናዮ ዋጋ ባትሪ ነዚ ጽሑፍ ከዳሉ ዝወሰደለይ ግዜ ይበዝሕ። ምኽንያቱ ጽንዓት
ዝብል ቃል ብውልቃዊ እንተዘይኰይኑ፡ ብሓፈሻዊ ባህሪ (individual versus mass psychology) ብሰፊሑ
መጽናዕቲ ስለ ዘይተገብረሉ ኢዩ። ምኽንያቱ ኣብዚ ግዜ’ዚ ኩላትና ብሓደ ቃል ሰሚርና “ጽንዓት” ዝብል እንኸተል ዘለና፡
መሰረቱ ካብ ብሕቲ ኣተዓባብያና ዝመጸ ኢዩ። ኣብ ሞንጐ ኩላትና ተቐባልነት ስለ ዝረኸበ፡ ኣብ መጨረሽታ ናይ ሓባር
ስሚዒት (collective conscience) ክኸውን ከኣለ (1)።
ብዝተረፈ ንጽንዓት ብንኣምነሉ ነገር ተደሪኽና ብሓባር ኰነ ኣብ ብሕቲ ህይወትና ምስ እነዘውትሮ፡ ኣብ ዝደለናዮ
ክንበጽሕ ንኽእል። እዛ ዘለናያ ዓለም ብስነ-ፍልጠትን ኢደ-ጥበብን ብዝበለጸ ክትምዕብለሉ ዝኸኣለት ምኽንያት፡ ብሳላ
ጽንዓት ዝብል ቃል ኢዩ። ንኣብነት ኣልበርት ኣንስታይን ብዝረኸቦ ሓዲሽ ስነ-ፍልጠት ኣቶሚክ ቦምብ ንክስራሕ መንገዲ
ዝኸፈተ ክኸውን ከሎ፡ ብፍላይ ብተምሳል ሓሳብ (Relativity Theory) በተን ዝቐለላን ዝሓጸራን ፊደላት ላቲን
ንምድላው ወይ ሰሪዑ ንምቕራብ ዝወሰደሉ ግዚያት ሰላሳ ዓመታት ኣቢሉ ይኸውን። እወ ዳርጋ ፍርቂ መዋዕል ህይወቱ!
ብዙሓት ሰባት ብዛዕባ ጠባዩ ክገልጸሎም ክሓትዎ ከለው “ ሓንሳእ ዝጀመርክዎ ስራሕ ኣይገድፎን ኢየ። ከምኡ’ውን ካብ
ዝዀነ ሓንቲ ነገር ከይደለኹ፡ ባዕላይ ንባዕለይ ዝመርሕ ሰብ ብምዃነይ ሕጉስ ኢየ” ይብሎም ነበረ። ስለዚ ፍረ ሓሳቡ
ጽንዓት ኰነ ነብስኻ ምኽኣል ኣዝዩ ኣድላዪ ከም ዝዀነ ይገልጽ። ከምኡ’ውን ኣብዚ ግዜ’ዚ… ጽንዓት ዝብል ቃል ኣብ
ኤርትራ ስረጸተ-ሓሳብ ዘነጸባርቕ ስለ ዝዀነ፡ ኣመጻጽእኡ ከመይ ከም ዝዀነ እንሆ ብዝመስለና ብሓጺሩ ንፍልሞ።
ጽንዓት እንታይ ማለት ኢዩ?
ዝዀነ ሰብ ዝገጥምዎ ሽግራት፡ ዕንቅፋታት፡ ፈተናታት ወዘተ… እናተቃወመ፡ ሓንሳእ ዝጀመሮ ስራሕ ክሳዕ ዝፍጽም ከየቛረጸ
ብዘካይደሉ ግዜ ጽንዓት ይበሃል (2)። ወይ ከኣ ባህርያዊ ጽንዓት (psychological hardiness) ማለት ሓደ
ካብ ዓቅሙ ንላዕሊ ዝጓነፍዎ ግድላትን ሽግራትን ከይተዳህለ፡ ከይተናወጸ መፍትሒ ንኽረኽበሎም ዘርእዮ ዘየቛርጽ ጻዕሪ ወይ
መኸተ ኢዩ (3)። ብሓጺሩ ጽንዓት ማለት ፍጡር ሰብ ከይተሓለለ ዘርእዮ ዘይጭበጥ፡ ዘይድህሰስ ረቂቕ ባህሪ ኢዩ።
ስለ ጽንዓት ዝምልከቱ ሐተታታት
ይኹን እምበር ሽሕ’ኳ ጽንዓት ባህሪ ሰብ ዘመልክት እንተዀነ፡ ንማንም ብተውህቦ፡ ብዕድሎት ወይ ብወለዶ ዝኣክል ዝስረጾ
ኣይኰነን። እንታይድኣ ከም ዝገለጽናዮ፡ ካብ እነሕልፎ ናብራ ወይ ኣተዓባብያ ዝኣክል ዝልመድ ጠባይ ኢዩ።
ስለዚ ጽንዓት ነብሱ ዝኸኣለ ጽንሰ-ሓሳብ (concept) ብምዃኑ መጠን፡ በብግዚኡ ኣብ ትምህርቲ መድርኽ ብዙሓት
ሊቃውንቲ ዘካትዑ ሓተታታት ወይ ርእይቶታት ዘቅርብሉ ኢዩ። ነዚ ብቃል ወይ ብሓሳብ ጥራይ ከይኰነስ፡ ከምኡ ብግብሪ
ሓቅነቱ ንምርግጋጽ ብዝተፈላለዩ ብልሓታትን መንገድታትን ከም እተመራመርሉ ኣብ ዝስዕብ ክጥቀስ ይከኣል።
ስለ ጽንዓት ዝተገብረ ምርምር
ጽንዓት ካብ ክእለት (4)፡ ካብ ዘይምዕዋት (5)፡ ካብ ብሄር ከምኡ’ውን ካብ ዕድመን ጾታን ፍልልይ (6) ካብ
ምጽማም፡ ካብ ብቀሊሉ ዘይምስሓት (7) ካብ ምትብባዕ (8) ካብ ልዕል ዝበለ ትምህርቲ ዝኣክል (9) ከም ዝስረጽ
ተፈሊጡ ኣሎ። ንኣብነት ሓንሳእ ዝተሰነፈ ሰብ ክሳብ ዝዕወት ደጋጊሙ ዘርእዮ ጻዕሪ መረዳእታ ክዀነና ይኽእል። ብኻልእ
ወገን ዝዀነ ካብ ዕድመ ምድፋእ ዝኣክል ካብ’ቲ ብጽሒ ዘይኣኸለ ጽንዓት ብምርኣይ ንዝገጥምዎ ሽግራትን ግድላትን መፍትሐ
ክረኽበሎም ይጽዕር። መበቆሉ ካብ ሓደ-ሓደ ብሄራት ዝዀነ ሰብ ብዝበለጸ ጽንዓት የርኢ። ካልእስ ይትረፍ ወዲ ተባዕታይ
ካብ ጓል ኣንስተይቲ ብጽንዓት ጸብለል ከም ዝብል ብምርምር ዝተረጋገጸ’ኳ እንተዀነ፡ ክሳብ ክንድ’ቲ ከተኣማምን
ኣይከኣለን። ኣብ መጨረሽታ ብቀሊሉ ዘይስሕት ከምኡ’ውን ብግዜ ሽግር ኰነ ዘድሊ ጉዳይ፡ ዋኒን፡ ስራሕ ወዘተ ክፍጽም ከሎ
ምትብባዕ ወይ ድጋፍ ዝተገብረሉ ሰብ ተስፋ ስለ ዝስምዖ፡ ብዝበለጸ ጽንዓት ከርኢ ይኽእል።
እምበኣርከስ ናይ ሓባር ባህሪ ብምኽታል ከምኡ’ውን ልዕል ኢልና ዝጠቀስናዮም ሓተታታት መሰረት ብምግባር፡ ኣብ
ሕብረተ-ሰብና ብዝተፈላለዩ መንገድታት ኣበሃህላን ከመይ ጌርና ከም እንዘውትሮም ንመልከት።
ምርቃ ንምብጻሕ
ኣደታትና ወይ ኣቦታትና ክምርቁ ከለው “ ደው በለለይ! ብርኽካ የጽንዓዮ ይብሉ። እዞም ዝጠቀስናዮም ሙሉኣት ሓሳባት
ብግልጺ ኰነ ብዝመሳሰል ትርጉም ጽንዓት ዝብል ቃል ዘንጸባርቁ ኢዮም። ብሓጺሩ ንኻልኦት ንኸነተባብዕ ሰናይ ምንዮትናን
ድልየትናን እንገልጸሎም ቃላት ምዃኖም ብዝጠቀስናዮ ምርምር ተረጋጊጹ ኣሎ።
ቃል-ኪዳን ንምሕላው
ብሕልፊ ኣብ ገለ ክፋል ኤርትራ ብዛዕባ ቃል-ኪዳን ወይ ስርዓት መርዓ ዘርኢ ጉዳይ ብሃይማኖት ወይ ብባህሊ ጥራይ
ከይኰነስ፡ ምስ ስርዓት እንዳባ (ብውርሻ መሬት) ዝተኣሳሰረ ኢዩ። ንኣብነት ብኣባ ያዕቆብ ገብረኢየሱስ ብዛዕባ ሓንቲ
ወረጃ “ ለባም ሰበይቲ ወርቂ ጽናዕቲ” ዝብል ዝተደርሰ ምንባብ የድሊ። ስለዚ ቃል-ኪዳን ብጽቢብ ከይኰነስ፡ ብሰፊሑ
ኣቃልቦ ዝወሃቦ ኢዩ። ብዝተረፈ እቲ ቀንዲ መልዓሊ ኣርእስትና ሓፋሽ ባህሪይ (Social Psychology) ስለ ዝዀነ፡
በዚ ኣንጻር ቃል-ኪዳን ከመይ ጌይሩ ሰሚሩ ከም ዝጸንዕ ነዞም ዝስዕቡ ምስላታት ምጥቃስ የድሊ፡-
-ጽንዓት ይሃብኩም፡ ንኢዮብ ዝደበሰ ይደብስኩም።
-ጓል ዓድኻ እንተ ተመርዓኻያ ሰበይትኻ፡ እንተፈትሓኻያ ሓፍትኻ።
-ክዳን እምበር ኪዳን ኣይበልን።
-ሳዕስዕ’ሞ ሓዳርካ ኣይትረስዕ።
ስለዚ ብሰንኪ ሞት ዝመጽእ ሽግር ሓዳር ምእንቲ ከይፈርስ፡ ከይዘናበል “ጽንዓት ይሃብኩም” እናበልና ንድብስ፡ ነተባብዕ።
ካልእስ ይትረፍ ብምእትታው ዝተመስረተ ምሕዝነት ድሕሪ ምፍታሕ እውን ጸኒዑ ከም ዝነብር የረድኣና።
ቅንዕናን ፍትሕን ንምኽባር
ኣብ ኤርትራ ልዕሊ ኹሉ ፍትሕን ቅንዕናን ከም ዝኽበር መረዳእታ ክዀኑና ዝኽእሉ ብዝሒ ስርዓታት እንዳባ ኢዮም።
ብስርዓት-ህዝቢ (ዲሞክራሲ) መሰረት ነፍሲ-ወከፍ ብሄር ናይ ገዛእ ርእሱ ሕግታት እንተለዎ’ኳ፡ ብብዝሒ ዝረኣይሉ ግና
ኣብ ከበሳታት ኤርትራ ኢዩ። ካብ ኣውራጃታት ሓሊፉ ክሳብ ወረዳታት ዝዝውተሩ ዝተፈላለዩ ስርዓታት ኮንቶ ሮሲኒ ዝመዝገቦም
ኣለው። ካልእስ ይትረፍ ብዙሓት ምስላታት ትግርኛ ብዛዕባ ፍትሕን ፍርድን ዝገልጹ ክዀኑ ከለው፡ እቲ ጽንዓት ዝብል ቃል
ከየንጸላለዎም ኣይተረፈን። ንኣብነት፡-
-በትሪ ሓቂ ትቀጥን እምበር ኣይትስበርን።
-ሕጊ ይነብር ተተኺሉ፡ ስርዓት ይነብር ተዛዊሩ።
-ሰማይ ኣይግልበጥ፡ ፍርዲ ሰለስተ ኣይልወጥ።
ከም ኣበሃህላኡ ትቀጥን ማለት ትጸንዕ ማለት ኢዩ። ከም ዝገልጽናዮ፡ እንጥቀሞም ቃላት ይለዋወጡ ድኣ’ምበር፡
ዘይሮምሲ…ነቲ ድጉል ሓሳብና ምግላጾም ኣይተርፍን።
ፍጹም ጅግንነት ንምርኣይ
ዳርጋ መብዛሕትኡ ህዝቢ ኤርትራ ብሰብእነት ወይ ብጅንነት ዝኣምን ኢዩ። ብሕልፊ ኣብ ሓደ-ሓደ ክፋል ኤርትራ ስሚዒት
ሰብእነት ኣጸቢቁ ዝሰፈነሉ መረዳእታ ክኸውን ዝኽእል ኣጸዋውዓ ስም ኢዩ። ስለዚ ዝዀነ መንእሰይ ኣብ ክንዲ ብስሙ፡ ብስም
ኣቡኡ ወዲ በርሀ፡ ወዲ ሸቓ፡ ወዲ ባሻይ፡ ወዲ’ዞም ዓበይቲ ወዘተ እናተባህለ ኢዩ ዝጽዋዕ። መንግስቲ ጣልያን ነዚ ስለ
ዝፈለጠ ከኣ’ዩ ዕስክርና ኣብ ኤርትራ ዘስፋሕፍሐ። ስለዚ ዝዀነ መንእሰይ ካብ ንእስነቱ ኣትሒዙ ንሰብእነት መምርሒ
ዝዀንዎ ቃላት፡-
-ድሎ ከይትዕሎ፡ ጽናዕ ከይትምናዕ።
-ካብ ወዲ ደረቅ፡ ካብ ዓጽሚ መረቅ።
-ተመኪሕካ ኣይትህደም።
ዝብሉ ዝስረጽዎ (introjection) ምዝርዛር የድሊ። ነዚ ዝረኣዩ ትግሬ ማለት ኤርትራዊ “ደረቅ ነው” እንተበሉ
ከም ትዕዝብቲ ክቁጸረሎም ይግባእ።
መጸውዒ ስም ንምሃብ
“ዓንዲ” ምልክት ጽንዓት ኢዩ። “ከመ ዓምደ ፅኑዕ” እኳድኣ ይበሃል። ዋላ’ኳ ብኻልእ ኣተራጓጉማ መጸግዕየይ ወይ
ደጋፊየይ ዝብል እንተዀነ። ይኹን እምበር እዚ መልዓሊ ኣርእስትና ዝዀነ ኣብ ኣእምሮ ሕብረተ ሰብና ከይወጸ ቁልጭ ኢሉ
ዝረኣየሉ ክንፈልጥ እንኽእል፡ እቶም ኣቦታትና ካብ ውሉድ-ወለዶ ዘዘውትርዎም ኣስማት ክንመራመረሎም ጥራይ ኢዩ። ስለዚ
ከም ዓምደጽዮን፡ ዓምደሚካኤል ወዘተ ዝኣመሰሉ ክጥቀሱ ይከኣሉ።
ፍቅሪ ሃገር ንምግላጽ
ሓላፍን መጻእን ዕድል ኤርትራ ምስ’ቲ ስነ-ምድራዊ ኣቀማምጥኣ ዝተኣሳሰረ ኢዩ። በዝን ክንድዝን ዝኣክል ዳርጋ
መብዛሕትኦም ህዝብታት ኤርትራ ካብ ወጻኢን ውሽጥን መጥቃዕቲ ከምኡ ካብ ሓደገኛታት ኣራዊት ንምክልኻል ኣብ ብርኽ ዝበለ
ስፍራታት ንምንባር ዝተገደዱ። ስለዚ’ውን “ እምባ ንጽንዓት፡ ማይ ንጽምኣት” ዝብል ብሂል ምስ’ዚ ዝገለጽናዮ ዝተኣሳሰረ
ኢዩ።
ቀጺሉ’ውን ኣብ’ዚ በጽሕናዮ ዘሎና ሰውራዊ ዘመን፡ ብሃልዮት ህዝባዊ ግንባር ዝተዳለው ብዙሓት ደርፍታት፡ ተንቀሳቀስቲ፡
ምርኢታት ወዘተ ብዛዕባ ጽንዓት ሰውራ ኤርትራ ኢዮም ዝገልጹ። ከምኡ’ውን እቲ “ኣይትምበርከኽ-Never kneel
down” ዝብል መጽሓፍ ምስ’ቲ ብርክኻ የጽንዓዮ ዝብል ሰናይ ምርቃ ዝሳማማዕ ኢዩ። እዚ ቃል (ኣይትምበርከኽ) ብግዜ
ብረታዊ ቃልሲ ርሱን ጭርሖ (slogan) ከም ዝነበረ ይዝከር። ብሕልፊ ከም ተወላዶ ስፓርታ ማለት ጥንታውያን ግሪኽ
ብግዜ ስቅያትን ውግእን ዘዘውትርዎ ዝነበረ ትሪ ወይ ጽንዓት (stoicism) የንጸባርቅ።
ብተምሳል ወግዒ ንምግላጽ
ኣርእስቲ ጽሑፍና ኣብ ብዙሓት መጽሓፍቲ ከም ጽውጽዋይ ወይ ዛንታ መልክዕ ተጠቂሱ ይርከብ። ንኣብነት ኣብ “ጥንታዊ
ወግዕን ብሂልን ኤርትራ” ዝብል ዝተደርሰ መጽሓፍ እስኪ ‘በዓል ጉራዕ ቆራጽ ዕንፅጨይቲ” ዘርእስቱ ከም ኣብነት ጌርና
ንውሰድ። እቲ ቆራጽ ዕንጨይቲ ብዝወረዶ ሓደጋ ሞት ዝኣክል ናብ ገዝኡ ተመልሰ። ድሕሪ ምሕዋዩ ግና፡ እንደገና ብድድ ኢሉ
ናብ ደገ ክወጽእ ከሎ፡ እታ ሰበይቱ “ ኣታ ናበይ ገጽካ ኢኻ ትኸይድ ዘሎኻ?” ኢላ ሓተቶ’ሞ፡ ትቅብል ኣቢሉ “ ኣንቲ
ዕንጨይቲ ከምጽእ’የ” በላ። እቶም ነዚ ዝሰምዑ እኩባት ሰባት “እዚ ኹሉ ሓደጋ እንተወረዶ’ኳ፡ ገና ንሰበይቱ ሰናይ
ነገር ክገብር ይሓስበላ” እናበሉ ኣስደመሙ። ግን እናፈለጡ ወይ ከይተፈለጦም ዘገረሞም ዝነበረ እቲ ጽንዓቱ ኢዩ።
መደምደምታ
ጽንዓት ዝብል ኣምር፡ ብውልቂ ዀነ ብሓባር ኣብ ዕለታዊ ተግባራትናን ሓሳባትናን ከም እነዘውትሮ፡ እንሆ ልዕል ኢልና
ዝዘርዘርናዮም ቃላትን ብሂላትን መረዳእታ ክዀኑና ይኽእሉ። ዝዀነ እውን ነዚ ጽሑፍ ድሕሪ ምንባቡ፡ ዝጠቀስናዮ ቃል
ከይፈለጠ ወትሩ ከም ዘዘውትሮ ሕጂ ትዝ ክብሉ ይኽእል ይኸውን። ምኽንያቱ ዝለመድካዮ ጠባይ ከም ዘይናትካ ጌርካ ብምርኣይ
(detachment) ወይ ግልል ኢልካ እንተ ዘይኣስተውዕልካሉ: ፈጺሙ ኣይስማዕካን ዋላ’ውን ኣይፍለጠካን ኢዩ።
ብዝተረፈ ኣብ ኣሜሪካን ዩኒቨርስቲ ከሎኹ፡ ሓደ ፕሮፈሶር እዚ ጽሑፍ እንተድኣ ናብ እንግሊዝ ተርጒመ ኣቅሪበሉ፡
ኣብ ክንዲ ምዱብ ድርሰት (term paper) ከም ዝቅበለኒ ነግሩኒ ነይሩ። ትውልዱ ዩጎዝላቭያዊ ክኸውን ከሎ፡
ብስነ-ሰብ (Anthropology) ብዘመልክት ብዙሕ ዝትመራመረን ዝጸሓፈን ኢዩ። ግን ብሰንኪ ርቀት ባህልናን ቋንቋናን
ኣረኣእያናን ዝኣክል፡ ዝወርዱ ወጥርታት ወሰንቲ ብምዃኖም፡ ብግዚኡ ክትርጉሞ ኣይፈቀድኩን።
ጥቅስታት፡-
1. Sahakian, W.S> (1972) Collective Conscience. By Emile Durkheim in Social
Psychology. Experimentation, Theory, Research.
2. Schofield, W. (1943) An Attempt to Measure Persistence in its
Relationship to Scholastic Achievement. Journal of Experimental Psychology.
3. Marrissy, C. (1986). Measurement of Psychological Hardiness in
Adolescents. Journal of Genetic Psychology. 148 (3).
4. Brintall, A.K. (1940). A Preliminary Study of Persistence and Ability.
Psychological Bulletin. V. 37.
5. Weiner, B. (1965). The Effects of Unsatisfied Achievement Motivation of
Persistence and Subsequent Performance. Journal of Personality (33)1.
6. Ibid (3)
7. Ryons, D.G. (1963). The Measurement of Persistence. An Historical
Review. Psychological Bulletin (36) 9.
8. Ganeller, R.J. (1984) Hardiness and Social Support as Moderators of the
Life Stress. Journal of Personality and Social Psychology (47) 1. See also
Pines, M. (1986). Psychological Hardiness. In the Pleasures of Psychology.
By Daniel Goldman and et. al.
9. Thornton, G.R> (1941). The Use of Tests of Persistence in the Prediction
of Scholastic Achievement. The Journal of Educational Psychology.


text:
በስመ አብ ወወልድ ወመንፈስ ቅዱስ አሃዱ አምላክ አሜን!
ጾመ ሓዋርያት
በቂዔ እየ ዝበሃል መዓስ እዩ፤
ኣብ ሓደ ገዳም ዝነብሩ መንኰሰ ኣቦ እዮም። ምስቲ ናይቲ ገዳም አበምኔት ብዛዕባ መንፈሳዊ ህይወቶም እንዳዕለሉ ከለዉ ነቶም አበምኔት ከምዚ በልዎም  > እቶም አበምኔት'ውን  > ብምባል መለሱሉ።
ካልእ ግዜ'ውን ቲ'መንኰሰ ናብቶም አበምኔት ከይዱ  > ኢልዎም። እቶም ኣቦ ከኣ  > ኢሎም ኣፋነውዎ። እቲ መንኰሰ'ውን ናብ በዓቱ ብምምላስ ኣበርቲዑ ይጽልን ይጸውምን ይሰግድን ነበረ።
እቲ መንኰሰ ንሳልሳይ ግዜ ዝረኣዮ ራእይ ከምዚ ኢሉ ነቶም አበምኔት ነገሮም  > ኢልዎም፣ እሶም'ውን  > ብምባል ነገርዎ።
ካብታ ዕለት ጀሚሩ ንነብሱ እንዳወቀሰ ብትግሃት ኣብርቲዑ ጸሎትን ጾምን ቀጸሎ ።
ክርስቲያናዊ ህይወት ምድራዊ ድሌታትና ገቲኢና፣ ፈተና ጸላኢ ሠናይት ዲያብሎስ ብምቅዋም ንሰማያዊ መንግሥቲ ንወርሰሉ ምሥጢር ብምዃኑ ፈተናኡ'ውን ብኡ መጠን ክብድ ይብል እዩ። ብዙሓት ሰባት ቃል እግዚአብሔር ምምሃር ክጅምሩ ናይ ገዛእርእሶም ሓጥያት ብምሕሳብ ብሓዘንን ብብኽያትን ኣብ ክንዲ ናብ ንስሓ ዝቀርቡ ናይ ካልኦት በደል ኪቆጽሩ ይጅምሩ።
ናቶም ገዲፎም ብዛዕባ ካልኦት ኪዛረቡ ይጅምሩ። እሱ ከምዚ ጌሩ። እሳ ከምዚ ጌራ ምባል የብዝሑ። ኣንፈቶም ኣብ ክርስቲያናዊ ህይወቶም ኣብ ክንዲ ዝኸውን ናብ ካልእ ስለዝኸውን እቲ ክድኅንሉ ዝግባእ ወርቓዊ ናይ ንስሓ ግዜኦም ከይተጠቀምሉ ብኸንቱ የሕልፍዎ። መጽሓፍ ቅዱስ ግና 1ይጢሞ.4። 7  > ይብለና።
እቲ መንኩሴ ብዝተገለጸሉ ራእይ ንምድኅኑ ዝተጠቀመ ናቱ ናይ ገዛእርእሱ ሓጥያት ምስ ረኣየ ምዃኑ ካብቲ ታሪኹ ሪኢና ኢና።
ንሕናስ ዝረኣየና ናይ መን ሓጥያት እዩ? ናትና ወይስ ናይ ካልእ?
ወስብሓት ለእግዚአብሔር ወለወላዲቱ ድንግል ወለመስቀሉ ክቡር!
(For those who do not have Geez, please visit this link) BEKIE EYE ZIBIL MEAS EYU


text:
መስመር ተሃድሶና ዕላዊ መስመር ውድብና ኮይኑ ተግባራዊ ምዃን ካብ ዝጅምር እነሆ 15 ዓመታት ኮይንዎ ኣሎ። ኣብቶም ዝሓለፉ 15 ዓመታት ድማ ብልምዓታውን ዲሞክራሲያውን መስመርናን ካብኡ ብዝፍልፍሉ እስትራተጅታትን ተወሳኺ የንብቡ...
ራብዓይን ናይ መወዳእታ ክፋል
ዕድል ስራሕ ኣብ ምፍጣር ዝለዓለ ረብሓ ዘለዎ ኢንዳስትሪያል ፓርክ ክልልና ኣብዚ ሐዘ እዋን ኣብ ምንታይ ኩነታት ይርከብ? ነታ ክልል ካብኡ ሓሊፉ ነዛ ሃገር ዕድል ስራሕ ኣብ ምፍጣር ዘለዎም ግደ እንታይ እዩ? ዶ/ር ኣንባሳደርተወሳኺ የንብቡ...
ብኩርንኩሪት ኣሲሮም ብስለፍ ብረትን ብርግፂትን ወቒዖም ዘይመነውዎም ኣረሜናት ወታደራት ጀብሃ ጉምረት ዝበሃል በሊሕ እሾክ ብዘለዎ ተኽሊ ቆሪፆም መላእ ኣካላቶም ደም ክሳብ ዝነዝዕ ብጭካነ ቀጥቀጥዎም። ማእለያ ዘይብሉተወሳኺ የንብቡ...
ቀዳማይ ክፋል
“…ዘይምቅልላስ ከም ምትሕልላይ ገይርኻ ምውሳድ ክህሉ ኣይብሉን።ብዙሕ ስድራ ስለ ዘለዎ እንድሕር ገምጊምናዮ ክሸጋሸግ እዩ። እቶም ስድርኡ እንታይ ክኾኑ እዮም? እንተተኣሲሩ ስድርኡ ዝጥውረሉ ዓቕሚ ክስእን እዩ ወዘተዝብል ንባዕልኻ እውንተወሳኺ የንብቡ...


text:
ገበር | እትፈትዎ ሰብካ ምስ ዚሞተካ
ንዝሓዘኑ ምጽንናዕ
ሓደ እትቀርቦ ፈታዊኻ፡ ብሰንኪ ሞት ዚፈትዎ ሰብ ኪሓዝን ድሕሪ ምርኣይካ፡ እንታይ ከም እትገብር ጠፊኡካዶ ይፈልጥ፧ ሓድሓደ ግዜ፡ እንታይ ክንብል ወይ እንታይ ክንገብር ከም ዚግብኣና ስለ ዝጠፍኣና፡ ስቕ ንብል፡ ዋላ ሓንቲ እውን ኣይንገብርን ንኸውን። ይኹን እምበር፡ ክንገብሮ እንኽእል ሓጋዝን ግብራውን ነገራት ኣሎ።
መብዛሕትኡ ግዜ፡ ኣብ ጐድኒ እቲ ዝሓዘነ ሰብ ኴንካ ሓዘንካ ምግላጽካ ጥራይ፡ ነቲ ዝሓዘነ የጸናንዖ እዩ። ኣብ መብዛሕትኡ ባህልታት፡ ንዝሓዝነ ሰብ ሓቚፍካ ምጽንናዕ፡ ብዛዕባኡ ኸም እትግደስ እተርእየሉ ሓደ መገዲ እዩ። እቲ ዝሓዘነ ሰብ ኪዛረብ እንተ ደልዩ፡ ጽን ኢልካ ብድንጋጽ ስምዓዮ። ካብ ኵሉ ዝበለጸ ሓገዝ ግና፡ ኣብ ዕዮ ገዛ ምሕጋዙ እዩ፣ ንኣብነት፡ ኣድላዪ ኪኸውን ከሎ፡ ምግቢ ምኽሻን፡ ቈልዑ ምእላይ፡ ወይ ድማ ንቐብሪ ኣብ ዚግበር መሰናድዎ ምሕጋዝ ኪኸውን ይኽእል እዩ። ከምዚ ዓይነት ግብሪ ኻብ ቃላት ንላዕሊ ይዛረብ እዩ።
ድሕሪ ገለ እዋን፡ ብዛዕባ እቲ ዝሞተ ሰብ ዝነበሮ ጽቡቕ ባህርያት ወይ ብዛዕባ ዘጋጠሞ ባህ ዜብል ኣጋጣሚታት ኣልዒልና ነዕልል ንኸውን። ከምዚ ዓይነት ዕላል ነቲ ሰቡ ዝሞቶ ፍሽኽ የብሎ ይኸውን። ንኣብነት፡ ቅድሚ ሹድሽተ ዓመት ኢያን ዚብሃል ብዓል ቤታ ዝሞታ ፓም እትብሃል ሰበይቲ፡ “ሓድሓደ ግዜ ሰባት፡ ብዛዕባ ኢያን ዝገበሮ፡ ኣነ ግና ዘይፈልጦ ጽቡቕ ነገራት ምስ ዚነግሩኒ፡ ባህ እዩ ዚብለኒ” ኢላ እያ።
ከምቲ ገሊኡ መጽናዕቲ ዚሕብሮ፡ ብዙሓት ሓዘን ዘጋጠሞም ሰባት ኣብ ፈለማ ብዙሕ ደገፍ ይረኽቡ እኳ እንተ ዀኑ፡ እቶም ፈተውቶም ናብ መዓልታዊ ናብራኦም ምስ ተመልሱ ግና፡ ተረሲዖም ይተርፉ እዮም። ስለዚ፡ በብግዜኡ ደሃይ እቲ ዝሓዘነ ሰብ ምግባር ኣይትረስዕ። * በዚ ኸምዚ፡ ብዙሓት ዝሓዘኑ ሰባት ብዛዕባ እቲ ነዊሕ እዋን ዚጸንሕ ሓዘኖም ንምዝራብ ኣጋጣሚ ይረኽቡ እዮም፣ ነዚ ኸኣ ብዙሕ እዮም ዜማስዉሉ።
ንኣብነት፡ ኣብ ውሽጢ ዓመትን ሰለስተ ወርሕን ኣዲኣን ምዕባይ ሓብታን ብዛዕባ ዝሞታኣ ሓንቲ ካኦሪ ዝስማ ጃፓናዊት መንእሰይ ንርአ። ካኦሪ ኻብ እሙናት ፈተውታ ብቐጻሊ ሓገዝ ረኺባ እያ። ሓንቲ ሪትሱኮ እትብሃል ዓባይ ሰበይቲ ኸኣ፡ ንካኦሪ ናይ ቀረባ ፈታዊታ ኽትከውን ከም እትደሊ ነገረታ። ካኦሪ፡ ብዛዕባ እቲ ሽዑ እተሰምዓ ኽትገልጽ ከላ፦ “ሓቂ ይሓይሽ፡ ፈለማ ባህ ኣይበለንን ነይሩ። ከመይሲ፡ ዋላ ሓደ ሰብ መተካእታ ኣደይ ኪኸውን ኣይደልን እየ ነይረ፡ ኪኸውን ዚኽእል እውን ኣይመስለንን ነይሩ። ይኹን እምበር፡ እቲ ማማ ሪትሱኮ ንዓይ ዝሓዘትሉ መገዲ፡ ከም ዝቐርባ ገይሩኒ እዩ። ሰሙን ሰሙን ኣብ ዕዮ ወንጌላውነት ብሓንሳእ ንካፈል፡ ናብ ክርስትያናዊ ኣኼባታት ከኣ ብሓደ ንኸይድ ኔርና። ኣብ ቤታ ሻሂ ተፍልሓለይ፡ ምግቢ ተምጽኣለይ፡ ደብዳበታትን ካርድታትን እውን ትጽሕፈለይ ነይራ። እቲ ማማ ሪትሱኮ ዝነበራ ኣወንታዊ ኣረኣእያ፡ ኣባይ ጽቡቕ ጽልዋ እዩ ኣሕዲሩ።”
ኣደ ካኦሪ ኻብ ትመውት 12 ዓመት ኰይኑ እዩ፣ ሕጂ ካኦሪን ብዓል ቤታን ናይ ምሉእ ግዜ ወንጌላውያን ኰይኖም ይዓዩ ኣለዉ። ካኦሪ፡ “ማማ ሪትሱኮ ሎሚ እውን ብዛዕባይ ትግደስ እያ። ኣነ ድማ ናብቲ ዝዓበኹሉ ቦታ ክኸይድ ከለኹ፡ ንማማ ሪትሱኮ እበጽሓን ምስኣ ሃናጺ ግዜ አሕልፍን እየ” ትብል።
ካልእ ኣብነት ድማ ንርአ። ፖሊ ኣብ ቆጵሮስ እትነብር ናይ የሆዋ ምስክር እያ፣ ካብቲ እተገብረላ ቐጻሊ ደገፍ ድማ ተጠቒማ እያ። ንፖሊ ብዓል ቤታ ዝነበረ ሶዞስ፡ ንዘኽታማትን ንመበለታትን ኣብ ቤቱ ዜአንግድን ንኻልኦት ኣብነት ዚኸውንን ለዋህ ክርስትያን ጓሳ እዩ ነይሩ። (ያእቆብ 1:27) እቲ ዜሕዝን ግና፡ ኣብ 53 ዓመት ዕድሚኡ ብሰንኪ ኣብ ሓንጎሉ ዝወጸ ጥረ ሞይቱ። ፖሊ ብዛዕባ እዚ ኽትገልጽ ከላ፡ “እቲ ምሳይ 33 ዓመት ኣብ ሓዳር ዝገበረ እሙን ብዓል ቤተይ ሞይቱኒ” ትብል።
ድሕሪ ቐብሪ ብዓል ቤታ፡ ፖሊን ወዲ 15 ዓመት ዝዀነ ዳንየል ዝስሙ ዝነኣሰ ወዳን፡ ናብ ካናዳ ገዓዙ። ኣብኡ ድማ ኣብ ጉባኤ ናይ የሆዋ መሰኻኽር ኪእከቡ ጀመሩ። ፖሊ ብዛዕባ እቲ ኣብኡ ዘጋጠማ ኸምዚ ትብል፦ “እቶም ኣብታ ሓዳስ ጉባኤና ዝረኸብናዮም ፈተውትና፡ ብዛዕባ ሕሉፍ ታሪኽናን ብዛዕባ እቲ ዘጋጠመና ኣጸጋሚ ዅነታትን ኣይፈልጡን እዮም ነይሮም። እንተዀነ ግና፡ ቀሪቦምናን ብልኡም ቃላት ኣጽናኒዖምናን ሓጊዞምናን እዮም። እዚ ድማ ወደይ ንኣቦኡ ኣብ ዚደልየሉ እዋን ምዃኑ ኣዝዩ እዩ ጠቒሙና። ኣብታ ጉባኤ መሪሕ ግደ ዝነበሮም ሰባት፡ ንዳንየል ፍሉይ ቈላሕታ ገይሮምሉ እዮም። ሓደ ኻባታቶም፡ ምስ ፈተውቱ ኪትኣኻኸብን ኵዕሶ ኺጻወትን ከሎ ንዳንየል ይዕድሞ ነይሩ እዩ።” ሎሚ፡ ክልቲኦም ኣደን ወድን ኣብ ጽቡቕ ኵነታት ኣለዉ።
ስለዚ እምበኣር፡ ንዝሓዘኑ ኽንሕግዞምን ከነጸናንዖምን እንኽእለሉ ብዙሕ መገድታት ኣሎ። መጽሓፍ ቅዱስ እውን ብዛዕባ መጻኢ ዜጽናንዕ ተስፋ ሒዙ ኣሎ።
^ ሕ.ጽ. 6 ገሊኦም፡ ነቲ ዝሓዘነ ሰብ ዝያዳ መጸናንዒ ኣብ ዜድልዮ እዋን፡ ማለት ኣብ ከባቢ ዕለተ ሞት ቤተ ሰቡ ምእንቲ ኼጸናንዕዎ፡ ነታ ዕለት ኣብ ዓውደ-ኣዋርሕ ይምዝግብዋ እዮም።


text:
ካብ ከባቢ ዓለም
ሕቡራት መንግስትታት ኣመሪካ
ገሊኦም ፖሊስ፡ ንተጠርጠርቲ ማካይን ኪከታተልወን ከለዉ ንዚስዕብ ሓደጋ ዚንኪ ተክኖሎጂ ይጥቀሙ ኣለዉ። ሓደ ኻብቲ ሜላ፡ ኣብተን እቶም ፖሊስ ንምክትታል ዚጥቀሙለን ማካይን፡ ኣንፈት ዚከታተል መሳርሒ ዚውርውር ዕቑር ኣየር ከም ዚግጠም ምግባር እዩ። እቲ ኣንፈት ዚከታተል መሳርሒ ድማ፡ ካብተን ናይ ፖሊስ ማካይን ተወርዊሩ ኣብተን ዚከታተልወን ተጠርጠርቲ ማካይን ይጠብቕ። እዚ ኸኣ ሓደጋ ብዘየስዕብ ፍጥነት ንኽትከታተል ይሕግዝ።
ህንዲ
ብሰንኪ እቲ ብገዝሚ ዚግበር ክርክር፡ ኣብ ነፍሲ ወከፍ ሰዓት ሓንቲ ሰበይቲ ትቕተል። ከምዚ ዝኣመሰለ ገዝሚ ምሃብን ምቕባልን ብሕጊ ኽልኩል እኳ እንተ ዀነ፡ መርዓዊ ወይ ስድራ ቤቱ፡ እቲ እተዋህቦም ገዝሚ ውሑድ ኰይኑ ስለ እተሰምዖም፡ ብ2012 ልዕሊ 8,200 ኣንስቲ ተቐቲለን እየን።
ስዊዘርላንድ
ምስ ለዃዂቶ ንዚመሳሰላ ሰለስተ ኣዕዋፍ፡ ኣብቲ ዚራብሓሉ ቦታ ኸለዋ፡ ነቲ ዚገብራኦ ምንቅስቓስ ዚከታተል ደቂቕ መሳርያ ተገጥመለን፣ እዚ መሳርያ እዚ ኸም ዝሓበሮ፡ እተን ኣዕዋፍ ናብ ኣፍሪቃ ኺፈልሳ ኸለዋ ንልዕሊ 200 መዓልቲ ብዘይምቍራጽ ተጓዒዘን እየን። ቅድሚ ሕጂ፡ ከምዚ ዝኣመሰለ ብዘይምቍራጽ ዚግበር ጕዕዞ፡ ኣብ እንስሳ ባሕሪ ጥራይ ከም ዘጋጠመ እዩ ተሓቢሩ ነይሩ።
ቀርኒ ኣፍሪቃ
ካብ ሚያዝያ 2005 ክሳዕ ታሕሳስ 2012፡ ሸፋቱ ባሕሪ ኣብ ገማግም ቀርኒ ኣፍሪቃ 179 መራኽብ ጨውዮም። ነተን መራኽብ ንምምላስ ተባሂሉ ነቶም ሸፋቱ እተኸፍሎም ገንዘብ ክሳዕ 413 ሚልዮን ዶላር ኣመሪካ ኸም ዚበጽሕ፡ ዓለማዊ ባንክ ዝገበሮ መጽናዕቲ ይሕብር።


text:
‘ነዞም ከምዚኣቶም ዝኣመሰሉ ኣኽብርዎም’
ካብ 1992 ኣትሒዙ፡ ኣመሓዳሪ ኣካል ነቲ ኮሚተታቱ ዚዓይይዎ ዕዮ ዚሕግዙ ተመክሮ ዘለዎም ብሱላት ክርስትያን ሽማግለታት ሸይሙ እዩ። * እዞም ሓገዝቲ እዚኦም፡ ካብተን “ካልኦት ኣባጊዕ” ኰይኖም፡ ንኣመሓዳሪ ኣካል ብዙሕ ይድግፍዎ እዮም። (ዮሃ. 10:16) ኣብ ሰሙናዊ ኣኼባ እቲ ዘዝተመደቡሉ ኮሚተ ይእከቡ፡ ኣገዳሲ ሓበሬታን ሓሳባትን እውን ይህቡ እዮም። ኣባላት ኣመሓዳሪ ኣካል ድማ ናይ መወዳእታ ውሳነ ይውስኑ፣ ግናኸ፡ እቶም ሓገዝቲ ነቲ ኸካብ ኮሚተ ዝመጸ መምርሒ ይትግብሩ፡ እተዋህቦም ዝዀነ ይኹን ዕዮ እውን ይፍጽሙ እዮም። ንኣባላት ኣመሓዳሪ ኣካል ድማ ናብ ፍሉይን ኣህጉራውን ኣኼባታት የሰንይዎም እዮም። ተወከልቲ ቐንዲ ቤት ጽሕፈት ኰይኖም ኣብያተ ጽሕፈት ጨንፈር ኪበጽሑ እውን ይምደቡ እዮም።
እዚ ኣሰራርሓ እዚ ኻብ ዚተኣታቶ ኣትሒዙ ዘገልገለ ሓደ ኻብቶም ሓገዝቲ፡ “እተመደበለይ ዕዮ ኽፍጽም ከለኹ፡ እቲ ኣመሓዳሪ ኣካል ምሉእ ብምሉእ ኣብ መንፈሳዊ ነገራት ኬተኵር ይኽእል እዩ” ዚብል ሓሳብ ሂቡ ኣሎ። ሓጋዚ ዀይኑ ንልዕሊ ዕስራ ዓመት ዘገልገለ ኻልእ ሓው ድማ፡ “ክግምቶ ኻብ ዝኽእል ንላዕሊ ኣዝዩ ዓብዪ ፍሉይ መሰል እዩ” ኢሉ ትዕዝብቱ ገሊጹ ኣሎ።
ኣመሓዳሪ ኣካል ንሓገዝቱ ብዙሕ ሓላፍነት እዩ ብሕድሪ ዚህቦም፡ በዞም እሙናትን ትጉሃትን ኣሕዋት ንዚፍጸም ሰናይ ኣገልግሎት እውን የማስወሉ እዩ። እምበኣር፡ ኵላትና ‘ነዞም ከምዚኣቶም ዝኣመሰሉ ነኽብሮም።’—ፊል. 2:29።
^ ሕ.ጽ. 2 ብዛዕባ እቲ ሽዱሽተ ኮሚተታት ኣመሓዳሪ ኣካል ዘለዎ ሓላፍነታት፡ ኣብታ መንግስቲ ኣምላኽ ትገዝእ ኣላ! ዘርእስታ መጽሓፍ፡ ኣብ ምዕራፍ 12 እትርከብ፡ “ኣመሓዳሪ ኣካል ንረብሓታት መንግስቲ ኣምላኽ ብኸመይ ከም ዚሓሊ” ዘርእስታ ሳጹን ርአ።


text:
1ካኣቲ ሄሮዲሴ ዎዶና ዬሱሴ ዪሁዳ ዓጫ፥ ቤቴሌሄሜ ካታሞይዳ ሾይንቴኔ፤ ዬካፓ ዓባ ኬስካ ዛላፓ ዦኦጋሢ ዛጊ ዔራ ዔሮንሢ ዬሩሳላሜ ሙኪ፦ 2“ሾይንቴ፥ ዓይሁዴ ዓሶ ካኣቲ ዓንካዳይ? ዓባ ኬስካ ዛሎይዳ ዦኦጋሢ ዴንቂ ዒዛም ኑ ዚጋኒ ሙኬኔ” ጌዔኔ። 3ካኣቲ ሄሮዲሴ ዬያ ዋይዜ ዎዶና ዲቃቴኔ፤ ዲቃቴሢ ዒዛ ሌሊቱዋንቴ ዬሩሳላሜ ዓጮ ዓሶ ቢያሢኬ። 4ዒዚያ ቄኤሶኮ ሱኡጎና ዓይሁዶ ዓሶኮ ዎጎ ዔርዛ ዓሶ ቢያ ዔኤሊ፦ “ሜሲሔ ሾይንታንዳሢ ዎካዳይ?” ጌይ ዔያቶ ዖኦጬኔ። 5ዔያታ ማሃዖ፦ “ሜሲሔ ሾይንታንዳሢ ዪሁዳ ዓጮይዳ ቤቴሌሄሜ ካታማኬ፤ ዓይጎሮ ጌዔቶ ፆሲ ማሊጾ ኬኤዛሢ ዛሎና፥ 6‘ዪሁዳ ዓጮይዳ ዓኣ ቤቴሌሄሜ ካታሜሌ! ዪሁዳ ዓጫ ዓኣ ዼኤፖ ዼኤፖ ካታማፓ ኔ ዻካዓኬ። ዓይጎሮ ጌዔቶ ታኣኮ ዴሮ፥ ዒስራዔሌ ሄንቃንዳያና ዎይሣንዳይ ኔ ጊዳፓ ኬስካንዳኔ”’ ጌይንቲ ፃኣፒንቴሢሮኬ። 7ዬካፓ ሄሮዲሴ ዬንሢ ዔሮ ዓሶንሢ ዴሜና ዔኤሊሲ ዦኦጋሢ ዔያቶም ጴዼ ዎዶ ኮሺ ዖኦጪ ዔሬኔ፤ 8ዬካፓ፦ “ሃሢ ዴንዲጋፓ ናዓሢ ዛጊ ኮዑዋቴ፤ ታኣኒያ ሃሣ ዴንዲ ዒዛም ዚጋንዳጉዲ፥ ዒንሢ ዒዛ ዴዴንቃዖ ታ ባንሢ ሙኪ ዒዚ ዎካ ዓኣቴያ ታኣም ኬኤዙዋቴ” ጌይ ቤቴሌሄሜ ዳኬኔ። 9ዔያታ ካኣቲ ጌዔሢ ዋይዜሢኮ ጊንጻ ኬስኪ ዓኣዻ ዎዶና ዓባ ኬስካ ዛላ ዔያታ ዴንቄ ዦኦጋሢ ዔያቶኮ ቤርታ ቤርታ ማዒ ዔያቶ ዔኪ ዓኣዻሢ ላሚ ዔያታ ዴንቄኔ፤ ዬይ ዦኦጋሢያ ናዓሢ ዓኣ ቤዞ ሄላዖ ዔቄኔ። 10ዔያታ ዦኦጋሢ ዛጌ ዎዶና ሚርጌና ዎዛዼኔ፤ 11ናዓ ዓኣ ኬኤጾ ዔያታ ጌላዖ፥ ናዖና ዒንዶ ማይራሞና ዴንቄኔ፤ ዬካፓ ጉምዓቲ ዒዛም ዚጋዖ ሳኣፂኖ ዔያቶኮ ቡሊ ዎርቄ፥ ዑንጄ፥ ካርቤ ጎዖ ሳውዎ ባኮዋ ዒንጊ ዒኢሼኔ፤ ዬና ባካ ሚርጌ ሚኢሼ ኬሳያኬ። 12ዬካፓ ፆሲ ዔያቶ ሄሮዲሴ ባንሢ ሙኬ ጎይጾና ማዑዋጉዲ ዓዉቲና ላኣጌሢሮ፥ ዔያታ ሜሌ ጎይሢና ፔ ዓጮ ማዒ ዴንዴኔ። 13ዔሮ ዓሶንሢ ዓኣዼስካፓ ጎዳኮ ኪኢታንቻ ዮሴፔም ዓውቲና ጴዻዖ፦ “ሃካፓ ዔቄ! ኔኤኒ ማዒ ሙካንዳ ዎዶ ታ ኔም ኬኤዛንዳያ ሄላንዳኣና ናዓሢና ዒንዶና ዔኪ ጊብፄ ዓጮ ቤቲ ዒኢካ ዴዔ፤ ዓይጎሮ ጌዔቶ ካኣቲ ሄሮዲሴ ናዓሢ ዎዻኒ ኮዓኔ” ጌዔኔ። 14ዬያሮ ዮሴፔ ዔቃዖ ናዓሢና ዒንዴሎና ዔኪ ዹሞና ጊብፄ ዓጮ ዓኣዼኔ። 15ዒኢካ ካኣቲ ሄሮዲሴ ሃይቃንዳያ ሄላንዳኣና ናንጌኔ፤ ዬይ ያዺ ማዔሢ ፆሲ ፔ ማሊጾ ኬኤዛሢ ዛሎና፦ “ታኣኮ ናዓሢ ጊብፄይዳፓ ታ ዔኤሌኔ” ጌዔ ቃኣላ ኩማንዳጉዲኬ። 16ሄሮዲሴ ዔሮ ዓሶንሢ ዒዛ ጌሼሢ ዔሬ ዎዶና ሚርጌና ዻጋዺ፥ ቤቴሌሄሜ ካታሞና ኮይሎይዳ ዓኣ ጉርዶ ቢያ ዒዛኮ ፖኦሊሶ ዳኪ፥ ላምዖ ሌዔና ያፓ ዴማ ማዔ ዓቲንቆ ናኣቶ ቢያ ዎዺሼኔ፤ ዬያ ዒ ሂዴሢ ዦኦጋሢ ጴዼ ዎዶ ዔሮንሢዳፓ ዖኦጪ ዋይዜ ጎይጾናኬ። 17ያዺ ማዒጾና ፆሲ ማሊጾ ኬኤዛ ዔርሚያሴ ዛሎና፦ 18“ዬኤፒና ሚርጌ ዒላቲ ዑኡሲና ራማ ዓጮይዳ ዋይዚንቴኔ፤ ራሄላኣ ፔ ናኣቶ ዛሎሮ ዬኤኬኔ፤ ናኣታ ዒዞኮ ኩዴሢሮ ዶዲጾ ባሺንቴኔ” ጌዒ ኬኤዜሢ ኩሜኔ። 19ሄሮዲሴ ሃይቄሢኮ ጊንጻ ጎዳኮ ኪኢታንቻሢ ዮሴፔም ዓውቲና ጴዻዖ፦ 20“ሃይካፓ ዔቄ! ናዓሢና ዒንዶና ዔኪ ጊንሣ ዒስራዔሌ ዓጮ ማዔ፤ ዓይጎሮ ጌዔቶ ናዓሢ ዎዻኒ ኮዓ ዓሳ ቢያ ሃይቄኔ” ጌዔኔ። 21ዬካፓ ዮሴፔ ዔቂ ናዓሢና ዒንዶና ዔኪ ዒስራዔሌ ዓጮ ማዒ ዴንዴኔ። 22ጋዓንቴ ዓርኬሌዎሴ ፔ ዓዶ ሄሮዲሴ ቤዛ፥ ዪሁዳ ዓጮይዳ ካኣታዼሢ ዋይዜሢሮ ዬካ ዓኣዻኒ ዮሴፔ ዒጊጬኔ። ዬካፓ ዓውቲ ዒዛም ኬኤዜሢሮ ጌሊላ ዓጮ ዓኣዺ፥ 23ናዚሬቴ ጌይንታ ካታሞይዳ ናንጌኔ፤ ዬይ ያዺ ማዔሢ ፆሲ ማሊጾ ኬኤዛ ዓሶ ዛሎና “ናዝራ ዓሲ” ጌይንታንዳኔ ጌይንቴሢ ኩማንዳጉዲኬ።
Copyright
Learn More


text:
ትምህርቲ 26
ኣዳራሽ መንግስቲ ኣምላኽ ኣብ ምክንኻን ብኸመይ ክትሕግዝ ትኽእል፧
ኵሉ ኣዳራሻት መንግስቲ ኣምላኽ ናይ የሆዋ መሰኻኽር፡ ቅዱስ ስም ኣምላኽ ጸይሩ ኣሎ። ስለዚ፡ ነቲ ኣዳራሽ ንምጽራዩን ንምትዕርራዩን ንምጽጋኑን ዘሎና እጃም ከም ክብርን ከም ኣገዳሲ ኽፋል ቅዱስ ኣምልኾናን ጌርና ኢና እንርእዮ። ኵሉ ሰብ ኣብዚ ኺሳተፍ ይኽእል እዩ።
ድሕሪ ኣኼባ ኣብ ምጽርራይ ተሳተፍ። ድሕሪ ነፍሲ ወከፍ ኣኼባ፡ ኣሕዋትን ኣሓትን ነቲ ኣዳራሽ መንግስቲ ኣምላኽ ብታሕጓስ የጸራርይዎ እዮም። ኣብ ሰሰሙን፡ ብዝያዳ ስፍሕ ዝበለ ጽሬት ይግበር እዩ። መብዛሕትኡ ግዜ፡ ሓደ ሽማግለ ወይ ሓደ ኣገልጋሊ ጉባኤ ኪግበር ዚግባእ ዝርዝር ነገራት እናሰዓበ፡ ነቲ ዕዮ የወሃህድ እዩ። ከከም ኣድላይነቱ፡ ውልቀ ሰባት ኪዅስትሩ፡ ኪውልውሉ፡ ደሮና ኬጽርዩ፡ መናብር ኬተዓራርዩ፡ ሽቓቓት ኬጽርዩ፡ መሳዅትን መስትያትን ኪውልውሉ፡ ጐሓፍ ኪጕሕፉ፡ ወይ ብግዳም ኬጽርዩን ነቲ ቐጽሪ ኺከናኸኑን ይኽእሉ እዮም። እንተ ወሓደ ሓንሳእ ኣብ ዓመት፡ ሰፊሕ ዕዮ ጽሬት ዚግበረሉ መዓልቲ ይምደብ እዩ። ኣብ ገሊኡ ዕዮታት ደቅና ኸም ዚሳተፉ ብምግባር፡ ንቦታ ኣምልኾና ኣኽብሮት ከም ዚሓድሮም ንገብር ኢና።—መክብብ 5:1።
ኣብ ጽገና ሓግዝ። ኣብ ዓዓመት፡ ኣዳራሽ መንግስቲ ኣምላኽ ብውሽጡን ብደጊኡን ይምርመር እዩ። ብመሰረት እዚ መርመራ እዚ ኸኣ፡ እቲ ኣዳራሽ ብስሩዕ ይጽገን እዩ፣ እዚ ድማ ካብ ዘየድሊ ወጻኢታት የድሕን። (2 ዜና መዋእል 24:13፣ 34:10) ጽሩይን ጽቡቕ ክንክን እተገብሮን ኣዳራሽ መንግስቲ ኣምላኽ፡ ንኣምላኽና ንምምላኽ ዚበቅዕ ቦታ እዩ። ኣብዚ ዕዮ እዚ እጃምና ብምብርካት፡ ንየሆዋን ንቦታ ኣምልኾኡን ክሳዕ ክንደይ ከም እንፈቱ ነርኢ። (መዝሙር 122:1) እዚ ኸኣ ኣብቲ ማሕበረሰብ ጽቡቕ ጦብላሕታ የሕድር።—2 ቈረንቶስ 6:3።
ንቦታ ኣምልኾና ዕሽሽ ክንብሎ ዘይግብኣና ስለምንታይ ኢና፧
ኣዳራሽ መንግስቲ ኣምላኽ ንምጽራይ እንታይ መሰናድዎታት ኣሎ፧
ብዝያዳ ፍለጥ
ኣብ ሰሙናዊ ኣኼባታት ናይ የሆዋ መሰኻኽር እንታይ እዩ ዚግበር፧
ብኸመይ ከም እነምልኽ ፍለጥ።


text:
ኣብ ዓሰብን ካባቢኣን ዝነብር ህዝብና
ኣብ ኣዝዩ ሕማቕ ኩነታት ይርከብ ኣሎ !!
ኣብ ወደብ ዓሰብን ካባቢኣን ዝረከብ ህዝብና ኣብ ኣዚዩ ሕማቕ ናይ መነባብሮ ኩነታት ከም ዝርከብ ካብ’ቲ ቦታ ዝበጽሓና ዜና ኣረጋጊጹ። ኣብ ዓሰብን ከምኡ’ውን ኣብ ደቡብ ደንካልያ ዝረከባ ዓድታት ከም በዓል በራዕሶልን ሓርሲለን ካባቢኡን ዝነብር ህዝቢ ብዋሕዲ መግብን ኣፋውስን ነዳድን ካልኦት ቀረባትን ይሳቐ ምህላዉ እቲ ዝበጽሓና ዜና ወሲኹ ኣረጋጊጹ።
ቀንዲ ምንጪ ናይ ማእቶት ኣብ’ቲ ከባቢ፣ ምግፋፍ ዓሳን ንግድን ሕርሻን ስለ ናብ ጎረባብቲ ሃገራት ብፍላይ ድማ ናብ የመን ብምምልላስ ይነግድ ምንባሩ ዝተፈልጠ ኮይኑ፣ ምልካዊ ጉጅለ ህግደፍ ነተን ኣብ ውግእ ዝሳተፋ ዘለዋ ሃገራት ኣዕራብ ወትሃደራዊ መደበር ሰለ ዝሃበ ኣብ ዓሰብን ከባቢኣን ሰፊኑ ዘሎ ዘይርጉእ ኩነታት ህዝብና ከም ድላዩ ንከይንቀሳቐስ ዓንቂፉ ምህላዉ ተፈሊጡ። እዚ ከይኣክል፣ ምልካዊ ጉጅለ ስርዓት ህግደፍ ኣብ መንጎ ክልተ ወዳብትና (ምጽዋዕን ዓሰብን) ዜጋታትና ዘካይድዎ ዝነበሩ ናይ ንግድን ሸቐጥን ንጥፈታት ንምዕጋት ኣብ’ቲ ዞና’ቲ ብፍላይ ድማ ኣብ ዓሰብ ናይ መቆጻጸሪ ብሎኮ (ተፍቲሽ) ኣቒሙ ንህዝብና የሰራጢ ከም ዘሎ ምንጭታትና ሓቢሮም።
ብካልኣይ ወገን’ውን፣ ንሓይልታት ሑትይን ሰራዊት ዓሊ ዓብደላ ሳልሕን ኣብ የመን ንምጥቃዕ፣ ሱዑድያ እትመርሖ ልፍንቲ፣ ንወደብ ዓሰብ ሓደ ካብ’ቶም ቀንዲ መዋፈርቲ ሰራዊትን ብረተን ከምኡ’ውን በረራ ወትሃደራዊ ነፍርቲን ገይሩ ሰለ ዝወስዳ፣ ኣብ ልዕሊ’ቲ ኣብ ዓሰብን ካቢኣን ዝነብር ህዝብና ዓቢ ስነ ኣእሙራዊ ጽቕጠትን ዘይርጉእ ህይወትን የሕልፍ ምህላዉ ተፈሊጡ። ብሰንኪ ሓያል ድምጺ ናይ’ተን ዝበራ ወትሃደራዊ ነፈርቲ፣ ቤት ትምህርታት ዓሰብ መደባት ትምህርቲ ብስሩዕ የካይዳ ከም ዘየለዋ’ውን ብተወሳኺ ተገሊጹ።
ድኽነትን ዓጸቦን ናይቲ ህዝቢ ዝረኣዪ ወትሃደራት ሕቡራት ኢማራት ዓረብ፡ ንገለ ካብ ተቐማጦ ከተማ ዓሰብ ሓገዛት ክገብሩ ምስ ፈተኑ፣ ሓለፍቲ ምልካዊ ጉጅለ ህግደፍ ነቶም ሓገዛት ዝረኸቡ ዜጋታት ብምእሳርን ነቶም ለገስቲ ኢማራታውያን’ውን ን “ህዝብና ሕማቕ ኣይተልምዱልና” ብምባል ከም ዘጠንቐቕዎም ተፈሊጡ። ኣብ’ቲ ቦታ ዝርከቡ ወትሃደራውያን ሓለፍቲ ኢማራት ዓረብ ገለ ንኡስ ትካላት ብምቛም ነቲ ኣብኡ ዝነብር ህዝቢ ገለ ካብ ዝሓልፎ ዘሎ ጸገማት ንምቅላል ቅሩብነቶም ገሊጾም ከብቅዑ፣ ስቅያት ህዝብን ዝሓልፎ ዘሎ ዓጸቦን ዘየገድሶ ስርዓት ህግደፍ ግን፣ ነዚ ተበግሶ’ዚ ከም ዘይተቐበሎ፣ ስሙ ክጠቅስ ዘይደለየ ሓደ ካብ’ቶም ናይ’ቲ ቦታ ሓለፍቲ ህግደፍ ንምንጭታትና ከም ዝሓበረ ተፈሊጡ።
“ድሕነት ህዝብን ሃገርን ልዕሊ ኩሉ” !!
ቤት ጽሕፈት ዜናን ባህልን ግንባር ሃገራዊ ድሕነት ኤርትራ
06/03/2016


text:
ካብ መዛግብትና
“ዩሬካ ድራማ” ንብዙሓት ሰባት ንሓቂ መጽሓፍ ቅዱስ ንኺረኽቡዋ ሓጊዛቶም
“ዩሬካ።” እዛ ቓል እዚኣ፡ “ረኺበዮ” ማለት እያ። ኣብቲ ኣብ መበል 19 ዘመን ኣብ ካሊፎርንያ፡ ሕ.መ.ኣ. ወርቂ ንምርካብ ዚግበር ዝነበረ ቕድድም፡ እታ ቓል በቶም ወርቂ ዜውጽኡ ዝነበሩ ሰባት ብተደጋጋሚ እትዝረብ እያ ነይራ። ይኹን እምበር፡ ቻርለስ ተይዝ ራስልን ብጾቱ ዝዀኑ ተመሃሮ መጽሓፍ ቅዱስን፡ ካብ ወርቂ ንላዕሊ ኣዝዩ ዚኸብር ናይ መጽሓፍ ቅዱስ ሓቂ ረኺቦም እዮም። ንኻልኦት ንኼካፍልዎም ድማ ይህንጠዩ ነበሩ።
ኣብ ክረምቲ 1914 ኣብ ዓበይቲ ኸተማታት ዚነብሩ ብሚልዮናት ዚቝጸሩ ሰባት፡ ነታ ብኣህጉራዊ ማሕበር ተማሃሮ መጽሓፍ ቅዱስ (ኣይ.ቢ.ኤስ.ኤ.) እተዳለወት “ፎቶ-ድራማ ኦቭ ክሪኤሽን” ዘርእስታ ንሸሞንተ ሰዓት እትርአ ፊልም ንኺርእዩ ወሓዙ። እዛ ኣብ መጽሓፍ ቅዱስ እተመስረተት ፊልም እዚኣ፡ ዜደንቕ ተንቀሳቓሲ ስእልታትን ደሚቕ ሕብርታት ዘለዎ ስላይድን ዚስሕብ ዛንታን ጥዑም ሙዚቃን ዘጠቓለለት ኰይና፡ ካብ ፍጥረት ጀሚሩ ኽሳዕ መወዳእታ እቲ ናይ ሽሕ ዓመት ግዝኣት የሱስ ክርስቶስ ንዘሎ ታሪኽ ደቂ ሰብ እተዘንቱ እያ።—ራእ. 20:4። *
እቶም ኣብ ንኣሽቱ ኸተማታትን ኣብ ገጠራትን ዝነበሩ ሰባትከ ብኸመይ እዮም ነታ ፊልም ኪርእይዋ ዚኽእሉ ነይሮም፧ ዝዀነ ይኹን ጽምኢ ሓቂ ዘለዎ ሰብ፡ እታ ፊልም ምእንቲ ኸይተምልጦ፡ ኣብ ነሓሰ 1914 እቶም ተመሃሮ መጽሓፍ ቅዱስ፡ “ዩሬካ ድራማ” ኣዳለዉ፣ እዛ ድራማ እዚኣ፡ እተወሰነ ኽፋል እታ “ፎቶ-ድራማ” ጥራይ እተጠቓልል እኳ እንተ ነበረት፡ ካብ ቦታ ናብ ቦታ ንምንቅስቓስ ግና ምሽእቲ እያ ነይራ። ብሓያሎ ቛንቋታት እተዳለወ ሰለስተ ኣማራጺታት ድማ ነበራ፣ “ዩሬካ ኤክስ፡” ኵሉ እቲ እተቐድሐ ዛንታን ሙዚቃን ዘጠቓለለት እያ ነይራ። “ዩሬካ ዋይ፡” ኵሉ እተቐድሐ ድምጽን ምልኩዕ ሕብሪ ዘለዎ ስላይድን ዘጠቓለለት እያ ነይራ። “ዩሬካ ፋሚሊ ድራማ” ኸኣ፡ ኣብ ቤት ንኽትርአ ተባሂላ እተዳለወት ኰይና፡ እተመርጸ ዛንታን መዝሙርን ዘጠቓለለት እያ ነይራ። ፎኖግራፍን ኣቕሑ ፕሮጀክተርን እውን ብተመጣጣኒ ዋጋ ኺርከብ ይከኣል ነበረ።
ተመሃሮ መጽሓፍ ቅዱስ ናይ ፊልም ፕሮጀክተር ወይ ዓብዪ መርኣዪ ፊልም ከየድለዮም፡ ነታ ብናጻ እትርአ “ዩሬካ ድራማ” ኣብ ገጠራት ኬርእዩ ይኽእሉ ነበሩ፣ በዚ ኸምዚ ድማ፡ ንመልእኽቲ መጽሓፍ ቅዱስ ኣብ ሓድሽ ክልታት የብጽሕዎ ነበሩ። እታ ብድምጺ ጥራይ እተዳለወት“ዩሬካ ኤክስ፡” ቀትሪ ዀነ ምሸት ክትርአ ትኽእል ነበረት። እታ ብፕሮጀክተር ዚርአ ስላይድ ዘጠቓለለት “ዩሬካ ዋይ” ድማ፡ ካርባይድ ብዚብሃል ናይ ካርቦን ውሁድ ተጠቒምካ ብዘይ ኤለክትሪክ ክትርአ ትኽእል ነበረት። ኣብ ግምቢ ዘብዐኛ ፊንላንድኛ ዝወጸ ጸብጻብ፡ “ነቲ ስእልታት ዳርጋ ኣብ ዝዀነ ይኹን ቦታ ኸነርእዮ ንኽእል ኢና” በለ። ከምኡ ድማ እዩ ተገይሩ።
ብልሓተኛታት ተመሃሮ መጽሓፍ ቅዱስ፡ ዓበይቲ ቦታታት ትያትር ኣብ ክንዲ ዚካረዩ፡ ክፍልታት ኣብያተ ትምህርትን ኣብያተ ፍርድን መደበር ባቡርን ሳሎን ዓበይቲ ኣባይትን ብናጻ ይጥቀሙ ነበሩ። መብዛሕትኡ እዋን፡ እታ ድራማ ኣብ ግዳም ትርአ ስለ ዝነበረት፡ ብዓብዪ ጻዕዳ ኣንሶላ ጌርካ ኣብቲ ማዕከን እኽሊ፡ መርኣዪ ይስራሕ ነበረ። ኣንቶኒ ሃምባክ፡ “ሰባት ናብ ገደናኦም መጺኦም ነታ ድራማ ምእንቲ ኺርእዩዋ፡ እቶም ሓረስቶት ብሓያሎ ኣጕናድ ገይሮም ኮፍ መበሊ ይሰርሑ ነበሩ” ኢሉ ጸሓፈ። እቶም ነታ “ዩሬካ ድራማ” ዜርእዩ ዝነበሩ ኣሕዋትን ኣሓትን፡ ኣቕሑኦምን ሳንጣታቶምን ቴንዳታቶምን መኸሸኒኦምን ዚሕዙሉ “ዓረብያ ድራማ” ይጥቀሙ ነበሩ።
ካብ ሒደት ሰባት ጀሚርካ ኽሳዕ ኣማእታት ዚዀኑ ሰባት ነታ “ዩሬካ ድራማ” ርእዮምዋ እዮም። ኣብ ሕቡራት መንግስትታት ኣመሪካ ኣብ እትርከብ 150 ተቐማጦ ዝነበሩዋ ኸተማ፡ 400 ሰባት ነታ ድራማ ኣብ ሓደ ቤት ትምህርቲ ረኣዩዋ። ኣብ ካልእ ቦታ ኸኣ፡ ገሊኦም ሰባት ነታ ድራማ ንምርኣይ፡ 8 ኪሎ ሜተር ብእግሮም ተጓዒዞም ይመጹ ነበሩ። ኣብ ስዊድን፡ እቶም ኣብታ ንእሽቶ ቤት ሻርሎት ኣልበርግ እተኣከቡ ጐረባብቲ፡ ነቲ እተቐድሐ ዛንታን ሙዚቃን ምስ ሰምዕዎ፡ “ልቦም ብሓቂ ተተንከፈ።” ኣብ ሓንቲ ኣብ ኣውስትራልያ እትርከብ ማዕድን ዚዕደነላ ርሕቕቲ ኸተማ፡ ኣስታት 1,500 ዚዀኑ ሰባት ነታ ድራማ ርእዮምዋ እዮም። ግምቢ ዘብዐኛ ኸም ዝጸብጸበቶ፡ ‘ፕሮፌሰራትን ተመሃሮን ካልኣይ ደረጃ ቤት ትምህርትን ኮሌጅን፡ በቲ ስእልታትን በቲ ብፎኖግራፍ ዚስማዕ ዜደንቕ ዛንታን ሙዚቃን ተሳሒቦም እዮም።’ “ዩሬካ ድራማ” ኣብ ሲነማታት እውን ህብብቲ እያ ነይራ።
ዘርኢ ሓቂ ምዅስኳስ
ጉባኤታት ተመሃሮ መጽሓፍ ቅዱስ፡ መደረታት ብምቕራብን ነታ “ዩሬካ ድራማ” ብምርኣይን ሓደስቲ ጕጅለታት ኪምስርቱ ዚኽእሉ ተዛረብቲ ናብ እተፈላለየ ቦታታት ይልእካ ነበራ። “ዩሬካ ድራማ” ብኽንደይ ሰባት ከም እተራእየት ብርግጽ ኣይፍለጥን እዩ። ብዙሕ ክፋላት እታ ድራማ ግና ብተደጋጋሚ ኣብ ጥቕሚ ውዒሉ እዩ። ይኹን እምበር፡ ብ1915 ካብተን ነታ ድራማ ዜርእያ ዝነበራ 86 ጕጅለታት፡ እተን 14 ጥራይ እየን ብስሩዕ ጸብጻብ ዜቕርባ ነይረን። እቲ ኣሃዛት ምሉእ እኳ እንተ ዘይነበረ፡ ኣብ መወዳእታ ዓመት ግና፡ ልዕሊ ሓደ ሚልዮን ዚዀኑ ሰባት ነታ ድራማ ኸም ዝረኣዩዋ ተፈልጠ። ኣስታት 30,000 ውልቀ ሰባት ድማ፡ ጽሑፋት መጽሓፍ ቅዱስ ኪውሃቦም ሓተቱ።
“ዩሬካ ድራማ” ኣብ ታሪኽ ብዙሕ እኳ እንተ ዘይተዘከረት፡ ካብ ኣውስትራልያ ኽሳብ ኣርጀንቲና፡ ካብ ደቡብ ኣፍሪቃ ድማ ክሳብ ደሴታት ብሪጣንያን ህንድን ካሪበያን ኣብ ዚርከብ ብዙሕ ቦታታት ዚነብሩ ብሚልዮናት ዚቝጸሩ ሰባት፡ ነዛ ፍልይቲ ፊልም እዚኣ ርእዮምዋ ኪዀኑ ይኽእሉ እዮም። ካባታቶም መብዛሕትኦም፡ ነታ ኻብ ወርቂ ንላዕሊ እትኸብር ኣብ መጽሓፍ ቅዱስ እትርከብ ሓቂ ረኺቦምዋ እዮም፣ “ዩሬካ” ኢሎም ከኣ ኪጭድሩ ይኽእሉ እዮም።
^ ሕ.ጽ. 4 ኣብ ናይ 15 ለካቲት 2014 ሕታም ግምቢ ዘብዐኛ፡ ኣብ ገጽ 30-32 ንዝወጸት፡ “ካብ መዛግብትና—100 ዓመት ዝገበረ ቕያ እምነት” ዘርእስታ ዓንቀጽ ርአ።


text:
1ኣኅዋተይ! ንዂላቶም ኣቦታትና ደመና ኸም ዘጽለለሎም ኲላቶምውን ባሕሪ ኸም ዝተሳገሩ ኽትፈልጡ እደሊ እየ። 2ኲላቶም ድማ ምስ ሙሴ ክኃብሩ ብደመናን ብባሕርን ተጠመቑ። 3ኲላቶም ከዓ ሓደ መንፈሳዊ ምግቢ በልዑ ። 4ኲላቶምውን ሓደ መንፈሳዊ መስተ ሰተዩ። ካብቲ ዝስዕቦም ዝነበረ መንፈሳዊ ዀዂሒ ሰትዮም እዮምሞ፤ እቲ ዀዂሒ እቱይ ከዓ ክርስቶስ እዩ። 5እንተኾነ ብመብዝኅቶም እግዚኣብሔር ኣይተሓጐሰን። ስለዙይ ኣብ ምድረ በዳ ሞይቶም ተረፉ። 6እዙይ ከዓ ኸምቲ ንሳቶም ነቲ ኽፉእ ዝተመነይዎ ንሕናውን ምእንቲ ኸይንምነዮ መለበሚ ኾነና። 7 እቲ ሕዝቢ ኽበልዕን ክሰትን ተቐመጠ፤ ክጻወትውን ተሥአ ዝብል ከም ዝተጽሓፈ ከምቶም ገሊኣቶም መምለኽቲ ጣዖት ኣይትኹኑ። 8ከምቲ ገሊኣቶም ዘመንዘሩ እሞ ብሓንቲ መዓልቲ ዕሥራን ሠለስተን ሽሕ ዝሞቱ ኣይነመንዝር። 9ከምቲ ገሊኣቶም ንጐይታ ዝተፈታተንዎ እሞ ብኣትማን ዝጠፍኡ ንጐይታ ኣይንፈታተን። 10ከምኡውን ከምቲ ገሊኣቶም ዘዕረምረሙ እሞ እቲ ዝቐዝፍ መልኣኽ ዘጥፍኦም ኣይነዕረምርም። 11እዝ ዂሉ መለበሚ ክኸውን እዩ ዝበጽሖም፤ ንኣና እቲ መወዳእታ ዘመናት ንዘርከበናውን ንተግሣጽ ክኾነና እዩ ዝተጽሓፈ። 12ስለዙይ እቲ ደው ኢሉ ዘሎ ዝመስሎ ከይወድቕ ይጠንቀቕ። 13ኣብ ሰብ ካብ ዝበጽሕ ፈተና ንላዕሊ ኣይበጽሐኩምን። እግዚኣብሔር እሙን እዩ፤ ስለዙይ ካብ ዓቕምኹም ንላዕሊ ኽትፍተኑ ኣይፈቅድን እዩ። ምፅዋሩ ምእንቲ ኽትክእሉ ግና ምስቲ ፈተናኹም መዋፅኦ ኽገብረልኩም እዩ። 14ስለዙይ ፍቑራተይ! ካብ ኣምልኾ ጣዖት ረኃቁ። 15መስተውዓልቲ ኸም ምዃንኩም መጠን እየ ዝዛረበኩም፤ ነዝ ዝብሎ ዘለኹ ባዕልኻትኩም ፍረድዎ። 16እቲ ንሕና እንባርኾ ናይ በረኸት ጽዋዕ ምስ ደም ክርስቶስ ኅብረት ዘለዎዶ ኣይኮነን? እቲ እንቖርሶ ኅብስትስ ምስ ሥጋ ክርስቶስ ኅብረት ዘለዎዶ ኣይኮነን? 17ኲላትና ካብ ሓደ ኅብስቲ ንቕበል ኣለና እሞ እቲ ኅብስቲ ሓደ ኸም ዝኾነ ከምኡ ንሕናውን ብዙኃት እንተለና ሓደ ኣካል ኢና። 18እስኪ ንሕዝቢ እስራኤል ረአዩ፤ እቶም ካብ መሥዋዕቲ ዝበልዑ ምስቲ መሠውዒ ኅብረትዶ የብሎምን እዮም? 19እሞኸ እዙይ ኽብል እንተለኹ ንጣዖታት ዝተሠውዐ ዝጠቕሞ ነገር ኣለዎ ማለተይ ድዩ? ወይ ከዓ ጣዖት ዝጠቅም ነገር ኣለዎ ማለተይ ድየ? 20ኣይኮነን! እቲ ኣሕዛብ ዝሥውዕዎ ነጋንንቲ እዮም እምበር ንእግዚኣብሔር ኣይኮኑን። ንስኻትኩም ምስ ኣጋንንቲ ኅብረት ክህልወኩም ኣይደልን። 21ጽዋዕ እግዚኣብሔርን ጽዋዕ ኣጋንንትን ክትሰትዩ ማእዲ እግዚኣብሔርን ማእዲ ኣጋንንትን ክትበልዑ ኣይትኽእሉን። 22እምበኣርከ ንእግዚኣብሔርዶ ኽነቕንኦ? ንሕናዶ ኻብኡ ንብርትዕ ኢና? 23ዂሉ ተፈቒዱ እዩ፤ ዂሉ ግና ኣይጠቅምን እዩ፤ ዂሉ ተፈቒዱ እዩ፤ ዂሉ ግና ኣይሓንጽን እዩ። 24ነፍስ ወከፍ ንጥቕሚ ብጻዩ ደኣ እምበር ሓደኳ ጥቕሚ ርእሱ ኣይድለ። 25ብሕሊና እንተይመርመርኩም ኣብ ዕዳጋ ዝሽየጥ ሥጋ ዂሉ ብልዑ ። 26ምድርን እቲ ኣብኣ መሊኡ ዘሎን ናይ እግዚኣብሔር እዩ እሞ። 27ካብቶም ዘይኣምኑ ሓደ እንተ ዓደመኩም እሞ ኽትከዱ እንተ ደለኹም ዝጠራጠር ሕሊና ኣይሃሉኹም፤ ዝተቐረበልኩም ዂሉ እንተይመርመርኩም ብልዑ ። 28ሓደ ሰብ እዙይስ ንጣዖት ዝተሠውዐ እዩ እንተ በለኩም ግና ምእንቲ እቲ ዝነገረኩምን ምእንቲ ሕሊናን ኢልኩም ኣይትብልዑ ። 29ሕሊና ኽብል እንተለኹ ግና ናይ ብጻይካ እምበር ናትካ ማለተይ ኣይኮነን። ንስኻ ስለምንታይከ እቲ ሓርነተይ ብሕሊና ኻልእ ዝዕገት? 30ኣነ ኣመስጊነ ዝበልዕ ኻብ ኮንኩ ስለምንታይ ደኣ በቲ ዘመስግነሉ ዝንቀፍ? ትብል ትኸውን። 31እምበኣርስ እንተ በላዕኹም ወይ እንተ ሰተኹም ወይ ዝኾነ ይኹን እንተ ገበርኩም ዂሉ ንኽብሪ እግዚኣብሔር ግበርዎ። 32- 33ከምቲ ኣነ ንዂሉ ሰብ ብዂሉ ነገር ዘሐጕስ ዘለኹ ንስኻትኩም ድማ ንኣይሁድ ኮነ ንግሪኻውያን ወይ ንቤተ ክርስቲያን እግዚኣብሔር መዐንቀፊ ኣይትኹኑ። ኣነ ምእንቲ ኽድኅኑስ ጥቕሚ ብዙኃት እምበር ጥቕመይ ኣይደለኹንሞ።
Copyright
Learn More


text:
ንስድራ ቤት | ሓዳር
ብኸመይ ይቕረ ኸም እትብል
ጸገም
ንስኻን መጻምድትኻን ክትቋየቑ ኸለኹም፡ መብዛሕትኡ እዋን ንዝሓለፈ፡ ማለት ነቲ ኻብ ዚድቅስ ነዊሕ ዝገበረ ሓያሎ ጕዳያት እንደገና ተተንስእዎ ትዀኑ። እንታይ እዩ እቲ ጸገም፧ ክልቴኹም ወይ ከኣ ሓዴኹም፡ ብኸመይ ይቕረ ኸም እትብሉ ኣይትፈልጡን ትዀኑ።
ይኹን እምበር፡ ብኸመይ ይቕረ ኸም እትብሉ ኽትፈልጡ ትኽእሉ ኢኹም። ፈለማ ግና፡ ሰብኣይን ሰበይትን ይቕረ ምባል ኪኸብዶም ዚኽእል ስለምንታይ ምዃኑ እስከ ንርአ።
እቲ ጸገም ዜጋጥመሉ ምኽንያት
ጽልዋ ንምሕዳር። ገሊኦም ሰብኡትን ኣንስትን፡ ኣብ ገለ እዋን ባእሲ እንተ ተላዒሉ፡ ነቲ ኣብ ዝሓለፈ እዋን ዘጋጠመ ፍጻመ ተጠቒሞም ንመጻምድቶም ጽልዋ ምእንቲ ኼሕድሩሉ ወይ ምእንቲ ኺዕብልልዎ፡ ይቕረ ኻብ ምባል ዓዲ ይውዕሉ።
ቂምታ። እቲ ብሰንኪ ኣብ ዝሓለፈ እዋን ብዘጋጠመ ቘየቛ እተፈጥረ በሰላ፡ ክሳዕ ዚሓዊ ግዜ ኺወስድ ይኽእል እዩ። ስለዚ፡ ሓደ ኻብቶም መጻምድቲ፡ ‘ይቕረ ኢለልካ እየ’ እኳ እንተ በለ፡ ገና ግና ተቐይሙ፡ ምናልባት እውን ሕነ ኺፈዲ ይደሊ ይኸውን።
ጓሂ። ገሊኦም ሰባት፡ ሓዳር ኪገብሩ ኸለዉ፡ ብዘይ ዋላ ሓንቲ ጸገም ተሓጒሶም ዚነብሩ ይመስሎም። ስለዚ፡ ዘይምስምማዕ ኬጋጥም ከሎ፡ እቲ “ፍጹም መጻምድቲ” ኢሎም ዝሓሰብዎ ሰብ ንነገራት ብኻልእ ዓይኒ ኺርእዮ ኸሎ ስለ ዜጕህዮም፡ ንጸገም ካብ ምፍታሕ ዕጭ ይሕንፍፉ። ሓደ ሰብ ብሰንኪ ዘይክውንነታዊ ትጽቢታት፡ ጌጋታት ንምእራይ ህርድግ ከም ዚብል፡ ይቕረ ንምባል ከኣ ዕጥይጥይ ከም ዚብል ኪገብሮ ይኽእል እዩ።
ግጉይ ምርዳእ። ብዙሓት መጻምድቲ፡ ትርጕም ይቕረ ምባል ስለ ዘይተረድኦም፡ ይቕረ ኻብ ምባል ዓዲ ይውዕሉ። ንኣብነት፡ ከምዚ ዚስዕብ ኢሎም ኪሓስቡ ይኽእሉ እዮም፦
ይቕረ እንተ ኢለ፡ ነቲ ጌጋ ኣቃሊለዮ ማለት እዩ።
ይቕረ እንተ ኢለ፡ ነቲ ዘጋጠመ ኽርስዖ ኣሎኒ ማለት እዩ።
ይቕረ እንተ ኢለ፡ ባዕለይ ካልእ ጕድኣት እዕድም ኣለኹ ማለት እዩ።
ከም ሓቂ ግና፡ ይቕረ ምባል ከምዚ ኣብ ላዕሊ እተጠቕሰ ዓይነት ትርጕም ኣይኰነን ዘለዎ። ይኹን እምበር፡ ይቕረ ምባል፡ ብሕልፊ ኣብ ከም ናይ ሰብኣይን ሰበይትን ዓይነት ጥብቂ ርክብ፡ ኣመና ኣጸጋሚ ኪኸውን ይኽእል እዩ።
ክትገብሮ እትኽእል ነገራት
ይቕረ ምባል እንታይ ከም ዜጠቓልል ፍለጥ። እታ ኣብ መጽሓፍ ቅዱስ እትርከብ “ይቕረ ምባል” እትብል ሓረግ፡ ሓድሓደ ግዜ “ምሕዳግ” ማለት እያ። ስለዚ፡ ይቕረ ምባል ኪብሃል ከሎ፡ ወትሩ ነቲ ዘጋጠመ ትርስዖ ወይ ኣትሒትካ ትርእዮ ማለት ኣይኰነን። ሓድሓደ ግዜ፡ ነቲ ጕዳይ፡ ምእንቲ ርእስኻን ምእንቲ ሓዳርካን ኢልካ ትሓድጎ ማለት እዩ።
ይቕረ ዘይምባል ብዛዕባ ዘለዎ ሳዕቤን ፍለጥ። ገሊኦም ምሁራት ከም ዚገልጽዎ፡ ቂም ምሓዝ፡ እቲ ኣብ ሓዳር ዜውርዶ ጕድኣት ከም ዘሎ ዀይኑ፡ ኣካላውን ስምዒታውን ጸገማት፡ እንተላይ ጭንቀትን ልዑል ጸቕጢ ደምን ኬስዕብ ይኽእል እዩ። በዚ ምኽንያት እዚ ድማ እዩ መጽሓፍ ቅዱስ፡ “ብናጻ ይቕረ እናተባሃሃልኩም፡ ንሓድሕድኩም ለዋሃትን ርሕሩሓትን ኩኑ” ዚብል።—ኤፌሶን 4:32።
ይቕረ ምባል ብዛዕባ ዘለዎ ጥቕሚ ፍለጥ። ይቕረ ምባል ንዓኻን ንመጻምድትኻን፡ ብዓይኒ ጥርጣረ ንኸይትረኣኣዩን ኣረይቲ ጌጋታት ንኸይትዀኑን ኪሕግዘኩም ይኽእል እዩ። እዚ ኸኣ፡ ቂም ከም ዘይትሕዙን ፍቕርኹም ከም እትዓብን ኪገብር እዩ።—ስርዓት መጽሓፍ ቅዱስ፦ ቈሎሴ 3:13።
ሚዛናዊ ኹን። ኣብ ጕድለታት መጻምድትኻ ዘይተተኵር እንተ ዄንካ፡ ይቕረ ንምባል ቀሊል ኪዀነልካ እዩ። ፋይቲንግ ፎር ዮር ሜሪጅ ዘርእስታ መጽሓፍ፡ “ኣብቲ ዘይብልካ ነገራት ተተኵር እንተ ዄንካ፡ ነቲ ዘሎካ ነገራት ብቐሊሉ ኢኻ እትርስዖ” በለት። እታ መጽሓፍ ኣስዕብ ኣቢላ፡ “እሞኸ ኣበየናይ ኢኻ ኸተተኵር፧” ኢላ ሓተተት። ንዓኻ እውን ሓዊሱ፡ ፍጹም ሰብ ከም ዘየለ ኣይትረስዕ።—ስርዓት መጽሓፍ ቅዱስ፦ ያእቆብ 3:2።
ርትዓዊ ኣረኣእያ ይሃሉኻ። መጻምድትኻ ዝበሎ ወይ ዝገበሮ ነገር ኬጕህየካ ኸሎ፡ ‘እቲ ጕዳይ ክሳዕ ክንድቲ ኣገዳሲ ድዩ፧ መጻምድተይ ይቕረታ ኺሓትተኒ እደሊ ድየ ወይስ ክሓድጎ እኽእል እየ፧’ ኢልካ ንርእስኻ ሕተታ።—ስርዓት መጽሓፍ ቅዱስ፦ 1 ጴጥሮስ 4:8።
ኣገዳሲ እንተ ዀይኑ፡ ነቲ ጕዳይ ተዘራረቡሉ። ህድእ ኢልካ ነቲ ዘጕሃየካ ነገርን ስለምንታይ ከም ዘጕሃየካን ተዛረብ። ንመጻምድትኻ ኽትከስሶ ወይ ከኣ ከምቲ ኣነ ዝበልክዎ ይኹን ኢልካ ድርቕ ክትብል ኣይትፈትን፣ ከምኡ እንተ ጌርካ፡ መጻምድትኻ ንርእሱ ኺከላኸለላ እዩ ዚጽዕር። ስለዚ፡ ተግባር መጻምድትኻ ብኸመይ ከም ዝጸለወካ ጥራይ ግለጽ።
ብዝያዳ ፍለጥ
ንጸገማት ብኸመይ ከም እትፈትሖ
ሓዳር በቲ ንስኻ እትመርጾ ቕኑዕ ኣቀራርባ እዩ ድልዱልን ሓጐስ ዝመልኦን ወይ ከኣ ሕማቕን ከርፋሕን ኪኸውን ዚኽእል።